100 ah vure gina meehunnaai eku dhathuru kuri Pakistan ge qaumee airline ge boat eh vettijje - AO News 100 ah vure gina meehunnaai eku dhathuru kuri Pakistan ge qaumee airline ge boat eh vettijje\nސަތޭކަ އަށްވުރެ ގިނަ މީހުންނާއެކު ދަތުރުކުރި ޕާކިސްތާނުގެ ބޯޓެއް ވެއްޓިއްޖެ\nސަތޭކަ އަށް ވުރެ ގިނަ މީހުންނާއެކު ދަތުރުކުރި ޕާކިސްތާނުގެ ގައުމީ އެއާލައިނުގެ މަތިންްދާ ބޯޓެއް ކަރާޗީގެ އާއްމުން ދިރިއުޅޭ އިމާރާތްތަކެއްގެ މައްޗަށް މިއަދު ވެއްޓިއްޖެއެވެ.\nއެގޮތުން، ވެއްޓުނު އެއާބަސް އޭ320 ގެ ބޯޓު ލާހޯރުން ކަރާޗީ އަށް ދަތުރުކުރިއިރު، އޭގައި ތިބީ 99 ފަސިންޖަރުންނާއި، އަށް ފަޅުވެރިންކަމަށް ޕާކިސްތާނުގެ އޭވިއޭޝަން މިނިސްޓްރީން ވަނީ ހާމަކޮށްފައެވެ.\n“ބޯޓު ވެއްޓުނުއިރު އޭގައި ދަތުރުކުރަމުންދިޔައީ ކިތައް މީހުންތޯ ޔަގީންކުރަމުން މިދަނީ. ބެލެވޭގޮތުގައި ބޯޓުގައި ތިބީ 99 ޕަސިންޖަރުންނާއި އަށް ފަޅުވެރިން،” ޕާކިސްތާނުގެ އޭވިއޭޝަން އޮތޯރިޓީގެ ސްޕޯކްސްމަން އަބްދުއް ސައްތާރު ޚޯޚަރު ވިދާޅުވި އެވެ.\nޕާކިސްތާން އިންޓަނޭޝަނަލް އެއާލައިންގެ މި ބޯޓު ވެއްޓުނު ހާދިސާގައި މިހާތަނަށް އައިއިރު އޭގެއިން ދަތުރުކުރި އެއްވެސް މީހަކު ސަލާމަތްވިކަމެއް، ނުވަތަ ނޫންކަން ޔަގީންކޮށްދީފައެއްނުވެއެވެ. އެހެންނަމަވެސް، އެ ބޯޓު ވެއްޓުނު ފަހުން، އޭގެއިން ދަތުރުކުރި ކަމަށް ބުނާ ފަސިންޖަރަކު އޭނާގެ އާއިލާގެ މީހަކާ ފޯނުން ވާހަކަ ދައްކާފައިވާ ކަމަށް ބައެއް މީޑިއާ ރިޕޯޓްތައް ބުނެއެވެ.\nމި ހާދިސާ އާއި ގުޅިގެން، އަނިޔާ ލިބޭ ފަރާތްތަކަށް ފަރުވާ ދިނުމަށްޓަކައި އެ ގައުމުގެ 22 މިލިއަން މީހުން ދިރިއުޅޭ ދެކުނު ސަރަހައްދުގެ ހޮސްޕިޓަލްތައް އެލާޓަށް ގެނެސްފައިވާކަމަށް ވެސް ޕާކިސްތާނުގެ ހެލްތު އޮފިޝަލަކު ވަނީ މައުލޫމާތުދީފައެވެ.\nމީގެކުރީން، 2016 ވަނަ އަހަރުގައި ވެސް ޕާކިސްތާނުގެ ގައުމީ އެއާލައިނުގެ ބޯޓެއްގެ އިންޖީނަށް ދިމާވި މައްސަލައެއްގެ ސަބަބުން އެ ގައުމުގެ އުތުރު ސަރަހައްދެއްކަމަށްވާ ޗިތްރަލް އަށް ވަނީ ވެއްޓިފައެވެ. މި ހާދިސާގައި 47 މީހަކު ވަނީ މަރުވެފައެވެ.\nބޯޓު ވެއްޓުނު ހާދިސާ


Disha adhi Sushanthuge Marakee ves Jiah ge Maru Gothah Serial Mareh: Jiah ge Mamma – Iru\nދިޝާ އަދި ސުޝާންތުގެ މަރަކީވެސް ޖިއާގެ މަރު ގޮތަށް ސީރިއަލް މަރެއް: ޖިއާގެ މަންމަ\nސުޝާންތު ސިންގް ރާޖްޕުތް އާއި އޭނާގެ ކުރީގެ މެނޭޖަރު ދިޝާ ސާލިއަންގެ މަރަކީ ސީރިއަލް މަރެއް ކަމަށާއި، އެއީ އެ މީހުންނަށް އިނގޭ ބޮލީވުޑްގެ މާފިއާ އާއި ސިޔާސީ މީހުންގެ ނުފޫޒުން ކޮށްފައިވާ ކަމެއް ކަމަށް 2013 ވަނަ އަހަރު އަމިއްލައަށް މަރުވެފައިވާ ޖިއާ ޚާންގެ މަންމަ ރާބިއާ ޙާން ބުނެފިއެވެ.\n1980 ވަނަ އަހަރު ބައެއް ބޮލީވުޑްގެ ފިލްމުތަކުގައި މަަސަތްކަތް ކުރި ރާބިއާ ބުނީ އެ ތިން މަރުގައިވެސް އެއް ގޮތް އެތައް ކަމެއް ފާހަގަ ކުރެވިފައިވާ ކަމަށާއި ނަމަވެސް ހެކިތައް ފޮރުވަން އެތައް މަސަތްކަތެއް ކޮށްފައިވާ ކަމަށެވެ.\nރާބިއާ ބުނީ އޭނާއަށް ބެލެވޭ ގޮތުގައި ސުޝާންތުގެ ލޯބިވެރިޔާ ރިއާ ބޭނުންކޮށްގެން، ސުޝާންތު މަރާލާފައިވަނީ ޖިއާވެސް މަރާލި މީހާ ކަމަށެވެ.\n“ޖިއާ މަރާލި މީހެއް ސުޝާންތުވެސް މަރާލާފައިވަނީ. މަގޭ ދަރިފުޅުގެ ލޯބިވެރިޔާވެސް އޭނަ ބޭނުންކޮށްފައިވަނީ ލާރިއަށްޓަކައި. ރިއާ ވެސް ހަމަ އެގޮތަށް ސުޝާންތު ބޭނުންކޮށްފައިވަނީ. އެހެންނޫނީ ރިއާ އެވަރަށް ލާރި ހޯދާނީ ކޮންތާކުން؟” ރާބިއާ ބުންޏެވެ.\nޖިއާ އާއި ސުޝަންތް އަށް ފޭކް ލޯބި ދީ އެ މީހުން ހައްދާ، އެ މީހުންގެ ދަލުގައި ޖައްސާ، ޖިސްމާނީ ގޮތުންނާއި، ނަފްސާނީ ގޮތުން ވަނީ އަނިޔާކޮށްފައި”. ރާބިއާ ބުނެފައި ވެއެވެ.\nހުރިހާ ޑިޕާޓްމަންޓްތަކުގެ ހިދުމަތްތައް ސެޓިފައިވި ފުރަތަމަ ދިވެހި ކުންފުންޏަކަށް ސްޓެލްކޯ\nރާބިއާ ބުނީ މިކަމާއި ބެހޭގޮތުން ވާހަކަ ދައްކަން މިޖެހުނީ ޖިއާ އާއި ސުޝަންތް ޑިޕްރެޝަންއަށް ގޮސްފައި ވާ ކަމަށް ނިންމައި އެކަން އޮއްބާލަން މަސަތްކަތް ކޮށްފައިވާތީ އެކަމާއި ގުޅޭ އެއް ގޮތް ކަންތައްތަކެއް ހުރުމުން ކަމަށެވެ. ރަބިއާ ބުނީ ޖިއާ އާއި ސުޝާންތުގެ އެއްގޮތްކަންތައްތައް ހުރިކަން ފުލުހުންނަށް ފާހަގަ ނުވާތީ އެކަމާ ހައިރާންވާ ކަމަށެވެ.\nރާބިއާ އިތުރަށް ބުނީ ރިއާ ލައްވައި އެކަންތައްތައް ކުރުވާ މީހައާކީ އަސްލު ގާތިލު ކަމަށާއި މި ހުރިހާ މަރެއްގެ ޒިންމާވެސް އެމީހަކު ނަގަން ޖެހޭ ކަމަށެވެ.


MIB in "MaaFurihama" koh kon kameh?\nއިސްލާމިކް ބޭންކުން "މާފުރިހަމަ"ކޮށް ކޮން ކަމެއް؟\nމޯލްޑިވްސް އިސްލާމިކް ބޭންކް (އެމްއައިބީ) ގެ ފޭސްބުކް ޕޭޖު ހުޅުވައިލުމާއެކު ފެނުނީ އެނިމޭޓެއް ވީޑިއޯ އެކެވެ. "#މާފުރިހަމަ" މި ޓެގުގައި ފެންނަ ތަފާތު ވީޑިއޯ ކޮޅެކެވެ. އެއް ވީޑިއޯގައި ޖައްވުގެ ތެރެއަށް ސެޓެލައިޓެއް އުދުއްސާލަނީ އެވެ. އަނެއް ވީޑިއޯގއި ކާރެއް ބާރު ދުވެލީގައި ދުއްވަނީ އެވެ. އެކަމަކު އެއީ ކޮން ކަމެއް ކަމެއް އެމްއައިބީއިން ބުނެފައެއް ނުވެ އެވެ. އެހެންވެ ގިނަ ބަޔަކު އެކަމާ މެދު ސުވާލު އުފައްދަ އެވެ. އަނެއްކާ އިސްލާމިކް ބޭންކުން "މާފުރިހަމަ" ކުރަން އުޅެނީ ކޮން ކަމެއް ހެއްޔެވެ؟\nމި ވީޑިއޯ ކޮޅުތަކުގައި މިހާތަނަށް "މި ނައްޓައިލަނީ" އަދި "މި ކައިރި ކުރަނީ" ފަދަ ޓެގްލައިންތައް ޖަހަމުން އެބަދެ އެވެ. އެހެންވެ މިއީ ރައްޔިތުންނާ ކައިރި ކަމެއްގެ ގޮތުގައި ބެލިދާނެ އެވެ. ނޫނީ އަވަސް ފަސޭހަ ހިދުމަތެއް އަންނަނީއޭ ވެސް ބުނެވިދާނެ އެވެ. ހަމަ ގައިމުވެސް އެނގޭ އެއް ކަމަކީ ބޭންކުގެ ހިދުމަތްތަަކުގެ ފެންވަރު ހަލުވި ދުވެލީގައި ރަނގަޅު ކުރަމުންދާ ކަމެކެވެ.\nއެމްއައިބީ އިން ވަނީ މި ރޯދަ މަހަށް ހާއްސަކޮށް މީގެ ކުރިން ހާއްސަ ޕްރޮމޯޝަނެއް ވެސް ފަށާފަ އެވެ. މި ޕްރޮމޯޝަނުގެ ދަށުން، 250،000ރ. އާ ހަމަ އަށް ގޭތެރެއަށް ބޭނުންވާ ސާމާނު ފަސޭހަކަމާއެކު ނަގައި ލެވޭނެ އެވެ. ކުރިން ނެގެނީ 100،000ރ. ގެ މުދަލެވެ. ނަމަވެސް މި އަހަރު ވަނީ ނެގޭ މުދަލުގެ އަދަދު ދެ ގުނަ މަތިކޮށްފަ އެވެ. މި ޕްރޮމޯޝަންގެ ދަށުން ނަގާ މުދަލަށް ފައިސާ ދައްކަން ތިން އަހަރު ލިބޭނެ އެވެ.\nއެމްއައިބީ އިން ވަރުގަދަ ޕްރޮމޯޝަނެއް ކުރިއަށް ދަނިކޮށް އަލަށް "މާފުރިހަމަ" ކޮށް ފަށަން އުޅޭ ކަމެއް އަދި ނޭނގެ އެވެ. އެކަން އެނގޭނީ ތަންކޮޅެއް ފަހުންނެވެ.


ތުހުމަތު – Ubufili\nViews: 6176\t61\nދިރިއުޅުން މާލެއަށް ބަދަލުކުރުމަކީ އަހަރެން ބޭނުންވި ގޮތެވެ. މާލޭގައި ކިޔަވަން އުޅުނު ދުވަސްވަރުން ފެށިގެން އަހަރެންގެ ހިތްވަނީ މިތަނަށް ޖެހިފައެވެ. ރަށަށްވުރެ ވަޞީލަތްތައް ގިނަވެފައި ޚިދުމަތްތައް ލިބޭތީ އަހަރެންގެ ލޯބިވަނީ މިތަނަށް ޖެހިފައެވެ. ދިރިއުޅުން ރަނގަޅު މިސްރާބަކަށް ގެންދެވޭނީ ތަރައްޤީވެފައިވާ ތަނެއްގައި އުޅެގެންނެވެ. ކިޔެވުމާއި ވަޒީފާ ތަރައްޤީކުރަން ރަށަކީ އެންމެ ރަނގަޅު މާހައުލެއް ނޫނެވެ.\nއަހަރެންގެ ޚިޔާލާއި އާނިމްގެ ޚިޔާލު ކިތަންމެ ތަފާތުވިއަސް ކުރި ލިބުނީ އަހަންނަށެވެ. ސަބަބަކީ ދެމީހުންގެ ވަޒީފާ މާލޭގައި ހަމަޖެހިފައިވުމުންނެވެ. ރަށަށް ބަދަލުވާ ޚިޔާލު އަހަރެންގެ ނެތެވެ. އެއް ކޮޓަރީގެ އެޕާރޓްމެންޓެއް އަހަރެމެންނަށް ފުދެއެވެ. ދެމީހުންގެ މުސާރައިން ޚަރަދު ކޮށްފައި ބާކީނުވިއަސް އަހަރެމެންނަށް ވަރިހަމައެވެ.\nއައިރާ ލިބުނީ ކައިވެންޏަށް ދެވަނަ އަހަރެވެ. އޮފީހުން ވަކިވާކަށް އަހަރެން ބޭނުމެއް ނޫނެވެ. އެކަހަލަ ވާހަކައެއް ކުރިން އާނިމް ދެއްކި ނަމަވެސް ފަހުން ހުއްޓާލީ ދެމީހުންގެ މުސާރަވެސް މުހިއްމުވީ ވަރުންނެވެ. އައިރާގެ ޚަރަދުތައް އިތުރުވުމާއި އެކު އާނިމަށް އެކަނި ލިބޭ އާމްދަނީއަކީ ފުދޭ މިންވަރެއް ނޫނެވެ.\nއައިރާ ބަލަން އާނިމްގެ ކޮއްކޮއެއް ގެނެސް ގޭގައި ބެހެއްޓީމެވެ. ސުދާ ނިދަން ސިޓިންރޫމްގައި ތަންކޮޅެއް ލިބުނަސް ބޭނުންކުރަންޖެހެނީ އަހަރެމެންގެވެސް ފާޚާނާއެވެ. އެއީ މާލޭގައި ހުރިހާ ގެއެއްގެވެސް ހާލެވެ.\nއައިރާގެ އުމުރުން ހަތަރު އަހަރުގައި ސުދާ މީހަކާއި އިނދެގެން އަހަރެމެންގެ ކައިރިން ނިކުތެވެ. އައިރާ ބަލަން ބޭރު މީހަކު ގެންނަން ވިސްނީ އެހާ ހިސާބުންނެވެ. ސުދާވެސް ނިދި ޖާގައިގައި އެމީހަކަށް އުޅެވިދާނެއެވެ. ދެން އޮތީ ފާޚާނާ ބޭނުންކުރާ ކަންތަކެވެ. އެކަމާއި ހާސްވެފައި ހުއްޓާ ހެޔޮގޮތެއް ވެއްޖެއެވެ. ކުދިން ބަލަހައްޓާ ތަނަކުން އައިރާއަށް ޖާގައެއް ލިބުނެވެ. އޮފީހުގެ ގަޑީގައި އެތަނުން ބަލަހައްޓައިދޭގޮތަށެވެ. އެއީ ރައްޓެއްސަކު ހިންގާ ތަނަކަށްވާތީ އިތުބާރުވެސް ކުރެވެއެވެ.\nއެއްދުވަހަކު އޮފީސް ނިންމާފައި ގެއަށް ވަން ވަގުތެވެ. އަހަރެން ގެއަށް ލާފައި އާނިމް ދާނީ އައިރާ ބަލައެވެ. އަވަހަށް ހެދުން ބަދަލުކޮއްލައިގެން އަހަރެން ބަދިގެއަށްވަނީ މެންދުރަށް އެއްޗެއް ތައްޔާރުކޮއްލާށެވެ. އަހަރެން ކައްކާ ނިމުނުއިރުވެސް އާނިމަށް އައިރާ ގޮވައިގެން ނާދެވުނެވެ. އަހަރެން ހީކުރީ އައިރާ ހިތްހަމަޖައްސައިދިނުމަށް ކޮންމެވެސް ތަނަކަށް ދިޔައީ ކަމަށެވެ. ބައެއް ދުވަސް ދުވަހު އައިސްކްރީމް ބޯން ސްކޫޕަށް ދާނެއެވެ.\nގޭގެ ދޮރު ހުޅުވާފައި ވަންގޮތަށް އައިރާ ގޮސް ވަނީ ކޮޓަރިއަށެވެ. ބަންލާފައި ދޮރުވެސް ޖެހިއެވެ. ކަމަކާއި ހިތްހަމަނުޖެހުނީކަން އަހަންނަށް ޔަޤީނެވެ. ދޮރުން ވަން އާނިމާއި އަހަރެން ސުވާލުކުރީމެވެ.\n“ނޭނގެ އޭނާއަށް ވީގޮތެއް، އަހަރެން ބަލާ ދިޔާމަ އުޅުނީ އަހަރެންގެ ކައިރިއަށް ނާންނަން، ވަރަށް ގަދަކަމުން މިގެނައީ، ސައިކަލުގައި އިނއިރު ހީވޭ ފުންމާލަން އުޅޭހެން، އަހަރެން ބަލާލީމައި މަޑުން އިންނަނީ، ޔުމް ގޮސް ބަލާބަލަ ވީގޮތެއް” އާނިމް ސޯފާގައި އިށީންނަމުން އަހާލިއެވެ.\nއަހަރެން ގޮސް ދޮރު ގައި ޓަކި ޖަހާލީމެވެ. ދޮރުހުޅުވަން ދެތިން ފަހަރަކު ބުނުމުން އައިސް ދޮރު ހުޅުވާފައި ގޮސް އެނދަށް އަރައިފިއެވެ. ނޭފަތް ދަމާއަޑު އިވޭތީ އައިރާ ރޮނީކަން އަހަންނަށް އެނގެއެވެ.\n“ކިހިނެއްވީ؟ ދަރިފުޅު ބުނީމަ ނޫނީ މަންމައަކަށް ނޭނގޭނެ، ކޮންމެ ކަމެއްވެސް ވާނެއެއްނު މަންމަ އާއި ޝެއާކުރަން” އައިރާގެ ބުރަކަށީގައި ފިރުމައިދެމުން އަހަރެން ބުނީމެވެ. އައިރާ ތެދުވެފައި އަހަރެންގެ ކަރުގައި އޮޅުލައިގަތެވެ.\n“ބައްޕި ވަރަށް ގޯސް، އައިރާ ރުޅި ބައްޕި އާ” އަހަރެން އިނީ ސުވާލު އުފެދިފައެވެ.\n“ބައްޕަ ކީއްކުރީ؟ ” އަހަންނަށް އަވަހަށް އަހާލެވުނެވެ. އައިރާ ކުރިއަށްވުރެ ބާރަށް ރޯންފެށިއެވެ. އަހަރެން ކުރި އެއްވެސް ސުވާލަކަށް ދެން ޖަވާބެއް ނުދިނެވެ. ހަމަ ރޮނީއެވެ. އާނިމް ކޮޓަރިއަށް ވަނުމުން ރުއިންގަނޑު ވަކިން ގަދަވިއެވެ. ވީގޮތެއް ނޭނގުނެވެ.\n“އަހަންނަކަށް ނޭނގެ އަހަރެންގެ ފަރާތުން ވީ ކީއްކަމެއް، ” އާނިމް ކާން އިނދެފައި ބުނެލިއެވެ. އާނިމް އާއި ސުވާލުކުރުމުން ވަކި ކުރިއެރުމެއް ނުލިބުނެވެ. ފިކުރުބޮޑުވެ އަހަރެން ހާސްވިއެވެ.\nއަހަންނަށްވުރެ ބޮޑަށް އައިރާއަށް ވަގުތު ދެވެނީ އާނިމަށެވެ. އޮފީސް ނިންމާފައި އަޔަސް އަހަންނަށް އުޅެވޭނީ މަސައްކަތެއްގައެވެ. ކިޔަވައިދީ ހަދަނީވެސް އާނިމެވެ. އާނިމަކީ ރަނގަޅު ބައްޕައެކެވެ. އަިއރާދެކެ ވަރަށް ލޯބިވެއެވެ. އެދެބަފައިންގެ ގުޅުން ވަރަށް ވަރުގަދައެވެ. ސްކޫލުގައި ކަމެއް ވިއަސް އައިރާ ހިއްސާކުރާނީ އާނިމްގެ ގާތުގައެވެ.\nކުއްލިއަކަށް މިއައި ބަދަލެއް އަހަންނަށް ނުވިސްނުނެވެ. އާނިމް އެދުނީ އަޅައި ނުލައި ހުރުމަށެވެ. އެކަމަކު އަހަރެންގެ ސިކުނޑީގައި ހިނގަނީ ހަމައެކަނި އެކަންތަކޭ ބުންޏަސް ދޮގަކަށް ނުވާނެއެވެ.\nއާނިމް ކައިރިވާންވެސް އައިރާ ނޭދެއެވެ. މީގެކުރިން ސްކޫލަށް ގެންދަން ތައްޔާރުކޮށްދެނީ އާނިމެވެ. އެކަމަކު ޒަމާން ބަދަލުވީއެވެ. އަބަދު އިންނަނީ ރުޅި މޫނު ހަދައިގެންނެވެ. އަިއރާގެ ހުރިހާކަމެއް އަހަރެން ކޮށްދޭންޖެހުމުން އަހަންނަށް ބުރަވިއެވެ. ފަތިހުންފެށިގެން މަސައްކަތު ތާވަލު އޮންނަގޮތުން ކިރިޔާ އޮފީސް ގަޑިޖެހެން ވާއިރަށް މަސައްކަތް ނިންމާލެވެނީއެވެ.\nހަފްތާއެއް ފާއިތުވެގެން ދިޔައެވެ. އެކި ގަޑިތަކުގައި ވީގޮތެއް އޮޅުންފިލުވަން އަހަރެން މަސައްކަތްކުރަމެވެ. އައިރާ ބުނާހާވެސް އެއްޗަކީ އާނިމްގެ ގޯސްވާހަކައެވެ. ގޯސްވާ ސަބަބެއް ނުބުނެއެވެ. ހަތަރު ފަސްއަހަރުގެ ކުއްޖަކަށް އަދި ކިޔައިދޭން ނޭނގެނީކަމަށް ވެދާނެއެވެ.\nއަހަރެންގެ އިތުރުން އާނިމްވެސް ފިކުރުބޮޑުވެއްޖެއެވެ. އައިރާ ކުއްލިއަކަށް ދުރުވުމުން އާނިމްގެ އެކަނިވެރިކަން އިތުރުވިއެވެ. ނިދަން އުދަނގޫވެގެން އުޅޭތަންވެސް ފެނެއެވެ. ތިރީގައި ގޮދަނޑިއެއްގައި ނިދަމުން ދިޔަ އައިރާ މިހާރު އޮންނަނީ އަހަރެންގެ ބަނޑު ދޮށުގައެވެ. އާނިމް އާއި އަހަރެންގެވެސް ދުރުވިއެވެ.\nއައިރާއަށް ކިތަންމެ ނަޞޭހަތެއް ދިނަސް އާނިމް އާއި ވާހަކަ ދައްކާކަށް ބޭނުމެއް ނޫނެވެ. އާނިމްގެ ނަން ކިޔަސް ރުޅި އަންނަނީއެވެ. ސަބަބެއް ނެތި އައިރާގެ މިޒާޖަށް ބަދަލު ނާންނާނައޭ އަހަރެންގެ ހިތް ބުނަން ފެށިއެވެ. އަހަރެންގެ ހިތް ޝައްކުން ބަލިވެއްޖެއެވެ. އަންހެންކުއްޖަކު ބައްޕައެއް ދެކެ ބިރުގަންނަނީ ކީއްވެކަން އަހަރެންގެ ހިތް ބުނަމުން ދިޔައެވެ. އާނިމްއަށް ކުރެވުނު ތުހުމަތު ގިނަވިއެވެ. ހުރިހާ ކަމެއް އަހަރެންގެ ހިތުތެރޭ ވަންހަނާވެފައި ވިއެއް ކަމަކު ސަބަބު ދެނެގަންނަން އަހަރެން ބޭނުންވިއެވެ.\nއާނިމްގެ ހަރަކާތްތަކަށް ފާރަލެވެން ފެށިއެވެ. އައިރާ ނިދާފައި އޮންނަ ވަގުތު އާނިމް ކޮޓަރިއަށް ވަނަސް އަހަރެން ހުރި މަސައްކަތެއް ބަހައްޓާފައި އަންނަމެވެ. އަހަރެން އަންނައިރު ފެންނަނީ ހިތްދަތި މަންޒަރެކެވެ. އައިރާގެ މޫނަށް ބަލަހައްޓައިގެން އާނިމް ފެންކަޅިވެފައި އިންނަ މަންޒަރެވެ. އެކުއްޖާ އުރާލާހިތްވެފައި އިންނަވަރު އާނިމްގެ މޫނުމަތިން ފެނެއެވ.\nއެފަދަ މަންޒަރުތައް ފެނުމުން އަހަރެންގެ ހިތް ބުނެއެވެ. އާނިމްގެ ފަރާތުން އެއްވެސް ގޯނާއެއް އައިރާއަކަށް ނުފޯރާނެއެވެ. އާނިމްއަކީ އެކަހަލަ މީހެއް ނޫނެވެ. އެނބުރި މަސައްކަތަށް އަޔަސް އަހަރެން ހުންނަނީ ފިކުރުބޮޑުވެފައެވެ. ގޮތްނޭނގޭ ސަބަބު ހޯދުމަށް ކުރަންވީ ކީއްކަން އަހަރެންގެ ސިކުނޑީގެ ސަމުގާއަކަށް ނާރައެވެ.\nދެވަނަ ހަފްތާގައި އަހަރެން އެ ކަންތައް ރައްޓެއްސަކާއި ހިއްސާކުރީމެވެ. އެއީ އަިއރާ ބަލަހައްޓާ މަރުކަޒު ހިންގާ ރުޝްދާއެވެ. ކުޑަކުދިންގެ މިޒާޖާއި ވަރަށް ގިނަ ކަންތައް ރުޝްދާއަށް އެނގެއެވެ. އޭނާ ކިޔެވީ އެ ރޮނގުންނެވެ.\nޑޮކްޓަރަށް ދައްކާލުމަށް ރުޝްދާ ލަފާދިނެވެ. ޖިންސީ އެއްވެސް ހާނިކައެއް ހުރިތޯ އެއްފަހަރު ނަމަވެސް ޗެކުކޮއްލުމަކީ މައްސަލައެއް ނޫންކަމަށް އޭނާ ބުންޏެވެ. ހިތަށް ތަސައްލީއެއް ހޯދުމަށެވެ. އަހަރެންވެސް އެކަހަލަ އެއްޗެއް ހިތަށް އަރާތާ ދެތިން ދުވަސް ވެއްޖެއެވެ. ޖިންސީ ގޯނާއެއް ކުރިމަތިވެގެން ފެންނަ އަލާމާތްތަކާއި އަިއރާގެ އަމަލުތައް ކޮންމެވެސް ވަރަކަށް މެޗުވާތީއެވެ.\nއާނިމަށް ސިއްރުން އަހަރެން އެޕޮއިންޓްމެންޓް ހަމަޖެއްސީމެވެ. އަހަރެންނާއި އެކު ރުޝްދާވެސް ދިޔައެވެ. ޑޮކްޓަރު ވަރަށް ރަނގަޅަށް އައިރާއަށް ބެލިއެވެ. ީއަހަރެން ހައިރާންވީ ޑޮކްޓަރު ދެއްވި ޖަވާބުންނެވެ. ޖިންސީ އެއްވެސް ގޯނާއެއް ކޮށްފައިވާ ނިޝާނެއް އައިރާގެ ކިބައިން ނުފެނެ އެވެ.\nއައިރާ އެހެން އުޅެނީ ކީއްވެކަމެއް ނުވިސްނެއެވެ. އައިރާ އެވާހަކަތަކެއް ނުދައްކައެވެ. ރުޝްދާ ލައްވާ ސުވާލުކުރުމުންވެސް ޖަވާބެއް ނުދެއެވެ. ޖަވާބު ނުލިބޭ ސުވާލުތަކަކަށް އެސުވާލުތައް ވެއްޖެއެވެ.\nއަހަރެން ފިކުރުބޮޑުވާންފެށިއެވެ. އާނިމަށް އަންނަ ބަދަލުތައް ފެނި ދެރަވެއެވެ. އައިރާ ގައިގައި އަތްޖައްސާލަންވެސް ނުލިބޭ އަތީ އާނިމް ހުންނަނީ ދެފިިޔަ ބާލާފައެވެ. ދެބަފައިން ހުނުމުގެ އަޑުން ގުގުމާ ގަޑިތައް މިހާރު ގުނަން ޖެހިފައިވަނީ ހިމޭންކަމާއި އެކުގައެވެ. އަހަރެން ކައްކާ ގަޑިތަކުގައި އައިޕެޑް ހިފައިގެން އައިރާ އިންނަނީ އަހަރެންގެ ކުރިމަތީގައެވެ. އާނިމާއި ދިމާލަށް ސިއްރުން ވެސް ބަލައި ނުލައެވެ.\nސްކޫލުން ގެނައުމާއި ގެންދިއުމަކީ އަހަރެންގެ މަސްއޫލިއްޔަތަކަށްވަނީ ވެފައެވެ. ލައިސަންސް ނަގާފައި އޮންނަކަން ނަޞީބޭ ހިތަށް އަރައެވެ. ގެއިން ނިކުތުމުން ފެންނަނީ މުޅިން ތަފާތު އައިރާއެކެވެ. ވާހަކަވެސް ދައްކައެވެ. ސްކޫލުގައި ހީ ސަކަރާތްވެސް ޖަހައެވެ. މިޒާޖު ބަދަލުވަނީ ގެއަށް އެނބުރި އައުމުންނެވެ. އާނިމް ފެނުމުންނެވެ. އާނިމް ކަމެއް ނުކުރާނަމަ އެހެނެްނެއް ނުވާނެއެވެ. އަހަންނަށް ކެތް ނުވެގެން އެންމެ ފަހުން އެހެން ބުނެވުނެވެ. އާނިމް ހުވާކޮށްފައި ބުނަމުން ދިޔައީ އޭނާގެ ފަރާތުން އެއްވެސް ކަމެއް ވެފައި ނޯންނާނެކަމަށެވެ. ދުވަހަކުވެސް ރުޅި އައިސްގެން އެއްޗެއް ބުނެފައިވެސް ނޯންނާނެކަމެވެ. ބުނި އެއްޗެއް ހޯދައިނުދީފައެއްވެސް ނޯންނާނެކަމެވެ.\nދެމީހުންގެ ޒުވާބަކަށްފަހު އަހަރެންގެ ސިކުނޑި ސުމަކަށްދިޔަ ކަހަލައެވެ. އަހަރެން ރުޝްދާއަށް ގުޅައި މީގައި ހައްލެއް ހޯދައިދިނުމަށް އެދުނީމެވެ. ރުޝްދާ ދިން ޚިޔާލަކީ އައިރާ އަށް ކައުންސިލިން ދިނުމެވެ. އަހަރެން އާނިމް ކައިރީ އެހެން ބުނުމުން އޭނާވެސް ދެކޮޅެއް ނުހަދައެވެ. ކޮންމެ ގޮތެއް ހަދައިގެންވިއަސް އައިރާ އޭނާ ބޭނުންވެއެވެ. ކުރީގެ އުފާވެރި ދުވަސްތައް އިއާދަވާން ބޭނުންވެއެވެ. އަހަންނަށްވުރެ ބޮޑަށް އާނިމް އެ ހުރިހާ ކަމެއް ބޭނުންވެފައި ހުރިކަން އަހަންނަށް އެނގުނީ ދެނެވެ.\nއަހަރެންގެ ގާތުގައި އައިރާ ބުނަން ފަސްޖެހެނީ އަހަރެންނަށް ގާތްކަން ބޭއްވިފައި ނުވާތީއެވެ. ދަރިފުޅާއި އެކު ހީ ސަކަރާތްޖަހާލާނެ ވަގުތުކޮޅެއް އަހަރެންގެ ބިޒީ ޝެޑިއުލުން ހުސްވެފައި ނެތީމައެވެެ. ފުރަތަމަ ފަހަރަށް އަހަރެން ލަދުވެތިވިއެވެ. އަހަރެން ޒިންމާ އަދާކުރުމުގައި އިހްމާލްވެފައިވާ މިންވަރު ހިތަށް އެރުމުންނެވެ. ދަރިއަކަށް މައިންބަފައިންގެ ފަރާތުން ދެވޭނެ އަގުބޮޑު ހަދިޔާއަކީ ފިހާރަތަކުން ގަންނަ ކުޅޭ އެއްޗިއްސެއް ނޫނެވެ. ވަގުތަށްވުރެ ބޮޑު ހަދިޔާއެއް އެކުދިންނަކަށް ނުދެވޭނެކަން އިޙްޞާސްވިއެވެ.\nރުޝްދާ ކައުންސިލިން ހަމަޖައްސައިދިނެވެ. ނުދަންނަ މީހަކާއި އަމުދުން ކަންތައް ހިއްސާކުރަން ފަސްޖެހޭނެކަން ރުޝްދާ ބުނުމުން އަހަރެން މާޔޫސްވިއެވެ. އަހަރެންނަށް ހިތްވަރުލައިދިނެވެ. އައިރާ އާއި ގުޅުން ބަދަހިކޮށް ސަބަބު ދެނެގަނެވޭނެ ޤާބިލްކަން ނުސްރާގެ ހުންނާނެކަން ރުޝްދާ ޔަޤީންކޮށްދިނެވެ. ޓިއުޝަނަށް ނަމުގައި އައިރާ އެތަނަށް ގެންދަން ފެށީމެވެ.\nފުރަތަމަ ދުވަހު އެއްވެސް ސުވާލެއް ނުކުރާނެކަމަށް ނުސްރާ ބުންޏެވެ. ކުޅިވަރާއި ކިޔެވުމުގެ ބައެއް ކަންތައްތަކާއި ވާހަކަ ދައްކާލާފައި ވިއްސަކަށް މިނެޓްގެ ތެރޭގައި ފޮނުވާލިއެވެ. ދުވަހަކަށްވުރެ ދުވަހެއް ރަނގަޅުވަމުން އަންނަކަމަށް ނުސްރާ ފާހަގަކުރިއެވެ. ވާހަކަ ތަންކޮޅެއް ގިނަވެ ނުސްރާ އާއި ރައްޓެހިކަން އުފެދުނެވެ. އަހަރެން މިހުންނަނީ ކެތްމަދުވެފައެވެ.\nހަފްތާއެއް ފަހުން އެއް ދުވަހު ރުޝްދާ ގުޅާފައި ނުސްރާ އަހަންނާއި ވަކިން ބައްދަލުކޮއްލަން ބޭނުންވާ ވާހަކަ ބުނެލިއެވެ. އައިރާ އާއި ރުޝްދާ ހަވާލުވާނެކަމަށް ބުނުމުން އަހަރެން ނުސްރާ ކައިރިއަށް ދިޔައީ އާނިމް ގޮވައިގެންނެވެ. ނުސްރާ ދޭން އުޅޭ ޚަބަރު އާނިމްވެސް އިނީ އަހަން ބޭނުންވެފައެވެ.\nނުސްރާގެ ޖަވާބު އިވިފައި އަހަރެންގެ ހިތުގައި އުފެދުނީ ކުރިއަށްވުރެ ގިނަ ސުވާލުތަކެކެވެ. އާނިމްވެސް އިނުމާއި އެކު ނުސްރާ ޖަވާބު ދިނީ މާ ސާފުބަހަކުން ނޫނެވެ.\n”ކުދިން ވަކި އުމުރަކަށް އެޅުމުން އެކުދިންގެ ނިދާ ތަންމަތި ވަކިކުރަން ބުނަނީ ވަރަށް ގިނަ ސަބަބުތަކެއް ހުރެގެން، ހަޤީޤަތުގައި މައްސަލައަކީ އެއީ” ނުސްރާ ބުނި ޖުމްލައިގެ މާނަ އަހަންނަށް ކުޑަކޮންވެސް ނޭނގުނެވެ.\n“ސާފެއްނުވޭ” އަހަރެން އަވަހަށް ބުނީމެވެ.\n“ދެމަފިރިންގެ މެދުގައި ހިނގާ ކަންތައްތަކަކީ އެކުދިންގެ ތުއްތު ސިކުނޑިއަށް ނަގއިގަނެވޭ ވަރުގެ ކަންތައްތަކެއް ނޫން. ފެންނަ މަންޒަރުގެ ސަބަބުން އެކުދިންގެ ސިކުނޑިއަށް އެލިބޭ ނުރަނގަޅު މެސެޖަކީ އެކުދިންގެ މިޒާޖަށް ބޮޑެތި ބަދަލުތަކެއް ގެންނަ ކަމެއް، ދެމަފިރިން ހޯދާ ލައްޒަތާއި އަރާމަކީ ކޯއްޗެއްކަން އައިރާއަކަށް ނޭނގުނު، އެކުދިން ނިދާފައި ތިބޭކަމަށް ހީކޮށް އަހަރެމެންނަށް ވިސްނާނުލައި ކުރެވޭ ކަންތައް ، އައިރާ ހީކުރީ ބައްޕަ މަންމައަށް އަނިޔާކުރަނީކަމަށް، އަދި މަންމަ ކޮންމެ ރެއަކު ރޮނީކަމަށް، ބައްޕަ ދެކެ ރުޅި އަންނަނީ އެހެންވެ.” ނުސްރާ ބުނެލިއެވެ. އަހަރެންނަށް ބުނާނެ އެއްޗެއްވެސް ނޭނގުނެވެ. އެއަޑުތައް އަހާފައި ލަދުވެތިކަން އިޙްޞާސްވިއެވެ. އަހަންނަށްވުރެ ބޮޑަށް އާނިމް ލަދުގެންފައިކަން އަހަންނަށް އެނގުނެވެ.\n“އަދި ދުވަސްކޮޅެއް ނަގާނެ، އަހަރެން ވިސްނައިދެން މަސައްކަތް ކުރަން ބައްޕަ އަކީ ރަނގަޅު މީހެއްކަން. ބައްޕަ އާއި ކުރިން އޮންނަ ގުޅުމަށް ރުޖޫޢަވާން ވަގުތުކޮޅެއް ނަގާނެ، ކޮންމެވެސް ގޮތަކުން ކޮޓަރި ވަކިކޮށްލުން ރަނގަޅުވާނެ، ” ނުސްރާ ވިސްނައިދިނީ ޚިޔާލަށް ދުވަހަކުވެސް ނުގެންނަ ކަމެކެވެ. އެއްކޮޓަރީގައި ދިރިއުޅެވިދާނެކަމަށް ހީކޮށްގެން ހުއްޓާ މި ލިބުނު ފިލާވަޅުގެ ސަބަބުން އަހަރެން ހުރީ ބަސްހުއްޓިފައެވެ.\nރަށުގައި ބޮޑު ގެއެއްގައި ހަމަޖެހިލައިގެން އުޅެވެން އޮއްވާ މާލޭގެ ކުޑަތަންކޮޅަކަށް ބަދަލުވީ އަހަރެންގެ ނުފޫޒުންނޭ ބުންޏަސް ދޮގަކަށް ނުވާނެއެވެ. ދެކޮޓަރީގެ އެޕާރޓްމެންޓެއް ހިފާނެ ފެންވަރެއް އަހަރެމެންގެ ނެތެވެ. އެއްކޮޓަރީގައި ދަރިންނާއި އެކު ނިދައި ހެދުމަކީ ގޯހެއްކަން ވިސްނުމުން އަހަރެންގެ ވިސްނުން ބަދަލުކޮއްލީމެވެ. ރަށުގެ ވަޒީފާއަކަށް އަވަހަށް ބަދަލުވީއެވެ. ކާމިޔާބު ސެޝަންތަކަކަށްފަހު ކުރީގެ އައިރާ އަހަރެމެންނަށް ލިބުނެވެ. އާނިމްގެ އުނގަށް ދުވެފައި އައިސް އަރާ ހީނގެންނަ މަންޒަރު ފެނުމުން އަހަރެންގެ ހިތް ފުރިގެން ދެއެވެ. އައިރާ އުރާލާފައި ބޮސްދޭ ވަގުތު އާނިމްގެ ލޮލުން ފެންނަ ލޯތްބާއި ވިދުވަރަކީ ބަޔާންކުރެވޭ ކަންތައްތަކެއް ނޫނެވެ. ދެރައީ އަހަރެންގެ ސިކުނޑިން ކަންކަން ވިސްނާނުލައި އާނިމްއަށް ތުހުމަތުތަކެއް ކުރެވުނީމައެވެ.\nރޯދަމަހު ސައިޓެއްގައި ގެނެސްދިން ކުރުވާހަކަތަކުގެ ތެރޭ ހަމަ މި ހާދިސާގެ މައްޗަށް ވާހަކައެއް ލިޔެފައިވަނިކޮށް ދުށީން. އަނެއްކާ މީ ހަޤީޤީ ހާދިސާއަކީތަ؟\nތަާތު އިބުރަތްތެރި ވާހަކައެއް\nޙަގީގީ ވާހަކަ އަކާ ވައްތަރު ވަރަށް\nމީ ހަގީގީ ހާދިސާއެކޭ ބުނާކަށް ނޭންގޭ. ޢެކަމް ހަގީގަތުގަވެސް މިގޮތައް ކަންތައްވެފަ އެބަހުރި…\nMee mihaaru vv aammu kameh… Mikamaa medhu aharumen eba jehey visnan\nރިއާނާއަށް ފިރިހެން ދަރިއަކު ލިބިއްޖެ\nގަލޮޅު ސްކޫލްގެ ޖިންސީ އަނިޔާގެ މައްސަލައިގެ ނިންމުން މުރަޖައާކޮށްދޭން ޕީޖީގައި އެދިއްޖެ\nއަންނަ މަހުން ފެށިގެން ކުނި ބަލައިގަންނާނީ ބައިބަޔަށް ވަކިކުރީމައި: ވެމްކޯ\nComments Off on މަދުން ނޫނީ ނުފެންނަ ބައްޔަކާ ވަރުގަދަ ހަނގުރާމައެއް ކުރި ލަޔަކް ނިޔާވެއްޖެ\nމަދުން ނޫނީ ނުފެންނަ ބައްޔަކާ ވަރުގ ...\nComments Off on އެޗްޑީއެފްސީއިން ސުކޫކު ގަތުމުގެ ފުރުސަތު، އަގަކީ 1،000ރ\nއެޗްޑީއެފްސީއިން ސުކޫކު ގަތުމުގެ ފ� ...\nComments Off on ރަށަށް ދިޔައީ ނެގެޓިވް ސާމްޕަލަކާއެކު، އެކަމަކު އެޗްޕީއޭ އިން ނަތީޖާ ގަބޫލުނުކޮށް ރަށް ބަންދުކޮށްފި\nރަށަށް ދިޔައީ ނެގެޓިވް ސާމްޕަލަކާއ� ...\nComments Off on ބަހަކުން ނުފުދެއެވެ.\nComments Off on ވަރާންއަށް އޮލޭ އާއި ޒިދާންގެ ފަރާތުން ފެނުނީ އެއްގޮތް ކަންތައްތަކެއް\nވަރާންއަށް އޮލޭ އާއި ޒިދާންގެ ފަރާތ ...\nComments Off on އޮލިމްޕިކް މެޗުތަކަށް ސަޕޯޓަރުން ވެއްދުމަށް ޖަޕާނުގެ ކެޕްޓަން ގޮވާލައިފި\nއޮލިމްޕިކް މެޗުތަކަށް ސަޕޯޓަރުން ވ� ...\nComments Off on ކޮވިޑް-19: މަސްދުވަހަށްފަހު ދާންދޫގެ އެކްޓިވް ކޭސްގެ އަދަދު 50އުން ދަށަށް\nކޮވިޑް-19: މަސްދުވަހަށްފަހު ދާންދޫގެ ...\nComments Off on ޔާމީން ދެން ޖަލަކަށް ނުގެންދެވޭނެ: އަދުރޭ\nޔާމީން ދެން ޖަލަކަށް ނުގެންދެވޭނެ: � ...\nComments Off on މޫސުން ގޯސްވުމާ ގުޅިގެން5އަތޮޅަކަށް ރީނދޫ ސަމާލު ނެރެފި\nމޫސުން ގޯސްވުމާ ގުޅިގެން5އަތޮޅަކަ� ...\nComments Off on ފުލުހުންގެ 50 ޕަސެންޓް މީހުންނަށް ވެކްސިން ދީފި\nފުލުހުންގެ 50 ޕަސެންޓް މީހުންނަށް ވެ ...\nComments Off on ކޮވިޑްގައި 42 އަހަރުގެ މީހަކު ނިޔާވެއްޖެ\nކޮވިޑްގައި 42 އަހަރުގެ މީހަކު ނިޔާވެ ...\nComments Off on ވަރުން ދަވަންގެ “ސާންކީ” އަކީ ތަމަޅަ ފިލްމެއްގެ ރިމޭކެއް\nވަރުން ދަވަންގެ “ސާންކީ” އަކީ ...


Gaumee Team in Dhagadey Baakee koffi\nޕްރެސް ކަޓުވާލުމުން ދަގަނޑޭ ގައުމީ ޓީމުން ...\nއޭއެފްސީ ކަޕުގައި މާދަމާ ދިވެހި ރާއްޖެ އަމިއްލަ ދަނޑުގައި ބޫޓާނާ ކުޅޭ މެޗުގެ ކުރިން މިއަދު ބޭއްވި ޕްރެސްއަށް ހާޒިރުނުވުމުން ދިވެހި ޓީމުގެ ކެޕްޓަން އަލީ އަޝްފާގު (ދަގަނޑޭ) ޓީމުން ބާކީކޮށްފިއެވެ.\nއޭއެފްސީގެ ގަވައިދުތައް ބުނާ ގޮތުގައި މެޗުގެ ކުރިން ބާއްވާ ޕްރެސް ކޮންފަރެންސްގައި ކޮންމެ ޓީމެއްގެ ކޯޗުގެ އިތުރުން ކޮންމެ ވެސް ކުޅުންތެރިއަކު ބައިވެރިވާން ޖެހެއެވެ. މިއަދުގެ ޕްރެސްގައި ދަގަނޑޭ ބައިވެރިނުވުމާއެކު އޭނާ ނެތްތަން ފޫބެއްދީ އައްސަދު އަލީ (އަޑުބަރޭ) އެވެ.\nޓީމާ ހަވާލުވުމަށްފަހު ދިން ފުރަތަމަ އިންޓަވިއުގައި އަލީ އަޝްފާގަށް ތައުރީފު ބަންޑުންކޮށްލި ދިވެހި ޓީމުގެ އާކޯޗު ސެގަޓް މިއަދުގެ ޕްރެސްގައި ބުނެފައިވަނީ ދަގަނޑޭގެ ވިސްނުމުގެ މައްސަލައެއް އުޅޭ ކަމަށެވެ.\n“ދަގަނޑޭގެ ވިސްނުމުގެ މައްސަލައެއް އުޅޭ އެހެންކަމުން އޭނާ މާދަމާގެ މެޗްގައި ކުޅޭނެ ތޯ ޖެހޭނީ ބަލަން.” ސެގަޓް ބުނެފައިވެއެވެ.\nމާދަމާ ރޭ ބޫޓާނާއި ދެކޮޅަށް ކުޅޭ މެޗުގެ ސްކޮޑުން އަޝްފާގު ވަކިކުރިއިރު ޓީމުން އަލަށް ދެ ކުޅުންތެރިއަކަށް ވަނީ ފުރުސަތު ދީފައެވެ. އެއީ ޒުވާން ފޯވާޑް ހަސަން ނާއިޒު (ދާދު) ގެ އިތުރުން ތަޖުރިބާކާރު މިޑްފީލްޑަރު މުހައްމަދު އާރިފް (ބަކާ) އެވެ. އަނިޔާގެ ސަބަބުން ގައުމީ ޓީމު އެންމެފަހަކަށް ސިންގަޕޫރާ ބައްދަލު ކުރި މެޗުގެ ސްކޮޑުން ވެސް ދަގަނޑޭގެ ނަން ވަނީ އުނިކޮށްފައެވެ.


K. Guraidhoo bin hihkumaai gondu dhoh himaayaiy kurumuge masahkaiy fashaifi - One Online\n23 އޯގަސްޓް 2020، ކ.ގުރައިދޫ، ކ.ގުރައިދޫގެ ބިން ހިއްކުމުގެ މަސައްކަތް ކުރަމުންދާ ސަރަހައްދު -- ވަން ފޮޓޯ: މުހައްމަދު ހައްޔާން\nކ. ގުރައިދޫގެ ބިން ހިއްކުމާއި ގޮނޑުދޮށް ހިމާޔަތް ކުރުމުގެ މަސައްކަތް ފަށައިފި\nކ. ގުރައިދޫގެ ބިން ހިއްކުމާއި ގޮނޑުދޮށް ހިމާޔަތް ކުރުމުގެ މަޝްރޫއުގެ އަމަލީ މަސައްކަތް މިއަދު ފަށައިފިއެވެ.\nމި މަޝްރޫއުގައި 644,000 އަކަމީޓަރުގެ ސަރަހައްދުގެ ފަޅު ފުންކޮށް، 15 ހެކްޓަރުގެ ބިން ހިއްކާނެއެވެ. އަދި 1،200 މީޓަރު ސަރަހައްދެއްގައި ބޮޑުގަލުގެ ރިވެޓްމެންޓެއް ޖަހާނެއެވެ. މި މަޝްރޫއަކީ ނޭޝަނަލް ޕްލޭނިން، ހައުސިން އެންޑް އިންފްރާސްޓްރަކްޗަރު މިނިސްޓްރީން އެމްޓީސީސީއާ ހަވާލުކޮށްގެން ކުރިއަށްގެންދާ މި މަޝްރޫއެކެވެ.\nއެމްޓީސީސީގެ ސީއީއޯ އާދަމް އާޒިމް މިއަދު ވިދާޅުވީ، ގުރައިދޫ ބިން ހިއްކުމުގެ މަސައްކަތް އަންނަ މަހު ނިންމާލެވޭނެ ކަމަށާއި ނަމަވެސް މުޅި މަޝްރޫއު އެއްކޮށް ނިންމައިލެވޭނީ އަންނަ އަހަރުގެ އޭޕްރީލް މަހުގެ ތެރޭގައި ކަަމަށެވެ.\n"އަޅުގަނޑުމެންނަށް މި އުއްމީދު ކުރެވެނީ މި މަސައްކަތް ސެޕްޓެމްބަރު 18 އަށް އަޅުގަނޑުމެން ރިކްލިމޭޝަން މަސައްކަތް ނިންމާލެވޭނެ ކަމަށް. ގާތްގަނޑަކަށް އަޅުގަނޑުމެންނަށް މި ހިއްކެނީ ކޮންމެ ދެ ދުވަހަކުން ހެކްޓަރެއް. އެހެންކަމުން ފުދޭ ވަރަކަށް ބާރުމިނުގައި ހިއްކުމުގެ މަސައްކަތްތައް ކުރިއަށް މިދަނީ. ދެ އަޅުގަނޑުމެންނަށް މުޅި މަސައްކަތް ނިންމައިލެވޭނީ އޭޕްރީލް މަސްތެރޭގައި،" އާޒިމް ވިދާޅުވިއެވެ.\n23 އޯގަސްޓް 2020، ކ.ގުރައިދޫ، ކ.ގުރައިދޫގެ ބިން ހިއްކުމުގެ މަސައްކަތް ކުރަމުންދާ ސަރަހައްދުގައި އެމްޓީސީސީގެ ސީއީއޯ އަދި މެނޭޖިން ޑިރެކްޓަރު އާދަމް އާޒިމް ނޫސްވެރިންނަށް މައުލޫމާތުދެއްވަނީ -- ވަން ފޮޓޯ: މުހައްމަދު ހައްޔާން\nއާޒިމް ވިދާޅުވީ ކޮވިޑާ ގުޅިގެން މަސައްކަތްތައް މަޑުޖެހުނު ނަމަވެސް އަލުން މަސައްކަތް ފަށާފައި މިވަނީ އަޅަންޖެހޭ ފިޔަވަޅުތައްވެސް އަޅައިގެން ކަމަށެވެ. އަދި ނިންމަން ކަނޑައަޅާފައިވާ ތާރީހަށް މަސައްކަތް ނިންމާނެ ކަަމަށްވެސް އާޒިމް ވިދާޅުވިއެވެ.\nމި މަޝްރޫއުގެ ދަށުން ޕިކްނިކް އައިލެންޑެއް ވެސް އެ ރަށުގައި ގާއިމުކުރާނެއެވެ. އަދި މުޅި ޕްރޮޖެކްޓަށް 80 މިލިއަން ރުފިޔާ ހަރަދުވާނެ ކަމަށް އާޒިމް ވިދާޅުވިއެވެ.\nގުޅޭ ޓެގު އެމްޓީސީސީ އެމްޓީސީސީގެ ސީއީއޯ އާދަމް އާޒިމް ކ. ގުރައިދޫ ބަނދަރު ހެދުން


Breaking News: Covid-19: Mathiverin Test Kuri Meehun Nahssi Vejje - Vaguthu\nކޮވިޑް-19: މަތިވެރިން ޓެސްޓުކުރި މީހުން ނައްސި ވެއްޖެ\nދުނިޔޭގައި ހަލުވިކަމާއި އެކުގައި ފެތުރެމުން އަންނަ ކޮވިޑް-19 ރާއްޖެއިން ވެސް ފެނިފައިވާ ދަނޑިވަޅެއްގައި، އއ. މަތިވެރިން އެ ބަލީގެ އަލާމާތްތަކެއް ފެނިގެން ޓެސްޓު ކުރި އެންމެން ވެސް ބައްޔަށް ނައްސި (ނެގެޓިވް) ވެއްޖެއެވެ.\nމަތިވެރިން އެންމެ ފުރަތަމަ އަލާމާތްތައް ފެނުނީ ދެ ފަތުވެރިއެއްގެ ގައިންނެވެ. އެ ދެ މީހުންގެ ގައިން އަލާމާތްތައް ފެނުމުން އެ އާއިލާ އަށް ނިސްބަތްވާ އެހެން މެންބަރުންވެސް ފަރުކޮޅުފުއްޓަށް ގެންދިޔައެވެ. ޖުމްލަ ފަރުކޮޅުފުއްޓަށް ގެންދިޔައީ 8 މީހެކެވެ.\nމި މީހުން ޓެސްޓު ކުރުމަށް ގެންދިއުމާއި އެކު ގިނަ އަދަދެއްގެ ގެސްޓު ހައުސްތައް އޮންނަ މަތިވެރިއަށް އަރާ ފޭބުން ވެސް ވަނީ ވަގުތީ ގޮތުން ބަންދުކޮށްފައެވެ. ނަމަވެސް މި އެންމެން ނައްސިވުމާއި ގުޅިގެން މަތިވެރިއަށް އަރާ ފޭބުމުގެ ހުއްދަ މިހާރުވަނީ ދީފައެވެ.\nމާޗް 17, 2020 20:16\nފައްސި އޯ ނައްސި؟\nމާޗް 17, 2020 20:26\nވަގުތު މީހުނަށްވެސް ނޭނގެ ފައްސި އާއި ނައްސިއެއް... ފައްސި ވީ އޯ އެކަމް ބްރެކެޓްގަ ނެގެޓިވް ޖަހާފަ


ޕަބްލިޝްކުރި ތާރީޚް: 30 ޖުލައި 2019\nސުންގަޑި: 08 އޮގަސްޓް 2019 1400\nތާރީޚު: 30 ޖުލައި 2019 ނަންބަރު: DS/IU/HR/2019/31\n11 ޖޫން 2019 ގައި ކޮމްޕިއުޓަރ ޓެކްނިޝަން ހޯދުނަށް ކުރެވުނު އިއުލާނަށް ޤާބިލްފަރާތަކުން ކުރިމަތިލާފައި ނުވާތީ އެ އިއުލާން ނަންބަރު: DS/IU/HR/2019/24 ބާޠިލް ކޮށް އަލުން އިއުލާން ކުރަމެވެ.\nއެމް. އެސް 1\nމަޤާމު އޮތް އޮފީސް :\nދަރުމަވަންތަ ސްކޫލް ( އޮފީސް )\nދަރުމަވަންތަ ސްކޫލް ، ކ. މާލެ\nމަހަކު -/ 5610 ރ\nސަޕޯޓިންގ ކޯ އެލަވަންސް 1:\nމަހަކު -/900 ރ\nސްކޫލްގައި ބޭނުންކުރާ ހުރިހާ ކޮމްޕިއުޓަރ ސިސްޓަމްތަކެއް ބެލެހެއްޓުން.\nކޮމްޕިއުޓަރުގެ އިންވެންޓްރީ އަޕްޑޭޓުކޮށް ބެލެހެއްޓުން.\nޓީޗަރުންގެ އަދި ދަރިވަރުންގެ ޓެބްލެޓްތަކުގެ އިންވެންޓްރީ އަޕްޑޭޓްކޮށް ބެލެހެއްޓުން.\nޓީޗަރުންގެ އަދި ދަރިވަރުންގެ ޓެބްލެޓްތަކަށް ސްފްޓްވެއަރ އަޅާ އަޕްގްރޭޑްކޮށް ބެލެހެއްޓުން.\nކޮމްޕިއުޓަރ، ޕްރިންޓަރ، ޓީވީ، ފޮޓޯކޮޕީ މެޝިންފަދަ ތަކެއްޗަށް ދިމާވާ މައްސަލަތައް ޙައްލުކުރުން.\nކޮމްޕިއުޓަރ ނެޓްވޯކް ރަނގަލަށް ބެލުމާއި ދިމާވާ އެންމެހައި މައްސަލަތައް ޙައްލުކުރުން.\nސްކޫލްގެ އެސެމްބްލީއަށާއި އަދި އެނޫންވެސް ސްކޫލުން ބާއްވާ އެކިއެކި ޖަލްސާތަކާއި ބައްދަލުވުންތަކަށް ސައުންޑް ތައްޔާރުކުރުން.\nފިލާވަޅުތަކަށް ބޭނުންވާ ސައުންޑާއި މަލްޓިމީޑިއާ ތައްޔާރުކޮށްދިނުން.\nސްކޫލްގެ ޕްރޮޖެކްޓަރާއި ސްމާރޓް ބޯޑު ބެލެހެއްޓުމާއި، ސެޓްކުރުމުގެ އެންމެހައި ކަންތައް ކުރުން.\nސްކޫލްގެ ސާވަރއަށް ދިމާވާ މައްސަލަތައް ޙައްލުކޮށް ރަނގަޅަށް ބެލެހެއްޓުން.\nސްކޫލުން ބާއްވާ އެކިއެކި ޖަލްސާތަކާއި ބައްދަލުވުންތަކާއި އިތުރު ހަރަކާތްތަކަށް ތައްޔާރުކުރަންޖެހޭ ޕްރެޒެންޓޭޝަން އަދި ސެޓްފިކެޓްތަކާއި ބެނާތައް ތައްޔާރުކުރުން.\nމަސައްކަތައް ބޭނުންވާ ސާމާނުތައް ބަޖެޓް ސެކްޝަނާގުޅިގެން ޤަވައިދުން ހޯދުން.\nސްކޫލުން ހިންގާ ޕްރޮގްރާމްތަކާއި ޖަލްސާ ތަކަށް އެހީވުން.\nކަނޑައެޅިފައިވާ ހަފްތާއެއްގައި އޮފީސް ތަޅުދަނޑިގެނެސް އޮފީސް ހުޅުވުމާއި އޮފީސް ނިމުމުން އޮފީސް ބަންދުކޮށް ތަޅުދަނޑިއެޅުވުން.\nޕްރިންސިޕަލް އަދި ޑެޕިއުޓީ ޕްރިންސިޕަލުން ޙަވާލުކުރައްވާ މަސައްކަތްތައް ކުރުން.\n1- މަޤާމުގެ މަސައްކަތާ ގުޅޭ ތަޢުލީމީ ރޮނގަކުން ދިވެހިރާއްޖޭގެ ޤަޢުމީ ސަނަދުތަކުގެ އޮނިގަނޑުގެ ލެވެލް5ނުވަތަ6ގެ ސަނަދެއް ހާސިލްކޮށްފައިވުން.\nމަޤާމުގެ ދާއިރާ: އިންފޮމޭޝަން ޓެކްނޮލޮޖީ\nތަޢުލީމީ ރޮނގުތައް: ކޮމްޕިއުޓަރ ސައިންސް\nހުށަހަޅަންޖެހޭ ލިޔުންތައް :\nފުރިހަމަ ކުރައްވާފައިވާ ސިވިލް ސަރވިސްގެ ވަޒީފާއަށް އެދޭ ފޯމު (މި ފޯމް ސިވިލް ސަރވިސް ކޮމިޝަނުގެ ވެބްސައިޓުން www.csc.gov.mvއަދި މިސްކޫލްގެ ކައުންޓަރުން ލިބެން ހުންނާނެއެވެ.(\nސިވިލް ސަރވިސްއަށް / ސަރުކާރަށް ޚިދުމަތްކުރުމުގެ އެއްބަސްވުމެއް އޮތް މުވައްޒަފުން ކުރިމަތިލާ މަޤާމަށް ހޮވިއްޖެނަމަ، އަދާކުރަމުންދާ ވަޒީފާއިން ވީއްލުމާމެދު އިއުތިރާޒެއް ނެތްކަމަށް، ވަޒީފާ އަދާކުރާ އޮފީހުން ދޫކޮއްފައިވާ ލިޔުން.\n(ށ) މަތީ ތަޢުލީމު ދޭ، ރާއްޖޭގެ މަރުކަޒަކުން ދޫކޮށްފައިވާ ތަޢުލީމީ ސެޓުފިކެޓުތަކާއި ޓްރާންސްކްރިޕްޓްގެ ކޮޕީ؛ ނުވަތަ ކޯސް ފުރިހަމަ ކުރިކަމުގެ ލިޔުމުގެ ކޮޕީ.\nވަޒީފާގެ މަސަކަތުގެ ދާއިރާއާ ގުޅޭ ކުރު މުއްދަތުގެ ކޯސްތަކާއި ތަމްރީނު ސެޓްފިކެޓްތަކުގެ ކޮޕީ.\nސިވިލް ސާރވިސްގެ ވަޒީފާއަށް ވަނުމަށް ދެވޭ އިމްތިޙާނު ފުރިހަމަކޮށް ސެޓްފިކެޓް ލިބިފައިވާނަމަ، އެ ސެޓްފިކެޓްގެ ކޮޕީ.\n(ހ) ދައުލަތުގެ މުވައްސަސާއެއްގައި ނުވަތަ ސަރުކާރު ހިއްސާވާ ކުންފުންޏެއްގައި ވަޒީފާ އަދާކޮށްފައިވާނަމަ، އަދާކޮށްފައިވާ ވަޒީފާ، އަދި ވަޒީފާގެ މުއްދަތާއި، ވަޒީފާގެ މަސްއޫލިއްޔަތު ބާޔާންކޮށް އެ އޮފީހަކުން ދޫކޮށްފައިވާ ލިޔުން.\n(ށ) އަމިއްލަ ކުންފުންޏެއް ނުވަތަ އަމިއްލަ އިދާރާއެއްގައި ވަޒީފާ އަދާކޮށްފައިވާނަމަ އަދާކޮށްފައިވާ ވަޒީފާ، ވަޒީފާ އަދާކުރި މުއްދަތާއި، ވަޒީފާގެ މަސްއޫލިއްޔަތު އަދި މަސައްކަތްކޮށްފައިވާ ތަނުގެ މުވައްޒަފުންގެ އަދަދު ބަޔާންކޮށް އެ އޮފީހަކުން ދޫކޮށްފައިވާ ލިޔުން؛ ނުވަތަ ވަޒީފާ އަދާކުރިގޮތް އަންގައިދޭ ރެފެރެންސް ޗެކް ފޯމް.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2019 އޮގަސްޓް 08 ގެ 14:00 ގެ ކުރިން، ދަރުމަވަންތަ ސްކޫލް އޮފީހަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected] އަދި ފެކްސް 3327005 މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 2019 އޮގަސްޓް 19 އާއި 2019 އޮގަސްޓް 21 ދެމެދު، ދަރުމަވަންތަ ސްކޫލް ގައެވެ. ވުމާއެކު، މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\nމި ވަޒީފާއަށް އެދި ހުށައަޅާ ފަރާތްތަކުގެ ތެރެއިން ތަޢުލީމީ ފެންވަރާއި ތަޖުރިބާއަށް ބަލައި، ވަޒިފާއަށް ކުރިމަތިލާފައިވާ ފަރާތްތަކުގެ ތެރެއިން އެންމެ މަތިން މާކްސް ލިބޭފަރާތްތައް ޝޯޓްލިސްޓް ކުރެވޭނެއެވެ.\nމި ޢިއުލާނާ ގުޅިގެން މަޢުލޫމާތު ސާފުކުރުމަށް ގުޅާނީ، 3324495 ނަންބަރު ފޯނާއެވެ. ފެކްސް ނަންބަރަކީ،3327005 އެވެ. އީ މެއިލް ކުރާނީ [email protected] އަށެވެ.\n27 ޛުލްޤަޢިދާ 1440\n30 ޖުލައި 2019


އެޑްމިން – Page 255 – Liyuntheringe Gulhun\nVisitors online  295:users  0guests  258bots  37The maximum number of visits was  2016-10-05:all visits  37149:users  3guests  1698bots  35448browser  Chrome 53.0.2785.143\nކިޔާފައިވާ ޢަދަދު: 6007\n3 ނޮވެމްބަރު 201231 ޚިޔާލުދިވެހި ތާރީޚު, ތާރީޚާއި ސަގާފަތުއެޑްމިން\nކިޔާފައިވާ ޢަދަދު: 6694\nޢަބުދުﷲ ޙިލްމީ ދިވެހިތާރީޚުގެ ކަޅު އަނދިރި ޞަފުޙާތަކެއްކަމަށްވާ ޕޯޗްގީޒު އަނދިރިއަނދިރީންގެ އަނިޔާވެރި ސަތާރަ އަހަރުގެތެރޭ ޙައްޤާއި ބާޠިލް އޮޅުވައިލައި މީސްތަކުންގެ ޢަޤީދާ އިތުރަށް ބަލިކަށިކޮށްލުމަށް މަސައްކަތްތަކެއް ކުރުމުގެ ފުރުޞަތު ތަނަވަސްވެގެން ދިޔަ އެންމެބޮޑު ސަބަބަކީ އޭރު ރާއްޖޭގެ ޢިލްމީޙާލަތު އޮތް ގޮތެވެ. އެފަހަރުގެ ނުލަފާ ޖައްބާރު އަދި ބިރުވެރިކަމެއްގެތެރޭ އަނދިރިވެ، ވާނުވާ ނޭނގިފައިވާ ދިވެހި އިސްލާމީޖައްވަށް އަލިކަން ގެނެސްދެއްވުމަށް މަތިވެރި ﷲ މެދުވެރިކުރެއްވި ދިވެހިންގެފަޚުރުވެރި ބަޠަލުކަމަށްވާ ޣާޒީ ރަދުންގެ ރަސްކަމަށް ފެށުނުއިރު ރާއްޖެ ވެއްޓިފައި އޮތް ވަޅުގަނޑުގެ ފުންކަން ދިވެހިތާރީޚުގެ ޞަފުޙާތަކުން ރަނގަޅަށްއެނގެއެވެ.\n3 ނޮވެމްބަރު 20121 ޚިޔާލުބަހާއި އަދަބު, ވަޒަން ބަހުރުވައެޑްމިން\nކިޔާފައިވާ ޢަދަދު: 6538\nޖިހާދުގެ ހަނދާންތައް އަލުން އާވަމުންދޭ\nއިހާފަހުގެ ބަޠަލުންގެ ޒިކުރާ ވަމުންދޭ ކިޔާ ޝުކުރު ތަޢުރީފު އާލާވަމުންދޭ އައީ ނަޞްރު އުންމަތުގެ މިނިވަންކަމައިގެން\nއައީ ހެޔޮ ނަސީބަށް އަމާންމަގު އަދައިގެން\nއައީ އަދު ދުވަސް، ހެޔޮމަގަށް އަލިވަމުންދޭ ދަންމަރު (7)\n2 ނޮވެމްބަރު 2012ބަހާއި އަދަބު, މަޢުލޫމާތުއެޑްމިން\nކިޔާފައިވާ ޢަދަދު: 8793\nއެމެރިކާގެ އޮހައިއޯ ޔުނިވަރސިޓީގައި ޑިޒާސްޓަރ ރިސާރޗް ސެންޓަރ (ކުއްލިއަކަށް ދިމާވާ ޤުދްރަތީ މުޞީބާތްތައް ބަލައި ދިރާސާ ކުރާ މަރުކަޒެއް) ހުރެ އެވެ. މި މަރުކަޒު ޤާއިމު ކުރެވުނީ 1963 ވަނަ އަހަރު އެވެ. މި މަރުކަޒުން މިހައި ތަނަށް ވަނީ އިންސާނުންނަށް ބޮޑެތި ގެއްލުންތައް ލިބިފައިވާ އެތައް ސަތޭކަ ޤުދްރަތީ ޙާދިޘާއެއް ބަލައި ދިރާސާ ކޮށްފަ އެވެ.\nނަސްރުގެ ދުވަސް- 2012: އަޅުގަނޑުގެ ތަޖުރިބާ\n2 ނޮވެމްބަރު 20121 ޚިޔާލުޙަޤީޤަތް, ޢާއްމުބައިއެޑްމިން\nކިޔާފައިވާ ޢަދަދު: 9355\nމިއަދަކީ ރާއްޖޭގެ ނަޞްރުގެ ދުވަހެވެ. ﷲ ސުބްޙާނަހޫ ވަތަޢާލާއަށް ޙަމްދާއި ޝުކުރުކުރަމެވެ. މި މުނާސަބާގައި ލިޔުންތެރިންގެ ގުޅުމުގެ މެންބަރުންނަށާއި، މި ސައިޓާއި “ލިޔުންތެރިޔާ”ގެ ކިޔުންތެރިންނަށާއި އެންމެހާ ދިވެހިންނަށް ތަހުނިޔާ އާއި މުބާރިކުބާދީ އަރިސްކުރަމެވެ. ހެޔޮ އެދުންތައް ފޮނުވަމެވެ.\n1 ނޮވެމްބަރު 2012ބަހާއި އަދަބު, ވާހަކައެޑްމިން\n(29 އޮކްޓޯބަރ 2012 (ހޯމަ)ގުޅޭ)\nނަޖުމާ މާލެދާން ބޭނުންނުވަނީ ކީއްވެގެން ކަމެއްވެސް އެކެއް ގާތަކު ވެސް އޭނައެއް ނުބުނެއެވެ. އެހެން ނަމަވެސް، އޭނާ ބުނަމުންދަނީ ދުވަހަކުވެސް މާލޭގެ ފަސްގަނޑުގައި ފައި ޖައްސަން އޭނާ ބޭނުންނުވާ ކަމަށެވެ.\n“ދެރަނުވޭ ދަރިފުޅާ. ޢިމްރާން ދަރިފުޅަށް ލޯބިދޭނެ. ދަރިފުޅަށް އަލަށް ލިބުނު މަންމަ މާތްރަސްކަލާނގެ އިރާދަފުޅުން ދަރިފުޅަށް މަޔެއްގެ ލޯބިދީ، މިމަންމައެކޭ އެއްގޮތަށް ދަރިފުޅަށް ހެޔޮވާނެ.” ނަޖުމާ އައިސް ދަރިފުޅުގެ ބޮލުގައި ފިރުމައިލި އެވެ.\n1 ނޮވެމްބަރު 2012ބަހާއި އަދަބު, ސަމާސާ އަދަބުއެޑްމިން\nކިޔާފައިވާ ޢަދަދު: 3044\nފާޠިމަތު ސަނޫހާ، ދާރުއްސަލާމް، ހދ.ފިނޭ\nގަޑިން ހަވީރު ހަތަރެއް ޖަހަނީ އެވެ. މެންދުރު ނަމާދަށް ނުކުތް ގޮތަށް ގެއަށް ނުގޮސް މި އުޅެނީ އަންހެނުންގެ ޝަކުވާތަކުން ސަލާމަތްވުމަށެވެ. ހުކުރުދުވަހުގެ ހުކުރު ނަމާދުގެ ޚުތުބާފަދައިން މިއީ ކޮންމެ ހުކުރު ދުވަހަކު އަހަރެންގެ އަންހެނުން އަދާކުރަންޖެހޭ ފަރުޟެއްފަދަ އެވެ. ހަމަ ކޮންމެ ހުކުރު ދުވަހެއްގެ އާދަ އެވެ.\n31 އޮކްޓޯބަރު 2012ބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 3901\nމާތްﷲ ރުއްސުންލެއްވި ޢުމަރުލްފާރޫޤު، އެކަލޭގެ ފާނުގެ އާދަފުޅާ އެއްގޮތަށް ރޭގަނޑު މަދީނަތުއްމުނައްވަރާގެތެރޭގައި ބުރުޖައްސަވަމުން ގެންދެވިއެވެ. އޭރު ރަށުތެރެވަނީ ހަމަހިމޭން ވެފައެވެ. މީސްތަކުންވަނީ ނިދާފައެވެ.\nބަހަކީ ކޮން އެއްޗެއް ތޯ؟\n31 އޮކްޓޯބަރު 20121 ޚިޔާލުބަހާއި އަދަބު, އަދަބިއްޔާތުއެޑްމިން\nކިޔާފައިވާ ޢަދަދު: 4072\nއަޅުގަނޑު މި މަޒުމޫންގައި “ބަސް” މި ބޭނުންކުރަނީ އިނގިރޭސި ބަހުން “ލެންގްވިޖް” ގެ މާނައިގައެވެ.\nބަސްބަހާބެހޭ ދިރާސާ ކުރާ ޢިލްމުވެރިން ނުވަތަ “ލިންގުއިސްޓު”އިލްމުވެރިން ބުނާގޮތުގައި ބަހަކީ އެއް އިންސާނަކު އަނެއް އިންސާނަކަށް އެއްޗެއް އޮޅުން ފިލުވައިދިނުމަށްޓަކައި ނުވަތަ މަޢުލޫމާތު ދިނުމަށްޓަކައި ވަކި ނިޒާމެއްގެ މަތިން ބޭނުންކުރާ އަޑުތަކަކަށް ނުވަތަ އިޝާރާތް ތަކަކަށް ކިޔާނަމެކެވެ. ބަހުގެ އެންމެ އިސް ބޭނުމަކީ ކަމަކާ ބެހޭ މަޢުލޫމާތެއް އެކަކު އަނެކަކަށް އަންގައިދިނުމެވެ.


Soloman Islands gai facebook manaakuranee | Mihaaru\nލައިފްސްޓައިލް / ހިއުމަން ރައިޓްސް\nސަރުކާރަށް ފާޑުކިޔާތީ ސޮލޮމަން އައިލެންޑްސްގައި ފޭސްބުކް މަނާކުރަނީ\n20 ނޮވެމްބަރ 2020 - 08:16\nފޭސްބުކްގައި ސަރުކާރަށް ފާޑުކިޔާތީ ސޮލަމަން އައިލެންޑްސްގައި އެ ޕްލެޓްފޯމް މަނާކުރަން ނިންމައިފި އެވެ.\nމީޑިއާތަކުން ބުނީ ފޭސްބުކް މަނާކުރަން ނިންމައި ސަރުކާރުން މިހާރު އެކަމާ ގުޅޭ ގޮތުން އަމަލުކުރާނެ ގޮތުގެ ޑްރާފްޓެއް ވެސް އެކުލަވާފައިވާ ކަމަށެވެ.\nސޮލަމަން އައިލެންޑްސްގެ ކޮމިއުނިކޭޝަން މިނިސްޓަރު ޕީޓާ ޝަނެލް އަގޮވާކާ ސޮލަމަން ޓައިމްސް އަށް ދެއްވި އިންޓަވިއުއެއްގައި ވިދާޅުވީ އިދިކޮޅު ފަރާތްތަކުންނާއި އެކްޓިވިސްޓް ގްރޫޕްތަކުން ސަރުކާރަށާއި ސަރުކާރު ވެރިންނަށް ރައްދުވާ ގޮތަށް ވަރަށް ހަޑިހުތުރު ބަހުން ފާޑުކިޔަމުންދާ ކަމަށެވެ.\n"ބޮޑުވަޒީރާއި ވަޒީރުންނާ ދިމާއަށް ވަރަށް ހުތުރު ބަހުން ފޭސްބުކްގައި އެބަ އެއްޗެހި ކިޔާ. އަދި ސާބިތު ނުހިފޭ އެތައް ތުހުމަތެއް ވެރިންގެ ބޮލުގައި އަޅުވައި އަބުރު ދަނީ ކަތިލަމުން،" މިނިސްޓަރު ވިދާޅުވި އެވެ. "އެހެންވެ އަހަރެމެން މިހާރު މި ތައްޔާރު ވަނީ ފޭސްބުކް ބްލޮކްކުރަން. އެކަން މިހާރު އޮތީ މުވާސަލާތީ ހިދުމަތްދޭ ކުންފުނިތަކާ ވެސް ހިއްސާކޮށްފައި. މިކަމަށް އަމަލުކުރާނެ ޑްރާފްޓެއް ވެސް މިހާރު އެބައޮތް."\nފޭސްބުކް މަނާކުރަން ނިންމުމާ ގުޅިގެން އިދިކޮޅު ލީޑަރު މެތިއު ވޭލް ވަނީ އެކަމަށް ވެސް ވަރަށް ބޮޑަށް ފާޑުކިޔައިފަ އެވެ. އޭނާ ވިދާޅުވީ ސަރުކާރުން މިހާރު ކުރަން އުޅޭ ކަމަކީ ރައްޔިތުންނަށް ލިބި ދީފައި އޮތް އަސާސީ ހައްގަކަށް އަރައިގަތުން ކަމަށެވެ.\n"ފޭސްބުކް ފަދަ ސޯޝަލް ޕްލެޓްފޯމަތަކީ ރައްޔިތުންނަށް ހިޔާޅުފާޅުރަން ލިބިފައި ހިޔާލުފާޅުކުރުމުގެ ހައްގެއް. އެ ހައްގު ނިގުޅައެއްނުގަނެވޭނެ." އޭނާ ވިދާޅުވި އެވެ. "އަދި ފޭސްބުކް މަނާކުރަން ސަރުކާރުން ދައްކާ ބަހާނަތަނުގައި އެއްވެސް ބުރަދަނެއް ނެތް."\nފޭސްބުކަކީ ހަތް ލައްކައެއްހާ މީހުންގެ އާބާދީއެއް އޮންނަ ސޮލަމަން އައިލެންޑްސްގެ ވަރަށް ގިނަ ބަޔަކު ބޭނުންކުރާ ޕްލެޓްފޯމެކެވެ. އަދި ކޮވިޑް-19 ގެ ދަތި ހާލަތުގެ ތެރޭގައި ވެސް ސަރުކާރުން ރައްޔިތުންނަށް ދޭން ބޭނުންވާ މައުލޫމާތުތައް އާންމުކޮށް ފޯރުކޮށް ދެނީ ވެސް ފޭސްބުކް މެދުވެރިކޮށެވެ.\nއެހެންވެ އެފަދަ ބޭނުންތެރި މަނާކުރަން ނިންމާފައިވާތީ އެމްނެސްޓީ އިންޓަނެޝަނަލް އިން ވެސް ވަނީ ކަަންބޮޑުވުން ފާޅުކޮށްފަ އެވެ.\n"ފޭސްބުކް މަނާކޮށްފި ނަމަ ސޮލަމަން އައިލެންޑްސްގެ ރައްޔިތުންނަށް އެތައް ތަކުލީފެއް ކުރިމަތިވާނެ. އަދި މަނާކުރުން ވެގެން ދާނީ ރައްޔިތުންނަށް ދެވޭ ވަރަށް ބޮޑު އަނިޔާއަކަށް،" އެމްނެސްޓީން ބުންޏެވެ. "އެހެންވެ އަހަރެމެން ގޮވާލަން ޗައިނާ އާއި އުތުރު ކޮރެއާ އާއި އިރާން ފަދަ ގައުމަކަށް ސޮލަމަން އައިލެންޑް ނެހެދުމަށް."\nފޭސްބުކުން ބުނީ އެ ޕްލެޓްފޯމް ސޮލަމަން އައިލެންޑްސްގައި މަނާކުރަން އުޅޭކަން ސަމާލު ކަމަށް އައިސްފައިވާތީ ސަރުކާރާ އެކު މިހާރު ވާހަކަ ދައްކަމުން އަންނަ ކަމަށެވެ.\nފޭސްބުކް ހިއުމަން ރައިޓްސް ސޯޝަލް މީޑިއާ ޚިޔާލުފާޅުކުރުމުގެ މިނިވަންކަން\n1 ކޮމެންޓް, 10 ރިއެކްޝަންސް\nރަނގަޅު ރާއްޖޭގަވެސް ޓުވިޓާއާ' ފެސްބުކާ، މައިކުރޯސޮފްޓާ' ގޫގުލް އަދި އައިފޯނު ވެސް ބުލޮކު ކުރަންވީ. ސަބަބަކީ ސަރުކާރު ހިނގާމީހުން އިންޓަނެޓު ނޫން ތަނެއްގައެއް ކަމެއް ނުވޭ!!!


SunOnline: Ajufan aa Nabaha ah gaumee badminton championkan\ndate_range އަންގާރަ 25 ޖޫން 2019\nއަޖުފާން އާއި ނަބާހާ އަށް ގައުމީ ބެޑްމިންޓަން ޗެމްޕިއަންކަން\nނަޖާހު މަސްއޫދު 17 Oct 2018, 10:06\nގައުމީ ބެޑްމިންޓަން މުބާރާތުގެ ފުރަތަމަ ޑިވިޝަން އަންހެން ޗެމްޕިއަންކަން ހޯދި ފާތިމަތު ނަބާހާ--- ފޮޓޯ: ބެޑްމިންޓަން އެސޯސިއޭޝަން\nމައިލޯ ބެޑްމިންޓަން ގައުމީ މުބާރާތުގެ ފުރަތަމަ ޑިވިޝަން ފިރިހެން ޗެމްޕިއަންކަން މުހައްމަދު އަޖުފާން ރަޝީދު ހޯދި އިރު އަންހެން ޗެމްޕިއަންކަން ފާތިމަތު ނަބާހާ ހޯދައިފި އެވެ.\nރޭ ކުޅިވަރު އެކުވެނި ބެޑްމިންޓަން ކޯޓުގައި ކުޅުނު ފައިނަލް މެޗުގައި އަޖުފާން ވާދަ ކުރީ މިދިޔަ އަހަރުގެ މުބާރާތުގެ ދިންވަނަ ހޯދި ޒުވާން ކުޅުންތެރިޔާ ނިބާލް އަހްމަދުއާ ވާދަކޮށެވެ. ރޭގެ ފައިނަލުގެ ސެޓުތައް އަޖުފާން ވަނީ ފަސޭހަކަމާ އެކު 21-12، 21-04 އިން ގެންގޮސްފަ އެވެ.\nމިއީ އަޖުފާން މި މުބާރާތުގެ ތަށި އުފުލާލި އަށް ވަނަ ފަހަަރެވެ. މިދިޔަ އަހަރުގެ ޗެމްޕިއަންޝިޕުގައި އޭނާ ވަނީ ޒަޔާން ޒަކީ އަތުން ބަލިވެފަ އެވެ. ނަމަވެސް މިފަހަރު އަޖުފާން ފައިނަލަށް ދަތުރު ކުރީ ޒަޔާން ބަލިކުރުމަށް ފަހު އެވެ.\nގައުމީ ބެޑްމިންޓަން ޗެމްޕިއަންޝިޕްގެ ފިރިހެން ޑިވިޝަންގެ ޗެމްޕިއަންކަން ރޭ މުހައްމަދު އަޖުފާން ރަޝީދު ވަނީ ހޯދަާފަައި-- ފޮޓޯ: ބެޑްމިންޓަން އެސޯސިއޭޝަން\nއަންހެން ސިންގަލްސް ޗެމްޕިއަންކަން ނަބާހާ ހޯދި އިރު ފައިނަލުގައި އޭނާއާ ވާދަ ކުރަން ހަމަޖެހުނު އައިމިނަތު ޝަހުރުނާޒްގެ ފަޔަށް މުބާރާތުގެ މެޗެއްގެ ތެރެއިން އަނިޔާވެފައި ވުމުން، ފައިނަލް މެޗު ނުކުޅެ އެވެ.\nޝަހުރުނާޒްގެ އަނިޔާގެ ސަބަބުން އޭނާ ކުޅެން އޮތް އަންހެން ޑަބަލްސް ފައިނަލް ވެސް ވަނީ ނަބާހާ އާއި އައިމިނަތު ނަބާހާގެ ޕެއާއަށް ލިބިފަ އެވެ.\nމިކްސް ޑަބަލްސް ޗެމްޕިއަންކަން މި އަހަރު ހޯދީ އަހުމަދު ތޯއިފް އާއި ނަބީހާގެ ޕެއާ އިންނެވެ. އެ ޕެއާ ޗެމްޕިއަންކަން ހޯދީ ފައިނަލުގައި މިދިޔަ އަހަރުގެ ޗެމްޕިއަން ޒަޔާން އާއި ނަބާހާ ބަލިކުރުމަށް ފަހު އެވެ. މެޗުގެ ސެޓުތައް ދިޔައީ 22-20، 21-17 އިންނެވެ.\nފިރިހެން ޑަބަލްސް ތަށި ހަސަން އަފްޝީން އާއި އިބްރާހިމް ޝާމިއުގެ ޕެއާ ވަނީ ދިފާއުކޮށްފަ އެވެ. މި ފަހަރުގެ ފައިނަލުގައި ޝާމިއު އާއި އަފްޝީންގެ ޕެއާ ވަނީ ނަޝްފާން މުހައްމަދު އާއި ނަޝީއު ޝަރަފުއްދީން އާއި ވާދަކޮށް 21-19، 14-21، 19-21 އިން ސެޓުތައް ގެންގޮސްފަ އެވެ.\nމި ފަހަރުގެ ޓީމް އިވެންޓްގެ ޗެމްޕިއަންކަން ހޯދީ ހުރިހާ މެޗަކުން މޮޅުވި ސީއެސް ސްޕޯޓްސް އެވެ. ސީއެސް ޗެމްޕިއަންކަން ހޯދީ ފައިނަލުގައި ޔުނައިޓެޑް ވިކްޓަރީގެ މައްޗަށް ކުރިހޯދައިގެންނެވެ.\nގައުމީ ބެޑުމިންޓަން މުބާރާތް\nސަސްޕެންޝަނަށް ފަހު ނަބީހާ ފަރިތަކުރުންތަކަށް\nގައުމީ ބެޑްމިންޓަން ޓީމުން ނަބީހާ ސަސްޕެންޑު ކޮށްފި\nއަޖުފާން އާއި ނަބާހާ ގައުމީ ޗެމްޕިއަންކަން ހޯދައިފި


Hoarafushi Airport ge bin hikkan konna boat gengosfi | Mihaaru\nހޯރަފުށި އެއާޕޯޓަށް ބިން ހިއްކަން ކޮންނަ ބޯޓު އަލުން ގެންގޮސްފި\nހޯރަފުށީ އެއާޕޯޓްގެ ބިން ހިއްކަން ކޮންނަ ބޯޓު ގެންގޮސްފި\n20 ސެޕްޓެމްބަރ 2018 - 14:45 16 comments\nހއ. ހޯރަފުށީ އެއާޕޯޓު ހަދަން ބޭނުންވާ ބިން ހިއްކުމުގެ މަސައްކަތް އަލުން ފެށުމަށް "ޖައްރާފު 2" ކޮންނަ ބޯޓު މާފިނޮޅަށް މިއަދު ގެންގޮސްފި އެވެ.\nއެމްޓީސީސީން ބުނި ގޮތުގައި ހޯރަފުށީ އެއާޕޯޓު ހަދަން ބިން ހިއްކުމަށްޓަކައި، އެ ރަށާ އެއް ފަޅެއްގައި އޮންނަ މާފިނޮޅަށް ގެންދިޔައީ 14 މީޓަރުގެ ފުން ވެލި ނެގުމުގެ ކުޅަދާނަކަން ލިބިފައިވާ ބޯޓެކެވެ.\nހޯރަފުށީ އެއާޕޯޓު ހެދުމަށްޓަކައި މާފިނޮޅު ސަރަހައްދުން މުޅިއަކު 16.78 ހެކްޓަރު ބިން ހިއްކާނެ ކަމަށް އެމްޓީސީން ބުންޏެވެ. ހަތް މަސް ދުވަސް ތެރޭގައި ނިންމާލެވޭނެ ކަމަށް ލަފާކުރެވޭ މި މަޝްރޫއު ފުރިހަމަކުރުމަށް 68 މިލިއަން ރުފިޔާ ހޭދަކުރެއެވެ.\nHoarafushee airport ah beynunvaa bin hikkey goiy nuvegen konna boat gengosfi\nޖުލައި މަހު ބިން ހިއްކުމަށްޓަކައި ހޯރަފުއްޓަށް ގެންދިޔަ "މަހާޖައްރާފު" ކޮންނަ ބޯޓު އެ ރަށު ފަޅުގައި މަހެއްހާ ދުވަހު ބޭއްވުމަށް ފަހު މަސައްކަތް ކުރިއަށް ނުދިއުމުން، ތ. ގުރައިދޫގެ ތަނެއް ހިއްކަން އެ ރަށަށް ގެންދިޔައީ މިދިޔަ މަހު 20 ގަ އެވެ. އެނގިފައިވާ ގޮތުން މަހާޖައްރާފު ބޭނުން ކޮށްގެން ހޯރަފުށީގައި މަސައްކަތް ނުކުރެވުނީ އެ ބޯޓު އަޅާފައި އޮންނަން ޖެހުނު ހިސާބުގެ ސަބަބުންނެވެ.\nހޯރަފުށީގައި އެއާޕޯޓެއް އެޅުމަކީ ރައީސް އަބްދުﷲ ޔާމިން މި ދައުރުގައި ވެވަޑައިގެންފައިވާ ވައުދެކެވެ. އެ ރަށުގެ އުތުރަށް އޮންނަ މާފިނޮޅުގައި ތަރައްގީކުރާ އެއާޕޯޓް ހޯރަފުއްޓާ ގުޅާލަނީ ހިއްކައިގެން ހަދާ މަގަކުންނެވެ.\nއިތުރު ލިޔުންތައް ބިން ހިއްކުން އެމްޓީސީސީ ހއ. ހޯރަފުށި


vnews - Mi feshey season gai Dhagan'dey TC in nufennaane!\nމިފެށޭ ސީޒަނުގައި ދަގަނޑޭ ޓީސީން ނުފެންނާނެ!\nއަލީ އަޝްފާގު (ދަގަނޑޭ) ---\nމި ފެށޭ ސީޒަނުގައި ޓީސީ ސްޕޯޓްސް ކްލަބުން އަލީ އަޝްފާގު (ދަގަނޑޭ) ނުފެންނާނެކަން އެ ކްލަބުން ކަށަވަރުކޮށްދީފިއެވެ.\nޓީސީގެ ބާނީ އަހުމަދު ނަޝީދު (ޑޭވް) ފޭސްބުކްގައި ކުރި ޕޯސްޓެއްގައި ބުނެފައިވަނީ މި ފެށޭ ސީޒަނުގައި ދަގަނޑޭ ޓީސީގެ ޖާޒީގައި ނުފެންނާނެ ކަމަށެވެ. އަދި މިދިޔަ އަހަރުގެ ދިވެހި ޕްރިމިއާ ލީގުގެ ޗެމްޕިއަންކަން ޓީސީއަށް ލިބުނީ ދަގަނޑޭގެ ބުރަ މަސައްކަތުން ކަމަށާއި، އެކަމަށް ޝުކުރުއަދާކުރާ ކަމަށްވެސް ބުންޏެވެ.\nމިދިޔަ އަހަރު ދަގަނޑޭ ޓީސީއަށް ސޮއިކުރީ ޖޫން މަހުގެ ތެރޭގައި ކުރީގެ ކްލަބު ނިއުރޭޑިއަންޓް ސްޕޯޓްސް ކްލަބާއެކު ހަދާފައިވާ އެއްބަސްވުން އެފްއޭއެމުން ބާތިލުކުރުމުންނެވެ.\nމިދިޔަ ސީޒަނުގައި ޓީސީގައިވެސް މޮޅު ކުޅުމެއް ދެއްކި ދަގަނޑޭ ވަނީ މޯލްޑިވްސް ފުޓްބޯލް އެވޯޑްސްގެ އަހަރުގެ މޮޅު ކުޅުންތެރިޔާގެ މަގާމާއި އެންމެ ގިނަ ލަނޑު ޖެހި ކުޅުންތެރިއަކަށް ދޭ ރަންބޫޓުވެސް ހޯދާފައެވެ.\nދަގަނޑޭ ރަންބޫޓު ހޯދީ މިދިޔަ ސީޒަނުގައި 42 ގޯލް ޖަހައިގެންނެވެ. އަދި އަހަރުގެ މޮޅު ކުޅުންތެރިޔާގެ މަގާމު އޭނާ ހޯދީ ކްލަބު އީގަލްސް ގެ އަހުމަދު ރިޒުވާން (ރިޒޭ) އާއި އިބްރާހީމް މަހުދީ (ފޭދޫ އިއްބެ) އާއި ވާދަކޮށްގެންނެވެ.\nޖޫން މަހު ފަށާ ފުޓްބޯޅަ ސީޒަނަށް ތައްޔާރުވަމުން އަންނަ ޓީސީގެ ޖާޒީގައި ދަގަނޑޭ ނުފެންނާނެ ކަމަށް އެ ކްލަބުން ބުނިއިރު، އެޓީމުގެ ކާމިޔާަބު ކޯޗު މުހައްމަދު ނިޒާމް (ނިޒާމްބެ) ވެސް ވަނީ އެ ކްލަބު ދޫކޮށްލާފައެވެ.


ޝާހްރުކް އަންހެނުންނާއި އަންހެން ދަރިފުޅާ އެކު.\n15 ޖުލައި 2019 - 06:48\nމިދިޔަ އަހަރު ރިލީޒްކުރި ޖޯން އަބްރަހަމްގެ ކާމިޔާބު ފިލްމު "ސަތިޔަމޭވް ޖަޔަތޭ" ގެ ދެވަނަ ބައި އަންނަ އަހަރުގެ އޮގަސްޓް 14 ގައި ރިލީޒްކުރަން ނިންމައިފި އެވެ.\nޓީ ސީރީޒުން ޕްރޮޑިއުސްކޮށް، މިލަޕް މިލަން ޒަވޭރީ ލިޔެ، ޑައިރެކްޓް ކުރި "ސަތިޔަމޭވް ޖަޔަތޭ" ގައި ޖޯން ކުޅެފައި ވަނީ ކޮރަޕްޝަނާ ދެކޮޅަށް މަސައްކަތްކުރާ ވަރަށް ޒިންމާދާރު އަދި ޖެހިލުން ކުޑަ ފުލުހެއްގެ ރޯލެވެ. އެ ފިލްމުގެ ބޮޑު ކާމިޔާބީއަކީ ފިލްމުގެ ދެވަނަ ބައި ހަދާނެކަން އިއުލާންކުރީ މިދިޔަ އަހަރު އެވެ. އިއުލާންކޮށްފައިވެ އެވެ.\nރިޕޯޓްތައް ބުނާ ގޮތުން "ސަތިޔަމޭވް ޖަޔަތޭ 2" ޝޫޓިން އަންނަ ނޮވެމްބަރު މަހުގެ ތެރޭގައި ފަށާނެ އެވެ. މިލަޕް މި ވަގުތު އަންނަނީ އަންނަ އޮކްޓޯބަރުގައި ރިލީޒްކުރާ ފިލްމު "މަރުޖާވާ" ގެ މަސައްކަތް ކުރަމުންނެވެ.\n"ސަތިޔަމޭވް ޖަޔަތޭ" ގެ ޓްރެއިލާ.\nއިންޑިއާގެ މިނިވަން ދުވަހުގެ ގޮތުގައި ފާހަގަ ކުރާ އޮގަސްޓް 15 ގައި މިދިޔަ އަހަރު ރިލީޒް ކުރި "ސަތިޔަމޭވް ޖަޔަތޭ" އަކީ ބޮކްސް އޮފީހުގައި 108.32 ކްރޯޑް ރުޕީސް (16 މިލިއަން ޑޮލަރު) ގެ އާމްދަނީއެއް ހޯދި ފިލްމެކެވެ. ފިލްމު ހަދަން ހޭދަކުރީ 45 ކްރޯޑް (7 މިލިއަން ޑޮލަރު) އެވެ.\n"ސަތިޔަމޭވް ޖަޔަތޭ" އަކީ މިދިޔަ އަހަރު އެންމެ ހިނގި އައިޓަމް ލަވަ "ދިލްބަރު" ވެސް ހިމެނުނު ފިލްމެވެ.\nޖޯންގެ ކުރިއަށް އޮތް ފިލްމަކީ އަންނަ މަހުގެ 15 ގައި ރިލީޒް ކުރާ "ބަތުލާ ހައުސް" އެވެ.\n"ބޫލް ބުލައްޔާ 2" ގެ ޑައިރެކްޓަރަކަށް އަނީސް\nއަކްޝޭ ކުމާރު 2007 ގައި ކުޅުނު ކާމިޔާބު ސައިކޮލޮޖިކަލް ތުރިލާ "ބޫލް ބުލައްޔާ" ގެ ދެވަނަ ބައިގެ ޑައިރެކްޓަރަކަށް އަނީސް ބަޒްމީ ހަމަޖައްސައިފި އެވެ.\nމުޅިން ތަފާތު ކާސްޓަކާ އެކު "ބޫލް ބުލައްޔާ 2" ގެނެސް ދޭން ނިންމާފައިވާ އިރު، ކުރީގެ ފިލްމު ޑައިރެކްޓް ކުރީ ޕްރިޔާދަރުޝަނެވެ. އެ ފިލްމުގެ ކާސްޓުންނަކީ އަކްޝޭއާ އެކު، ވިދިޔާ ބަލަން، ޝައިނީ އަހޫޖާ އަދި އަމީޝާ ޕަޓޭލެވެ.\nކާތިކް އަދި އަނީސް.\n"ބޫލް ބުލައްޔާ 2" ގެ ލީޑް އެކްޓަރަކީ ކާތިކް އާރިޔަނެވެ. ނަމަވެސް ފިލްމުގައި ދެން ހިމެނޭ ކާސްޓުންނަކީ ކޮބައި ކަމެއް އަދި ނޭނގެ އެވެ. އަދި ފިލްމުގެ މަސައްކަތް ފަށާނެ އިރެއް ވެސް ނޭނގެ އެވެ.\nކާތިކް މި ވަގުތު "ޕަތީ ޕަތުނީ އޯރު ވޯ" ގެ މަސައްކަތް ކުރަމުން އަންނަ އިރު، އަނީސް އަންނަނީ ނޮވެމްބަރު 8 ގައި ރިލީޒް ކުރާ ކޮމެޑީ ފިލްމު "ޕާގަލްޕަންތީ" ގެ މަސައްކަތް ކުރަމުންނެވެ.\n"ގިނީ ވެޑްސް ސަނީ" ގައި ޔާމީ އާއި ވިކްރާންތު\nއަންނަ އަހަރު ރިލީޒް ކުރަން ނިންމާފައިވާ ފިލްމު "ގިނީ ވެޑްސް ސަނީ" ގެ ލީޑް ރޯލަށް ޔާމީ ގޯތަމް އާއި ވިކްރާންތު މަސޭ ސޮއިކޮށްފި އެވެ.\nދާދި ފަހުން އަޔޫޝްމަން ކުރާނާއާ އެކު "ބާލާ" ގެ ޝޫޓިން ނިންމައިލި ޔާމީއަކީ މި އަހަރުގެ އެންމެ ކާމިޔާބު އެއް ފިލްމު ކަމަށްވާ "އުރީ: ދަ ސާޖިކަލް ސްޓްރައިކް" ގެ ބަތަލާ އެވެ. ވިކްރާންތަކީ އަންނަ އަހަރުގެ ޖެނުއަރީގައި ރިލީޒް ކުރާ ދީޕިކާ ޕަދްކޯންގެ އާ ފިލްމު "ޗަޕާކް" ގެ ބަތަލެވެ.\nޔާމީ އަދި ވިކްރާންތު.\nފިލްމީ ހަބަރުތައް ގެނެސްދޭ ނޫސްތަކުން ބުނި ގޮތުގައި "ގިނީ ވެޑްސް ސަނީ" ގެ ޝޫޓިން އަންނަ ސެޕްޓެމްބަރު މަހުގެ 1 ވަނަ ދުވަހު ފަށަން ތާވަލުކޮށްފައިވާ ކަމަށާއި ފިލްމުގެ ޑައިރެކްޓަރަކީ އަލަށް ނުކުންނަ ޕުނީތު ކަންނާ އެވެ. ފިލްމުގެ ޕްރޮޑިއުސަރަކީ ވިނޯދު ބައްޗަނެވެ.\n"ބެތާލް" އަކީ ވެސް ޝާހްރުކްގެ އުފެއްދުމެއް\nޝާހްރުކް ހާންގެ ފިލްމު ކުންފުނި ރެޑް ޗިލީޒް އެންޓަޓައިންމަންޓާއި ނެޓްފްލިކްސް ގުޅިގެން އުފެއްދުންތަކެއް ގެނެސް ދޭން ތައްޔާރުވަމުން އަންނަ އިރު، ތިން ވަނަ އުފެއްދުމެއްގެ މަސައްކަތް ވެސް ފަށައިފި އެވެ.\nA post shared by Aahana Kumra (@aahanakumra) on May 26, 2019 at 2:59am PDT\nބޮލީވުޑް ހަންގާމާ އިން ބުނި ގޮތުގައި ތިން ވަނަ ޕްރޮޖެކްޓްގެ ނަމަކީ "ބެތާލް" އެވެ. އަދި އޭގެ ލީޑް ބަތަލާއަކީ 2016 ގައި ރިލީޒް ކުރި ފިލްމު "ލިޕްސްޓިކް އަންޑާ މައި ބުރުގާ" ގެ ކާސްޓްގައި ހިމެނޭ އަހާނާ ކުމްރާ އެވެ. ނަމަވެސް ޕްރޮޖެކްޓާ ބެހޭ އިތުރު އެއްވެސް ތަފުސީލެއް ނުދެ އެވެ.\nނެޓްފްލިކްސް އިން ގެނެސްދޭ ޝާހްރުކްގެ ފުރަތަމަ އުފެއްދުމަކީ އިމްރާން ހާޝިމީ ލީޑް ރޯލުން ފެނިގެންދާ އަދި އަންނަ ސެޕްޓެމްބަރު މަހުގެ 27 ގައި ސްޓްރީމް ކުރާ "ބާޑް އޮފް ބްލަޑް" އެވެ.\nމީގެ އިތުރުން ޝާހްރުކާއި ނެޓްފްލިކްސް އަންނަނީ ބޮބީ ޑިއޯލްއާ އެކު "ކްލާސް އޮފް 83" ކިޔާ ޕްރޮޖެކްޓެއްގެ މަސައްކަތް ވެސް ކުރަމުންނެވެ.\nއިތުރު ލިޔުންތައް ބޮލީވުޑް ޖޯން އެބްރަހަމް


Hissaa akah 12 rufiyaa bahan Dhiraagun hushahalhanee\nހިއްސާއަކަށް 12 ރުފިޔާ ބަހަން ދިރާގުން ހުށަހަޅަނީ\nރާއްޖޭގެ އެންމެ ބޮޑު ޓެލެކޮމް ކުންފުނި، ދިރާގަށް މިދިޔަ އަހަރު ލިބުނު ފައިދާގެ ތެރެއިން، ހިއްސާއަކަށް 12 ރުފިޔާ ބަހަން އަހަރީ އާންމު ޖަލްސާއަށް ހުށަހަޅަން ނިންމައިފި އެވެ.\nދިރާގުން މުޅި އަހަރުގެ ހިއްސާގެ ފައިދާގެ ގޮތުގައި ބަހަން ހުށަހަޅާ އަދަދަކީ 912 މިލިއަން ރުފިޔާ އެވެ.\nދިރާގުގެ 2019 ވަނަ އަހަރު ފައިދާ ބެހިގެންވަނީ ދެ ބަޔަކަށެވެ. އެއީ ހިއްސާއަކަށް 4.14 ރުފިޔާގެ މަގުން އިންޓެރިމް ޑިވިޑެންޑުގެ ގޮތުގައި ބެހި 314.6 މިލިއަން ރުފިޔާ އާއި ހިއްސާއަށް 7.86 ރުފިޔާގެ މަގުން ފައިނަލް ޑިވިޑެންޑުގެ ގޮތުގައި ބަހަން ހުށަހަޅާ ފައިނަލް ޑިވިޑެންޑެވެ.\nފައިނަލް ޑިވިޑެންޑުގެ ގޮތުގައި ދިރާގުގެ އަހަރީ އާންމު ޖަލްސާގައި ހިއްސާދާރުން ކަނޑައަޅާ ފައިދާ ބަހާނީ މި މަހުގެ 13 ވަނަ ދުވަހުގެ ހަވީރު 4:00ގެ ކުރިން ކުންފުނީގެ ރަޖިސްޓްރީގައި ހިމެނޭ ހިއްސާދާރުންގެ މެދުގައި ކަމަށް އެ ކުންފުނިން ބުންޏެވެ.\nދިރާގުގެ 31 ވަނަ އަހަރީ އާންމު ޖަލްސާ ބާއްވާ ތާރީހެއް އަދި އިއުލާނު ނުކުރި ނަމަވެސް، އެ ޖަލްސާގެ އެޖެންޑާއާއި ނޯޓިސް އަންނަ މާޗު މަހުގެ 31 ވަނަ ދުވަހުގެ ކުރިން އަންގާނެ ކަމަށް ދިރާގުން ބުނެ އެވެ.\nމިދިޔަ އަހަރުގެ ހިއްސާގެ ފައިދާގެ ގޮތުގައި ހިއްސާއަކަށް 12 ރުފިޔާގެ މަގުން ޖުމުލަ 912 މިލިއަން ރުފިޔާ ބަހަން ދިރާގުން ހުށަހަޅަން ނިންމާފައިވާއިރު، 2018 ވަނަ އަހަރު އެކުންފުނިން ބެހީ ހިއްސާއަށް 11.91 ރުފިޔާގެ މަގުން، ޖުމުލަ 905.1 މިލިއަން ރުފިޔާ އެވެ.


"Vaguthu" Noosveriyaku Nolhaalaane Kamah Bune Inzaarudhin Mahsala Eh Fuluhunnah Hushahalhaifi - Vaguthu\n"ވަގުތު" ނޫސްވެރިޔަކު ނޮޅާލާނެ ކަމަށް ބުނެ އިންޒާރުދިން މައްސަލައެއް ފުލުހުންނަށް ހުށަހަޅައިފި\n7 މަސް ކުރިން ( އޮކްޓޯބަރ 14, 2019 )\nމާލެ، ގ.ފެންބޯހުރާ، ނިވާން އަޙްމަދު\nސިވިލް ކޯޓުން ކޮށްފައިވާ އަމުރަކާއި ގުޅިގެން ފުލުހުން ހޯދަން އިއުލާން ކުރި މީހަކާއި ގުޅޭ ޚަބަރެއް "ވަގުތު" ގައި ޝާޢިއު ކުރުމުން ނޫސްވެރިޔާ ނޮޅާލާނެ ކަމަށް ބުނެ އިންޒާރުދިން މައްސަލައެއް ފުލުހުންނަށް ހުށަހަޅައިފިއެވެ.\nނޫސްވެރިޔާ ނޮޅާލާނެ ކަމަށް ބުނެ އިންޒާރުދީފައި ވަނީ މާލެ، ގ.ފެންބޯހުރާ، ނިވާން އަޙްމަދު (31އ) ހޯދަން ފުލުހުން ކުރި އިއުލާނެއްގެ ޚަބަރު ގެނެސްދިނުމުންނެވެ. އެޚަބަރާއި ގުޅިގެން ނިވާން އަޙްމަދު ކަމަށް ބުނާ މީހަކު "ވަގުތު" ގެ ނޫސްވެރިޔާ އަށް ގުޅާ ނޫސްވެރިޔާ އުޅޭތަން އެނގޭ ކަމަށާއި ނޫސްވެރިޔާ ނޮޅާލާނެ ކަމަށް ބުނެ ވަނީ އިންޒާރު ދީފައެވެ.\n"ވަގުތު" ގެ ނޫސްވެރިޔާ އަށް ދިން އިންޒާރާއި ގުޅުންހުރި ހެކިތަކާއި އެކު މިއަދު އެމައްސަލަ ވަނީ ފުލުހުންނަށް ހުށަހަޅާފައެވެ.\n"ވަގުތު" ގެ ނޫސްވެރިޔާ އަށް އިންޒާރުދިން މީހާ ހިތްހަމަ ނުޖެހުނީ އޭނާ އެސްޓާސް އަށް 25000 ރުފިޔާ ދައްކަން ޖެހުނު މައްސަލައަކާއި ގުޅޭ މައުލޫމާތު ޚަބަރުގައި ހިމަނާފައި އޮތުމުންނެވެ. ނަމަވެސް އެމައުލޫމާތަކީ ސިވިލް ކޯޓުން މީގެ ކުރިން އާއްމު ވެސް ކޮށްފައި ހުރި މައުލޫމާތެެވެ.\nސިވިލް ކޯޓުގެ ވެބްސައިޓުން ލިބެން ހުރި މައުލޫމާތައް ބަލާއިރު ނިވާން އަހްމަދު ހޯދަން އިއްޔެ އިއުލާން ކުރީ މުހައްމަދު ޝާހިދު ކިޔާ މީހަކަށް ލައްކައަކަށް ވުރެ ގިނަ ރުފިޔާ ދެއްކުމަށް ކޯޓުން ކޮށްފައިވާ ޙުކުމާއި އެއްގޮތައް އެފައިސާ ދައްކާފައި ނުވާތީއެވެ. މާދަމާ އެމައްސަލައިގެ ޝަރީޢަތުގެ އަޑުއެހުމެއް ސިވިލް ކޯޓުގައި ބޭއްވުމަށް ތާވަލް ކޮށްފައި އެބައޮތެވެ.\nކޯޓުން ހޯދަން އިއުލާން ކުރާ މީހުންގެ ޚަބަރުތައް ގެނެސްދިނުމުން މީގެ ކުރިން ވެސް ބައެއް މީހުން "ވަގުތު" އަށް ގުޅައިގެން ނުރުހުން ފާޅުކުރެއެވެ. ނަމަވެސް މިފަދަ އިންޒާރެއް މީގެ ކުރިން ލިބިފައެއް ނުވެއެވެ.\nއޮކްޓޯބަރ 15, 2019 00:19\nކޮއްކޯ ނޮޅުމުގެ ޒަމާން ނިމިއްޖެ . ކަލޭ ޓެރަރިޒްމްގެ ގޮޅިއަކަށް ފެތެން ބޭނުން ވަންޏާ ނިކަން ތެޅިގަނެބަލަ ތި ހިތަށް އަރާ ގޮތަށް\nއޮކްޓޯބަރ 15, 2019 07:00\nނޫސްވެރިންނަށް އިންޒާރު ދޭއިރު މީނަގެ ލަދު ކޮބާ؟؟ ބޮޑު ދަރަނި ބޮލެއް.ހެހެހެހެހެހެ\nއޮކްޓޯބަރ 15, 2019 08:06\nފައިސާ ނުދައްކާ ފިލައިގެން އުޅޭއިރު މީހެއްގެ ހައްގެއް ނުދީގެން ކޯޓަށް މައްސަލަވައްދައި އެވަރުން ކޯޓަށްވެސް ފިލައިގެން އުޅުނީމާ އެވާހަކަ ދެއްކުމުން ޖޭވީ ތޯއްޗެއް.\nއޮކްޓޯބަރ 15, 2019 09:59\nކީތްކުރާނީ އަތުގައި ލާގެންކާލާނެ އެއްޗެއްނެތަސް މިއަދުގެ ގިނަޒުވާނުން ޒުވާން އަންހެންކުދިންނަށް މިދައްކާހާވެސް ދަޅައަކީ އެތަންމިތަނުން ދޫކުރާ އިންސްޓޯލްމަންޓް ގައި ތަކެތި ނެގުމަށްފަހު އޭގެ ދަޅަދައްކައިގެން އުޅުމެވެ. އާހިރުގައި އެފައިސާ ނުދެއްކި ކިތަށް ކުންފުނިންތޯ ދައުވާކުރަނީ ކިހާ އެއްޗެއްތޯ ގެއްލިގެންދަނީ.\nއޮކްޓޯބަރ 15, 2019 10:11\nމ މިއޮތީ އަންނިކްރަސީ ފައްކާވެފާ\nއޮކްޓޯބަރ 15, 2019 12:04\nނޫހުވެސް ޖަހާނެ އެއީ ވަކިބައެއް ކަންކުރީމަ ޖަހަން ހުންނަތަނެއްނޫޫ!\nހިތްހަމަނުޖެހޭ ކޮންމެ ފަހަރަކު މީހަކު ނޮޅަންވެއްޖެނަމަ ސަލާމަތެއްނެތެންނު!\nޖަންގަލީ ގާނޫނު ފާސްކޮއްގެން އުޅޭން މިޤައުމު ތަނެއްނުދޭނެ!


ރެންސޮމްވެއާ ހަމަލާގެ ސަބަބުން އެޗްއެސްސީ ނަތީޖާ ދޫކުރުން ލަސްކޮށްފި ރެންސޮމްވެއާ ހަމަލާގެ ސަބަބުން އެޗްއެސްސީ ނަތީޖާ ދޫކުރުން ލަސްކޮށްފި\nރެންސޮމްވެއާ ހަމަލާގެ ސަބަބުން އެޗްއެސްސީ ނަތީޖާ ދޫކުރުން ލަސްކޮށްފި\nއޭލެވެލް އިމްތިޙާނުގެ ތެރެއިން - ފޮޓޯ: މުޙައްމަދު ވަޙީދު / ޕީ.އެސް.އެމް ނިއުސް.\nއިއްޔެ ދިން ރެންސޮމްވެއާ ހަމަލާގެ ސަބަބުން، މި އަހަރުގެ ޖޫން މަހު ބޭއްވި އެޗްއެސްސީ އިމްތިހާނުގެ ނަތީޖާ ދޫކުރުން ލަސްވެއްޖެއެވެ.\nޑިޕާޓްމަންޓް އޮފް ޕަބްލިކް އެގްޒަމިނޭޝަނުން ވިދާޅުވީ އެއްޔެގެ ރެންސޮމްވެއާ ހަމަލާއާ ގުޅިގެން ރައްކާތެރިވުމުގެ ގޮތުން ފިޔަވަޅުތައް އަޅާފައިވާކަަށާއި އެ އިދާރާގެ އެއްވެސް ސިސްޓަމެއް ހަމަލާގެ ފަހަތުގައިވާ ހެކަރުންގެ އަތްދަށަށް ނުދާކަމަށެވެ. އަދި މުހިއްމު ފައިލުތައް ރައްކާތެރިކަމާއެކު ހުރިކަމުގެ ޔަގީންކަން ޑީޕީއީން ވަނީ ދެއްވާފައެވެ.\nމިއަދު އެ އިދާރާއިން ނެރުނު ބަޔާނެއްގައި ބުނެފައިވަނީ އިއްޔެ ދިމާވި މައްސަލައަކާ ގުޅިގެން ސާވާ މެދުވެރިކޮށް ކުރަން ޖެހޭ މަސައްކަތް ވަގުތީގޮތުން ހުއްޓިފައިވާ ކަމަށެވެ. އަދި ސާވާއަށް ދިމާވި މައްސަލަ ހައްލުކުރުމަށް މަސައްކަތްކުރަމުންދާ ކަމަށެވެ. އެހެންކަމުން މިއަދު ދޫކުރަން ހަމަޖެހިފައިވާ އެޗްއެސްސީ އިމްތިހާނުގެ ނަތީޖާ ދޫކުރުން ފަސްކުރެވިފައިވާ ކަމަށް ޑީޕީއީން ވިދާޅުވެއެވެ. އަދި\nސާވާ މައްސަލަ ހައްލުކުރެވުމުން ނަތީޖާ ދޫކުރާނެކަމަށާއި ނަތީޖާ ދޫކުރެވޭނެ ސީދާ ތާރީހެއް ވެސް އެނގޭނީ ސާވާތަކުގެ މައްސަލަ ހައްލުވުމުންކަމަށް ޑީޕީއީން ވިދާޅުވެއެވެ.\nމިއަހަރުގެ އެޗްއެސްސީ އިމްތިޙާން 1000އަށްވުރެ ގިނަ ދަރިވަރުންނާއެކު ކުރިއަށްގެންދިޔައީ ޖޫން މަހުގެ 13އިން 17ގެ ނިޔަލަށެވެ. މިއަހަރުގެ އެޗްއެސްސީ އިމްތިޙާނުގައި 1331 ދަރިވަރަކު ބައިވެރިވިއެވެ. މީގެ ތެރޭގައި ހިމެނެނީ މާލެއިން މި އިމްތިހާންގައި ބައިވެރިވާ 878 ދަރިވަރުންނާއި އަތޮޅުތަކުން ބައިވެރވާ 453 ދަރިވަރުންނެވެ. މިފަހަރުގެ އިމްތިހާން ކުރިއަށް ގެންގޮސްފައިވަނީ މާލޭގެ6ސެންޓަރަކާއި އަތޮޅުތަކުގެ 33 ސެންޓަރު ހިމެނޭގޮތަށް ޖުމްލަ 39 ސެންޓަރެއްގައެވެ


OnePlus phone thakugai wireless chargin | Mihaaru\nޓެކްނޮލޮޖީ / އެންޑްރޮއިޑް\nވަންޕްލަސް 8 އަށް ވަޔަލެސް ޗާޖިން ގެންނަނީ\nވަންޕްލަސް ފޯނުތަކުގައި ވަޔަލެސް ޗާޖިން ހިމަނަނީ، ވަޔަލެސް ޗާޖިން ފުރަތަމަ ފޯނަކީ ވަންޕްލަސް 8 ކަމަށް ބުނެވޭ\n02 ފެބުރުއަރީ 2020\nމިހެން ކަން އޮތް ނަމަވެސް، ވަޔަލެސް ޗާޖިން ޓެކްނޮލޮޖީ އަށް ފޯނުތައް ހުޅުވާނުލައި، ވަންޕްލަސް އަށް ދެން އިތުރު ކަމެއް ކުރެވިދާނެ ކަމަކަށް ނުފެނެ އެވެ. ވަޔަލެސް ޗާޖިން އަކީ ވަންޕްލަސް ބޭނުންކުރާ މީހުން ވަރަށް އެދޭ ޓެކްނޮލޮޖީ އެކެވެ.\nވަންޕްލަސްއާ ވާދަކުރުމަކީ ވާދަވެރިންނަށް ފަސޭހަ ކަމަކަށް ނުވެ އެވެ. ވަންޕްލަސް ފޯނުތައް، އެހެން ފޯނުތަކުގެ މައްޗަށް ހޯދާ ކާމިޔާބި އަކީ، އަގާ ނުބައްދަލު އާ ޓެކްނޮލޮޖީތަކަށް ވަންޕްލަސް ފޯނުތައް ހުޅުވާލެއް އަވަސްވުމެވެ. އެހެން ނަމަވެސް، ވާދަވެރިންގެ ފޯނުތަކުގައި ވަޔަލެސް ޖާޗިން ހިމަނައި، ބާވެ ދާއިރު ވެސް، ވަންޕްލަސް ފޯނުތަކުގައި މި ފީޗާ ގާއިމުނުކުރީ ސަބަބެއް މުޅިން ސާފެއް ނުވެ އެވެ.\nވަޔަލެސް ޗާޖިންއާ މެދު މިހާރު ބެލެވެނީ، ވަންޕްލަސް ފޯނުތަކުގައި، ވަންޕްލަސް 8 ގައި މި ފީޗާ ހިމަނާނެ ކަމަށެވެ. މިކަމަށް ހިތްވަރު ލިބޭ ނިޝާނަކީ، "ވަޔަލެސް ޕަވާ ކޮންސޯޓިއަމް" ގައި ވަންޕްލަސް ބައިވެރިވުމެވެ. ވަންޕްލަސް އަކީ މިހާރު މި ކޮންސޯޓިއަމްގެ ފުރިހަމަ މެންބަރެކެވެ. އެހެންކަމުން، މި ކޮންސޯޓިއަމުން އަމަލުކުރާ ހުރިހާ ގަވާއިދަކުން ވަންޕްލަސް އަށް ވެސް ބާރުތަކެއް ލިބިދޭނެ އެވެ.\nވަންޕަލަސް ފޯނުތަކުގައި ވަޔަލެސް ޗާޖިން ހިމެނުމުން، ސްމާޓްފޯން މާކެޓްގެ މަތިފަޑީގައި ތިބި ވާދަވެރިންނާ ހަމަހަމައިން ވާދަކުރަން ފުރުސަތު ލިބުނީ އެވެ. މިއީ ވަންޕްލަސް އަށް ލޯބިކުރާ ގިނަ ބަޔަކު ހިތްވަރު އާވާނެ ކަމަކަށް ވެސް ވާނެ އެވެ.\nވަންޕްލަސް 8 ގައި ވަޔަލެސް ޗާޖިން ހިމެނުމާ ބެހޭ ގޮތުން ވަންޕްލައިން އަދި އެއްވެސް އެއްޗެއް ނުބުނެ އެވެ. ވަންޕަލަސް ފޯނުތައް ބޭނުންކުރާ މީހުންނަށް ކުއްލި ޚަބަރެއް ދިނުމަކީ ވެސް ވަންޕްލަސް މަޑުން އޮންނަ ސަބަބަކަށް ވެދާނެ އެވެ.\nގޫގްލް އެންޑްރޮއިޑް ސްމާޓް ފޯން ކޭބަލް އެންޑް ވަޔަލެސް


MIRA ge audit notice akaa gulhigen isthiunafeh nukureveyne: High Court\nދިވެހި ރާއްޖެ ހައިކޯޓް\nޓެކްސް ދައްކާ ފަރާތްތަކަށް މީރާއިން ފޮނުވާ އޮޑިޓް ނޯޓިހަކާ ގުޅިގެން އެކަން އިސްތިއުނާފު ނުކުރެވޭނެ ކަމަށް ހައިކޯޓުން ނިންމައިފި އެވެ. ހައިކޯޓުގެ މި ނިންމުން އައީ ޓްރެވަލް ލޭންޑް ޕްރައިވެޓް ލިމިޓެޑަށް މީރާއިން ފޮނުވި އޮޑިޓް ނޯޓިސް އަކާ ގުޅިގެން، ޓެކްސް އެޕީލް ޓްރައިބިއުނަލްގައި އިސްތިއުނާފު ކުރުމުން، އެ މައްސަލަ ޓްރައިބިއުނަލް އިން ބެލޭނެ ކަމަށް ކަނޑައެޅުމުން، މީރާއިން އެ މައްސަލަ ހައިކޯޓުގައި އިސްތިއުނާފުކުރުމާ ގުޅިގެން، ޓްރައިބިއުނަލްގެ ނިންމުން ބާތިލުކުރުމަށްފަހު އެވެ.\nހައިކޯޓުގެ ހުކުމެއްގައި ބުނަނީ އެ ފުރުސަތު ލިބޭނީ މީރާގެ ނޯޓިސްއާ ގުޅިގެން މީރާއިން ކުރާ އޮޑިޓަކުން އަދަދެއް ކަނޑައެޅުމަށްފަހު އެކަން ޓެކްސް ދައްކާ ފަރާތަށް އެންގުމުން، ޓެކްސް ނެގުމާބެހޭ އިދާރީ ގާނޫނުގައި ބަޔާންކުރާ ހަމަތަކުގެ މަތިން ކަމަށެވެ.\nމި މައްސަލަ ޓްރެވަލް ލޭންޑް ޕްރައިވެޓް ލިމިޓެޑުން ސިވިލް ކޯޓަށް ހުށަހެޅުމުން އެ ކޯޓުން ވަނީ ޓެކްސްގެ މައްސަލަތައް، އިސްތިއުނާފު ކުރުމުގެ ފުރަތަމަ މަރުހަލާގައި، ބެލުމުގެ އިހުތިސޯސް އެ ކޯޓަށް ލިބިގެން ނުވާކަމަށް ނިންމަވާފައެވެ. އަދި އެ ނިންމުން ޓްރެވަލް ލޭންޑް ޕްރައިވެޓް ލިމިޓެޑުން ހައިކޯޓުގައި އިސްތިއުނާފު ކުރުމުން، ހައިކޯޓުން ވެސް ވަނީ ސިވިލް ކޯޓުގެ ހުކުމަށް ތާއީދު ކޮށްފައެވެ.\nޓެކްސް ނެގުމާބެހޭ އިދާރީ ގާނޫނުގައި ވާގޮތުން މީރާގެ ނިންމުމަކާމެދު ޓެކްސް ދައްކާ ފަރާތަކުން އިއުތިރާޒު ކުރާނަމަ ހުށަހަޅަން ޖެހެނީ މީރާއަށެވެ. އެއީ، އެފަދަ ނިންމުމެއް އެންގި ތާރީހުން ފެށިގެން 30 ދުވަހުގެ ތެރޭގަ އެވެ. އެ މައްސަލަ މީރާއިން ބެލުމަށްފަހު، ނިންމި ގޮތާމެދު ހިތްހަމަ ނުޖެހޭނަމަ، އެ ނިންމުން އެންގި ތާރީހުން ފެށިގެން 30 ދުވަހުގެ ތެރޭގައި ޓެކްސް އެޕީލް ޓްރައިބިއުނަލްގައި އިސްތިއުނާފު ކުރެވިދާނެއެވެ. ނަމަވެސް އެއީ، އެ ވަގުތަކަށް އެ ފަރާތުން ދައްކަންޖެހޭ އެންމެހައި ފައިސާ ދެއްކުމަށް ފަހު އެވެ.\nހައިކޯޓް ޓެކްސް އެޕީލް ޓްރައިބިއުނަލް ޓެކްސް + މީރާ


ކޯނީ ރިޕޯރޓަށްފަހު ރައީސް މުޙައްމަދު ވަޙީދު ދެއްކެވި ވާހަކަފުޅުގެ ޚުލާޞާ | Landhooinfo\nކޯނީ ރިޕޯރޓަށްފަހު ރައީސް މުޙައްމަދު ވަޙީދު ދެއްކެވި ވާހަކަފުޅުގެ ޚުލާޞާ\nކޮމިޝަން އޮފް ދަ ނެޝަނަލް އިންކްއަރީ (ކޯނީ)ގެ ރިޕޯރޓް ނެރެދެއްވަމުން މިއަދު ރައީސް ވަޙީދު ވިދާޅުވިއެވެ. “އަޅުގަނޑު މަގާމާ ހަވާލުވީ އޭރުގެ ރައީސް ގާނޫނު އަސާސީގައިވާ ގޮތުގެ މަތިން އިސްތިއުފާދެއްވުމާ ގުޅިގެން. އެއްވެސް ސަބަބަކާ ހުރެ ރައީސްގެ މަގާމް ހުސްވެއްޖެ ނަމަ ހަވާލުވަނީ ނާއިބު ރައީސް ކަމަށް ގާނޫނު އަސާސީގައި ބަޔާންކޮށްފައި ވުމާ އެކު އަޅުގަނޑު ހަވާލުވީ އެ ގޮތުގެ މަތިން. އޭގެ 24 ގަޑިއިރު ނުވަނީސް އެމްޑީޕީން ސަރުކާރުގެ ގާނޫނީ ހައިސިއްޔަތާ މެދު ސުވާލު އުފައްދައި ހަމަނުޖެހުންތައް އުފައްދަން ފެށި. ރައްޔިތުންގެ އިމާރާތްތަކުގައި ހުޅުޖަހައި ގައުމުގެ އަމަންއަމާން ކަން ނަގާލައި ބޮޑެތި ގެއްލުންތައް ދިން. އެ ގެއްލުންތައް ސަތޭކަ އެތައް މިލިއަން ރުފިޔާ އަކުން ގުނާލެވޭ. ގާނޫނުއަސާސީއާ ޚިލާފް އެއްވެސް ކަމެއް ނުހިންގާނެ ކަމުގެ ޔަގީން ކަން އަޅުގަނޑު އެރުވިން. ޝަރީއަތްތަކަށް ނުފޫޒު ނުފޯރުވާނެ ކަމުގެ ޔަގީންކަން އެރުވިން. އަޅުގަނޑުގެ އަޒުމަކަށްވީ ރައްޔިތުންނަށް ހަމަހަމަ ކަމާއި އިންސާފުވެރިކަމާ އެކު ކަންތައް ކޮށްދިނުން އަދި ގާނޫނާ ޚިލާފްވާ ފަރާތްތަކާ މެދު ފިޔަވަޅު އަޅައި އަދަބު ދިނުން. މިއަދު ވެސް މި ހުރީ އެ އަޒުމުގައި.\nވެރިކަން ބަދަލުވުމާ މެދު ޚިޔާލު ތަފާތުވުން އުފެދުމުން އަޅުގަނޑު ބޭނުންވީ އެ ކަމަށް ރަސްމީ ޖަވާބެއް ހޯދުމަށް. އެކަން ކުރުމަށްޓަކައި ކޮމިޝަނަށް އަޅުގަނޑު ކަނޑައެޅީ ތައުލީމީ، ގާބިލް ވަރަށް މިނިވަން ބޭފުޅުންކޮޅެއް. ބައިނަލްއަގުވާމީ ލަފަޔާ އެކު ކޮމިޝަނަށް އިތުބާރު ހޯދުމަށް އަޅުގަނޑު އިސްކަން ދިނިން. އެހެންކަމުން ބޭރުގެ ތަޖުރިބާކާރު ފަނޑިޔާރަކާއި ކުރީގެ ރައީސްގެ މަންދޫބެއް ކޮމިޝަނަށް ކަނޑައެޅިން. ސިންގަޕޫރުގެ ފަނޑިޔާރު ސެލްވަމްގެ ޚިދުމަތަށް ދިވެހި ގައުމު ފަޚުރުވެރިވުން ހައްގު. ނަޝީދުގެ މަންދޫބު އަހުމަދު ސައީދަށް ވެސް އަޅުގަނޑު ޝުކުރު ދަންނަވަން.\nކޮމިޝަން ރިޕޯޓްގައި ފާހަކޮށްފައި ވަނީ ހަތަރު ނުކުތާއެެއް. އޭގެ ތެރެއިން ފެބްރުއަރީ7ވަނަ ދުވަހު ވެރިކަން ބަދަލުވެފައި ވަނީ ގާނޫނު އަސާސީއާ އެއްގޮތަށް ކަމަށް ރިޕޯޓްގައި ވޭ. ރައީސް ނަޝީދުގެ ވެރިކަން ބަދަލުވެފައި ވަނީ އޭގެ ކުރިން ކުރައްވާފައިވާ ކަންތައްތަކެއްގެ ސަބަބުން ކަމަށް ބުނެފައިވޭ. ރައީސް ނަޝީދު ވެރިކަމުން އިސްތިއުފާ ދެއްވީ އަމިއްލަފުޅު އިހުތިޔާރުގައި ކަމަށް، ރައީސް ނަޝީދު އިސްތިއުފާ ދެއްވުމުގައި އެއްވެސް މަޖޫބޫރެއް ބިރު ދެއްކުމެއް ނެތް.\nއަޅުގަނޑުމެންނަކީ އެއް ބައެއް. މިއީ އެހެން ގައުމުތަކަށް ލިބިފައިވާ ނަސީބެއް ނޫން. މިއީ ވަރަށް ބޮޑު ރަހުމަތެއް. މި ރަހުމަތުގެ ބޭނުން އެންމެ އެދެވޭ ގޮތުގައި ބޭނުން ކުރުމަށް އަޅުގަނޑު ގޮވާލަން. އިސްލާމް ދީނަށް ހުރުމަތްތެރިކޮށް ހިތުމާ އެކު ގައުމުގެ މަސްލަހަތު އިސްކޮށްގެން މަސައްކަތްކުރުމަށާއި ސަރުކާރަށް ފުރިހަމަ އެއްބާރުލުން ދެއްވުމަށް އަޅުގަނޑު އެދެން. ހިއުމަން ރައިޓްސް ކޮމިޝަނުން އެކުލަވާލި ރިޕޯޓްގައި ގާނޫނީ ގޮތުން ފުރިހަމަ ކުރަން ޖެހޭ ކަންކަން ކުރަން މަޖިލީހަށް އަޅުގަނޑު ގޮވާލަން. ރިޕޯޓާ ގުޅިގެން އަޅުގަނޑު ކުރަން ޖެހޭ ކަންކަން ބަރާބަރަށް ކުރާނަން. އަޅުގަނޑު ފަށާ ޕާޓީތަކުގެ މަޝްވަރާތައް ކުރިއަށް ގެންދާނަން.”\nރައީސް ޑޮކްޓަރ ވަޙީދު މިމޭރުމުން ވާހަކަދެއްކެވިއިރު ކޯނީގެ ރިޕޯރޓްގައި ނިންމާފައިވަނީ7ފެބްރުއަރީގައި ރާއްޖޭގެ ވެރިކަން ބަދަލުވެފައިވަނީ ގާނޫނު އަސާސީ އާއި ގާނޫނާ އެއްގޮތަށްކަމުގައެވެ. ފެބްރުއަރީ 6،7ގައި ހިނގާދިޔަ ހާދިސާތަކުގެ މައިގަނޑު ސަބަބަކީ ކުރީގެ ރައީސް ނަޝީދުގެ އަމަލުތައް ކަމުގައިވެސް އެރިޕޯރޓުން ފާހަގަވެގެންދެއެވެ. ރައީސް ނަޝީދު އިސްތިއުފާ ދެއްވީ އަމިއްލަފުޅު އިހްތިޔާރާ އެކު، ގާނޫނާ ހިލާފު މަޖުބޫރުކުރުމެއް ނުވަތަ ބިރުދެއްކުމެއް ނެތި ކަމަށާއި، ފެބްރުއަރީ 6، 7، 8 ގައި ފުލުހުން ހިންގި އަމަލުތައް ކަމާބެހޭ އިދާރާތަކުން ތަހުގީގު ކުރަންޖެހޭނެކަމަވެސް ރިޕޯރޓްގައި ބަޔާންކުރައްވާފައިވެއެވެ.


Derby ge coach ge zimmaa aa Rooney havaaluvejje | Mihaaru\nޑާބީގެ ކޯޗުގެ ޒިންމާއާ ރޫނީ ހަވާލުވެއްޖެ\n16 ނޮވެމްބަރ 2020 - 09:28\nލަންޑަން (ނޮވެމްބަރު 16) - އިނގިރޭސި ދެ ވަނަ ޑިވިޝަނުގައި ވާދަކުރަމުން އަންނަ ޑާބީ ކައުންޓީގެ ކޯޗުކަމުން ނެދަލެންޑްސްގެ ފިލިޕް ކޮކޫ ވަކިކުރުމާ ގުޅިގެން ޕްލޭޔާ-ކޯޗުގެ ކޮންޓްރެކްޓްގައި ހުރި އިނގިރޭސި ތަރި ވޭން ރޫނީ އެ ޓީމުގެ ކޯޗިން ޒިންމާއާ ވަގުތީ ގޮތުން ހަވާލުވެއްޖެ އެވެ.\nއުމުރުން 50 އަހަރުގެ ކޮކޫ މިދިޔަ ސީޒަނުގައި ޑާބީ ކޯޗަކަށް ގެނައީ ޕްރިމިއާ ލީގަށް އެ ޓީމު ޕްރޮމޯޓްކޮށްދޭން ޓާގެޓްކޮށެވެ. އެކަމަކު އޭނާ މިދިޔަ ސީޒަން ނިންމާލީ 10 ވަނައިގަ އެވެ. މި ފަހަރުގެ ސީޒަނުގައި މިހާތަނަށް 11 މެޗު ކުޅުނުއިރު ޑާބީ މޮޅުވީ އެންމެ މެޗަކުންނެވެ. އެ ޓީމު ޓޭބަލްގެ ފުލުގައި އޮތުމުން އެންމެ ފަހުން މެނޭޖްމަންޓުން ވާހަަކަ ދައްކައި ކޮކޫ ވަކިކޮށް ރޫނީއާ ޒިންމާ ހަވާލުކުރީ އެވެ.\nމެންޗެސްޓާ ޔުނައިޓެޑާއި އެވަޓަން އަށް ކުރިން ކުޅުނު އުމުރުން 35 އަހަރުގެ ރޫނީ މިދިޔަ ޖެނުއަރީ މަހު ޑާބީއާ އެކު 18 މަސް ދުވަހުގެ އެއްބަސްވުމެއްގައި ސޮއިކުރިއިރު އެއްބަސްވެފައި އޮތީ ކުޅުމުގެ އިތުރުން އެ ކްލަބްގެ ކޯޗިން ޓީމާ އެކު ވެސް މަސައްކަތްކުރާ ގޮތަށެވެ. ކޮކޫ އަށް މިހާތަނަށް ވެސް އެހީތެރިކަން ފޯރުކޮށްދެމުން އައި ރޫނީ އެ ޓީމާ އެކު ނުކުންނާނެ ފުރަތަމަ މެޗަކީ ހޮނިހިރު ދުވަހު ބްރިސްޓޯލް ސިޓީއާ ބައްދަލުކުރާ މެޗެވެ.\nރޫނީ ނެރުނު ބަޔާނެއްގައި ބުނެފައިވަނީ ކޮކޫ ކޮށްދިން މަސައްކަތްތަކަށް ޝުކުރު އަދާކުރާކަމަށާއި އޭނާ ކްލަބުން ވަކިވީ ރަނގަޅު ހާލަތެއްގައި ނޫން ވިޔަސް ކޯޗިން ޓީމު އޮތީ ޓީމު ހަމަމަގަށް އަޅުވަން ކުރަން ޖެހުނު ކޮންމެ މަސައްކަތެއް ވެސް ކުރަން ތައްޔާރަށް ކަމަށެވެ. ކޯޗެއްގެ ޒިންމާ ނެގިޔަސް ރޫނީ އަދި އެއްކޮށް ކުޅުން ހުއްޓާލަން ނުނިންމަ އެވެ.\nއެވަޓަން އިން 2002 ވަނަ އަހަރު ކެރިއަރު ފެށި ރޫނީ އެންމެ ބޮޑަށް ފާހަގަވީ 2004 އިން 2017 އަށް މެންޗެސްޓާ ޔުނައިޓެޑަށް ކުޅުނު ދުވަސްވަރެވެ. ޑާބީ އަކީ އޭނާގެ ކޯޗިންގެ ފުރަތަމަ ތަޖުރިބާ އެވެ. ވަގުތީ ގޮތުން ޑާބީއާ ހަވާލުވި ނަމަވެސް ރޫނީ ރަނގަޅު މަސައްކަތްތަކެއް އެ މަގާމުގައި ހުރެ ކޮށްފިނަމަ އޭނާއާ ދާއިމީކޮށް އެ ޓީމުގެ ކޯޗުކަން ހަވާލުކުރުމުގެ ވިސްނުން ޑާބީ މެނޭޖްމަންޓުން ގެންގުޅެ އެވެ.\nކޮކޫ އޭނާގެ އިންސްޓަގްރާމް މެދުވެރިކޮށް އާންމުކުރި ބަޔާނެއްގައިވަނީ ޑާބީން އޭނާ އަށް ދިން ފުރުސަތަށް ޝުކުރު އަދާކޮށް އެ ޓީމަށް މުސްތަގުބަލުގައި ކާމިޔާބަށް އެދޭ ކަމަށް ބުނެފަ އެވެ. މިދިޔަ އަހަރު ކޮކޫ ޑާބީގެ ކޯޗަކަށް ގެނައީ އެ މަގާމުގައި ހުރި ފްރޭންކް ލަމްޕާޑް ޗެލްސީއާ ހަވާލުވުމުންނެވެ.\nއިތުރު ލިޔުންތައް ވޭން ރޫނީ


REPORT: aa kunfuni takaaieku masverikamah kon badhaleh?\nއާ ކުންފުނިތަކާއެކު މަސްވެރިކަމަށް ކޮން ބަދަލެއް؟\nރާއްޖޭގެ އިގްތިސޯދުގެ މައިނާރުގެ ގޮތުގައި މިހާރު ދެކޭ ޓޫރިޒަމަށް ވުރެ މަސްވެރިކަން މާމާދޮއްޓެވެ. ދިވެހިން މަސްވެރިކަން ނުކުރާ ތާރީހެއް، ތާރީހީ އެއްވެސް ފޮތްތަކުން ފެންނާކަށް ނެތެވެ. ކާބައިފިން މީގެ އެތަށް ގަރުނެއް ކުރިންސުރޭން ފެށިގެން މި މަސައްކަތް ދިޔައީ ކުރަމުންނެވެ. އިހުގައި ރިޔާ ނަގައިގެން ފަލީގައި ކުރި މި މަސައްކަތް 1980 ގެ އަހަރުތަކުގައި ތަރައްގީ ވެގެން ދިޔައީ ދޯނި ފަހަރުގައި އިންޖީނު އެޅި ހިސާބުން ފެށިގެންނެވެ. އެއާއެކު މަސްވެރި ދޯނި ފަހަރަށް ބަދަލު އަންނަން ފެށި އެވެ. މަސްވެެރިކަން ފުޅާވި އެވެ. މަސްވެރިން ތަރައްގީވި އެވެ. ނަމަވެސް މަސްވެރިންގެ ތަރައްގީއާ ގާތަށް ވެސް ސަރުކާރަށް ފައި ހަމަައެއް ނުކުރެވުނުވެ. މަސްވެރިކަމުގެ މައި މޫސުމުގައި ބާނާ މަސްކޮޅު ނުކިރުމުގެ ޝަކުވާއަށް އަދި ވެސް ނިމުމެއް ނުގެނެވުނުވެ. މަސްވެރިން ބާނާ މަހަށް ފައިސާ ދެވޭނެ ރަނގަޅު ނިޒާމެއް ވެސް މި އަދާހަމަ އަށް ވެސް ގާއިމްވެފައެއް ނުވެ އެވެ.\nމި ސިނާއަތުގައި މައިގަނޑު މައްސަލަތައް ހައްލުނުވެ ހުރި ނަމަވެސް ސަރުކާރުން މިވަނީ މަސްވެރިކަން ފުޅާ ކުރަން އިތުރު ބަދަލެއް ގެންނަން ނިންމާފަ އެވެ. އެއީ ކަޅުބިލަ މަސް ގަންނަން އާ ކުންފުނި ތަކަށް ފުރުސަތު ދޭން ނިންމުމެވެ. މިއީ ކޮން ކަހަލަ ބަދަލެއް ހެއްޔެވެ؟ އާ ކުންފުނިތަކާއެކު މަސްވެރިކަމަށް އަންނާނީ ކޮން ބަދަލެއް ހެއްޔެވެ؟\n"ވާދެވެރިކަމަށް ހުޅުވާލުމާއެކު އުންމީދު ކުރެވެނީ އަންނާނީ ރަނގަޅު ބަދަލުތަކެއް ކަމަށް. ސަރުކާރުން މިކަން ހުޅުވާލުމުން ފުރުސަތު ތަކެއް އިތުރުވާނެ. މަސްވެރިންނަށް ވެސް ފައިދާ ކުރާނެ ކަމަށް އުންމީދު ކުރެވޭ،" ސަރުކާރުގެ މަސް ކުންފުނި މިފްކޯގެ މެނޭޖިން ޑިރެކްޓަރު އިސްމާއިލް ފައުޒީ ވިދާޅުވި އެވެ.\nމަސްވެރިކަން ބަލަހައްޓާ، މިނިސްޓްރީ އޮފް ފިޝަރީޒް މެރިން ރިސޯސަސް އެންޑް އެގްރިކަލްޗާ އިން ބުނެފައިވާ ގޮތުގައި ކަޅުބިލަ މަސް ގަތުމުގެ ފުރުސަތު އިތުރު ކުންފުނި ތަކަށް ދޭން ސަރުކާރުން ނިންމީ، ރާއްޖޭގެ މަސްވެރިން ބާނާ ހުރިހާ މަހެއް ގަނެވޭނެ މަގު ތަނަވަސްކޮށްދީ، ބާނާ ހުރިހާ މަހުން އަގު އެއްކުރި އުފެންދުންތައް އުފައްދާ ރާއްޖޭގައި ބާނާ މަހުން އިތުރު ނަފާ ލިބޭނެ މަގު ތަނަވަސް ކުރުމަށެވެ.\nމި ސިނާއަތުގެ މާހިރުންގެ އިތުރު އާ ކުންފުނި ތަކަށް ކަޅުބިލަ މަސް ގަންނަން ފުރުސަތު ދިނުމަކީ ރަނގަޅު ނިންމުމެވެ. ނަމަވެސް މި ސިނާއަތަށް ބޭރުގެ ކުންފުނިތައް ވެއްދުމަކީ ރައްކާތެރި ކަމެއް ނޫނެވެ. މީގެ ސަބަބުން ދިވެހި އިންވެސްޓަރުންނާއި މުޅިރާއްޖެއަށް ގެއްލުންވުމުގެ ފުރުސަތު އޮންނާނެ އެވެ.\nއެންސިސްގެ އެއް ޑިރެކްޓަރު ކަމަށްވާ ވަސީމް\nރާއްޖޭގެ މަސްވެރިކަމުގެ ސިނާއަތުގައި އެންމެ ފުޅާކޮށް އިންވެސްޓްކޮށްފައިވާ އަމިއްލަ އެއް ކުންފުނި ކަމަށްވާ އެންސިސް ފިޝަރީޒްގެ ޑިރެކްޓަރު މުހައްމަދު ވަސީމް (އެންސިސް ވަސީމް) ވިދާޅުވި ގޮތުގައި މި ސިނާއަތަށް ވަންނަން އިތުރު ކުންފުނި ތަކަށް ޖާގަ ދިނުމަކީ ވަރަށް ރަނގަޅު ނިންމުމެކެވެ.\n"މީގެ ސަބަބުން ވާދަވެރިކަން އުފެދި މި ސިނާއަތް ތަރައްގީ ވެގެން ދާނެ. ބޮޑު ކަންނެލި ކުރިން ގަންނަނަމުން ގެންދިޔައީ ސަރުކާރުން އެކަނި. އެކަމަކު އިތުރު ކުންފުނި ތަކަށް ފުރުސަތު ދިނީމަ މިހާރު މިވަނީ މި މަސްވެރިކަން ފުޅާ ވެގެން ގޮސްފަ،" ހުޅުމާލޭގައި ދަޅު މަސް ބަންދުކުރާ ކާރުހާނާއެއް ހިންގަމުން ގެންދާ އަދި ރާއްޖޭން އެންމެ ފުޅާކޮށް ބޮޑު ކަންނެލި އެކްސްޕޯޓް ކުރާ ކުންފުނީގެ، ވަސީމް ވިދާޅުވި އެވެ.\nއަގު ކޮންޓްރޯލް ކުރާނަމަ އިންވެސްޓް ކުރާނެ ތަ؟\nރާއްޖޭގައި ބޮޑު ކަންނެލީގެ މަސްވެރިކަން ކުރަން ފެށީ ވަރަށް ފަހުންނެވެ. ނަމަވެސް މި ބާވަތުގެ މަސްވެރިކަން މިހާރު ވަނީ އެހެން މަސްވެރިކަމަށް ވުރެ ރަނގަޅު އަގު ލިބޭ މަސްވެރިކަމަށްވެފަ އެވެ. ނަމަވެސް މި މަސްވެރިކަން ފުޅާވެފައިވަނީ ދިވެހިންގެ 100 ޕަސެންޓް ވިޔަފާރިތަކާއެކުގަ އެވެ. އެހެންވެ، ކަޅު ބިލަ މަހުގެ ސިނާއަތަށް އާ ކުންފުނިތައް ނެރޭއިރު، މި ކަމަށް ވިސްނުން މުހިންމެވެ.\nކަޅުބިލަ މަސް ގަނެ ޕްރޮސެސް ކުރުމަށް އާ ކުންފުނި ތަކަށް ހުއްދަ ދިނުމާ ގުޅޭ އާ ސިޔާސަތު ތަކެއް ސަރުކާރުން އިއުލާނުކޮށްފައިވާއިރު، ދުވާލަކަށް 20 ޓަނަށް ވުރެ މަދުން ކަޅުބިލަ މަސް ގަންނަ އެއްވެސް ކުންފުންޏަކަށް މި ސިޔާސަތުތަކާއި އެއްގޮތްވާ ގޮތުގެ މަތިން ވަކި ހާއްސަ ހުއްދައެއް ނަގާކަށް ނުޖެހެ އެވެ. އާ ކުންފުނި ތަކަށް ހުއްދަ ދޭއިރު، މަސް ގަތުމުގައި ކަލެކްޓާ ބޯޓު ބޭނުން ކުރެވެ އެވެ. އާ ސިޔާސަތުން ފާހަގަ ވަނީ މިއީ ބޭރު ފަރާތް ތަކަށް ވެސް މި ސިނާއަތުގައި ހަރަކާތްތެރިވާން ފުރުސަތު ދޭން ގެނެސްފައިވާ ބަދަލެއްގެ ގޮތުގަ އެވެ.\nއެންސިސްގެ ޑިރެކްޓަރު ވަސީމް ވިދާޅުވި ގޮތުގައި ދިވެހި ކުންފުނި ތަކަށް ހުޅުވާލުމަކީ އެންމެ ރަނގަޅު ކަމެއް ކަމަށާ، ނަމަވެސް ބޭރުގެ ކުންފުނިތައް ދަޅު ބިލަ މަހުގެ ސިނާއަތަށް ވަންނަން ހުއްދަ ދިނުމަކީ ރަނގަޅު ގޮތް ނޫން ކަމަށެވެ. މީގެ ސަބަބެއް ކަމަށް އޭނާ ވިދާޅުވީ ދުނިޔޭގައި މަސްވެރިކަން ކުރަމުންދާ ގޮތުގެ ސަބަބުން ދިވެހި މަސްވެރިކަމަށް ގެއްލުންވުމުގެ ފުރުސަތު އޮތުމެވެ.\nސަރުކާރުން މަސް ގަންނަން ހުޅުވާލާފައިވާ އާ ސިޔާސަތުގެ ދަށުން މަސް ގަންނަ އެންމެ ހެޔޮ އަގު ނުވަތަ ފްލޯ ޕްރައިޒް ކަނޑައެޅުމުގެ ބާރު އޮންނާނީ ސަރުކާރަށެވެ. މާނައަކީ ސަރުކާރުން ބުނާ އަގެއްގައި ނޫން ގޮތަކަށް މަސް ގަތުމުގެ އިހުތިޔާރު ކުންފުނި ތަކަށް ނެތުމެވެ. ސުވާލަކީ މި އުސޫލުން މި ސިނާއަތުގައި އިންވެސްޓް ކުރަން ކުންފުނި ތަކެއް ވެދާނެ ހެއްޔެވެ؟\nދުނިޔޭގެ ބާޒާރުގައި މަގުގެ އަގަށް އަންނަ ބަދަލު\nރާއްޖޭގައި ކަޅުބިލަ މަސް ގަންނަން މިހާރު ބޮޑު ތިން ކުންފުނި މިހާރު ހަރަކާތްތެރިވެ އެވެ. މީގެ ތެރެއިން ސަރުކާރުގެ މަސް ކުންފުނި މިފްކޯ ފިޔަވައި ދެން އޮތް، ހޮރައިޒަން ފިޝަރީޒް އާއި އެންސިސް ފިޝަރީޒްއަކީ އަމިއްލަ ކުންފުނި ތަކެވެ. ނަމަވެސް ރާއްޖެ އަށް ބާނާ މަހުގެ ބޮޑުބައި އަބަދު ވެސް ގަންނަނީ ސަރުކާރުގެ ކުންފުނި މިފްކޯ އެވެ. މިފްކޯ އިން އަބަދު ވެސް މަސް ގަންނަނީ ސަރުކާރުގެ ބަސް އަހައިގެން ސަރުކާރުގެ އަގަ ކަށެވެ. މިދިޔަ އަހަރު އެކަނި އެ ކުންފުނިން 48,500 ޓަނުގެ މަސް ގަނެފައިވެ އެވެ. ސަރުކާރުން މަހުގެ އަގު ކޮންޓްރޯލް ކޮށްގެން 20ރ. އަށް ކިލޯއެއްގެ މަގުން ގަންނަތާ 10 އަހަރު ވެއްޖެ އެވެ. މި ދުވަސްވަރުގައި ދުނިޔޭގެ ބާޒާރަށް އެތަށް ލޮޅުމެއް އައިސްފި އެވެ. ނަމަވެސް މަސްވެރިންނަށް އެ ލޮޅުން ފޯރާފައެއް ނުވެ އެވެ. ސަރުކާރުން ކުރާ ކަމަކީ ގެއްލޭ އަކަށް މިފްކޯ އަށް ފައިސާ ދިނުމެވެ. މިއީ އެންމެ ރަނގަޅު ގޮތެއް ހެއްޔެވެ؟\nދުނިޔޭގެ ބާޒާރުގައި މަހުގެ އަގު ކޮންޓްރޯލް ކުރަނީ ތައިލެންޑް މާކެޓުންނެވެ. ދާއަޅައިގެން ގެންނަ މަސް ވެސް ޕްރޮސެސް ކުރަނީ އެތަނުގަ އެވެ. އެހެންވެ އަގު އަބަދު އޮންނަނީ ބަދަލުވެ ބަދަލުވެ އެވެ. މި ސިނާއަތުގައި އިންވެސްޓް ކުރަން އަންނަ ކުންފުންޏަކަށް ނޫނީ ކުންފުނިި ތަކަށް އަގު ކޮންޓްރޯލް ކުރުމުގެ ބާރު ދީގެން ނޫން ގޮތަކަށް އިންވެސްޓެއް ނުކުރާނެ އެވެ. އެއްވެސް ކުންފުންޏަކުން ގެއްލުން ބޮލުގަ އަޅައިގެން މިކަން ކުރާކަށް ނާންނާނެ ކަމަށް ބުއްދި ގަބޫލެއް ނުކުރެވެ އެވެ. އެނޫން ގޮތަކީ ސަރުކާރުގެ ބަޖެޓުން ސަބްސިޑައިޒް ކުރުމެވެ.\nމިފްކޯ އިން ނުއަގުގައި މަސް ގަނެ ވިއްކައިގެން ގެއްލުންވިއަސް، ޕްރޮވެޓް އިންވެސްޓްޓާސް މަސައްކަތް ކުރާނީ ފައިދާ އަށެވެ. ސަރުކާރު ކުންފުންޏަށް ބަޖެޓުން ފައިސާ ޕަންޕް ކުރިއަސް އަމިއްލަ ކުންފުނި ތަކަށް އެކަމެއް ނުކުރެވޭނެ އެވެ.\nމިފްކޯގެ އެމްޑީ ފައުޒީ ވިދާޅުވި ގޮތުގައި އާ ކުންފުނިތަކަށް ފުރުސަތު ދޭއިރު، މާކެޓް ރޭޓަށް އަގު ދޫކޮށްލާނެ ކަމަށް އުންމީދު ކުރެވޭ ކަމަށެވެ.\n"އަގު ދޫކޮށްލައިފިނަމަ މިފްކޯ އަށް ވެސް ހަމަ ނޭވާއެއްލައިގެން މަސް ގަތުން ކުރިއަށް ގެންދެވޭނެ. ގެއްލުން ކުޑަ ކުރެވޭނެ،" ފައުޒީ ވިދާވި އެވެ.\nފެލިބަރު ފެކްޓްރީގައި ދަޅު މަސް އުފެއްދުމުގެ މަސައްކަތް ކުރަނީ -- ފޮޓޯ: އަވަސް\nއީޔޫގެ ޑިއުޓީ ނުކެނޑޭނަމަ ގެއްލުން ބޮޑުވާނެ\nއާ ކުންފުނި ތަކަށް މަސް ގަންނަން ފުރުސަތު ދިނުމަކީ އަދި ކަޅު ބިލަ މަހުގެ މަސްވެރިކަން ފުޅާ ވެގެންދާނެ ވެސް ކަމެއް ނޫނެވެ. މިކަން ފުޅާ ކުރަން ބޭނުންނަމަ ސަރުކާރުން ވަރަށް ގިނަ މަސައްކަތް ކުރަން ޖެހެ އެވެ. ފުރަތަމަ ކަަމަކީ މިފްކޯ ތަރައްގީ ކުރުމެވެ. ރާއްޖޭގެ މަސްވެރިކަން ފުޅާ ވެގެން ގޮސްފައިވަނީ ސަރުކާރު މަސް ކުންފުނީގެ ސަބަބުން ކަމަށް ބުނެވިދާނެ އެވެ. ކޮންމެ ހާލެއްގައި ކުންފުނި އޮތަސް އެ ކުންފުނިން އެހީވެއްޖެ އެވެ. ދެން ކުރަން ޖެހޭ ކަމަކީ މަސްވެރިކަން ޕްރޮމޯޓް ކުރުމެވެ. ޓޫރިޒަމް ޕްރޮމޯޝަން ބޯޑު އޮތްއިރު، މަސްވެރިކަން ޕްރޮމޯޓް ކުރަން އުފެއްދި ބޯޑު މަސައްކަތް ނުކުރަނީ ކީއް ވެގެން ހެއްޔެވެ؟ އެއްޗެއްގެ އަގު މަތި ކުރެވޭނީ ޕްރޮމޯޓް ކޮށްގެންނެވެ.\nސަރުކާރުން މިހާތަނަށް މަސްވެރިކަން ޕްރޮމޯޓްކޮށްދީފައެއް ނުވެ އެވެ. މަސްވެރިކަން ޕްރޮމޯޓް ކުރާނެ ސިޔާސަތެއް ހަދައި ބަޖެޓު ދީ މަސައްކަތް ފަށަން ޖެހެ އެވެ. ފިޝަރީޒް ޕްރޮމޯޝަން ބޯޑު އެކްޓިވް ކުރަން ޖެހެ އެވެ. ފުލްޓައިމްކޮށް މަސައްކަތް ކުރަން ޖެހެ އެވެ. ދެން އޮތީ ހަމަ އަގު ހޯދުމުގެ ވާހަކަ އެވެ. ހަމަ އަގު ހޯދުމަކީ "މަސް ކަނދުފަތި" އަޅައިގެން ނޫނީ "ޕްލެޓް ފޯމް" ހަދައިގެން ހަމައެކަނި ވާނެ ކަމެއް ނޫނެވެ. ހަމަ އަގު ބޭނުންނަމަ ޔޫރަޕަށް ބޭރު ކުރާ މަހުން މިހާރު ނަގާ 24 ޕަސެންޓުގެ ޑިއުޓީ ކަނޑާލަން މަސައްކަތް ކުރަން ޖެހެ އެވެ. އީޔޫގެ ގައުމުތަކަށް ރާއްޖޭން ބޭރު ކުރާ މަހަށް ނަގާ ޑިއުޓީގެ ސަބަބުން ރާއްޖޭގެ މަސް ދުނިޔޭގެ ބާޒާރުގައި ވާދަ ކުރުމުގެ ފުރުސަތު ވަނީ ހަނިވެފަ އެވެ.\nމަސްވެރިކަމުގެ ސިނާއަތުގައި މަސައްކަތް ކުރައްވާތާ ގިނަ ދުވަސްވީ ބޭފުޅަކު ވިދާޅުވި ގޮތުގައި ވިއެޓްނާމް އިން މި އަހަރުގެ ޖޫން މަހުން ފެށިގެން އީޔޫގެ ޑިއުޓީ ކަނޑާލުމުން ރާއްޖެއަށް އިތުރުވާދަވެރިކަމެއް އުފެދިފައިވާ ކަމަށެވެ.\n"ރާއްޖޭން އެކްސްޕޯޓް ކުރާ ދަޅު މަހުގެ ބޮޑު ބަޔާއި ކަންނެލި ވެސް މިދަނީ އީޔޫގެ ގައުމުތަކަށް. އެކަަމަކު 24 ޕަސެންޓް ޑިއުޓީގެ ސަބަބުން ބޮޑެތި ދަތިތަކެއް ކުރިމަތިވޭ. މި ޑިއުޓީ އުނިވެއްޖެނަމަ މަސްވެރިންނަށް ދެވޭ އަގު ވެސް މަތި ކުރެވޭނެ،" ނަން ނުޖެހުމަށް އެދި ވިދާޅުވި އެވެ.\nކޮންމެގޮތެއްގައިވީނަމަވެސް ދަޅު ބިލަ މަސް ގަންނަން އިތުރު ކުންފުނިތަކަށް ފުރުސަތު ދިނުމަކީ ރަނގަޅު ބަދަލެކެވެ. ނަމަވެސް މިކަން ކުރާއިރު ދިވެހިންނަށް ޖާގަ ދޭން ޖެހެ އެވެ. މިކަމާ ހަމައަށް އައުމުގެ ކުރިން މަސްވެރިކަން ފުޅާ ކުރަން ސަރުކާރުގެ ބައިވެރިވުން ބޮޑު ކުރަން ޖެހެ އެވެ. މަސްވެރިކަން ޕްރޮމޯޓްކޮށް ހުރި ހުރަސްތައް ނައްތާލެވެން ޖެހެ އެވެ.\nމަސްވެރިން މިފްކޯ ފިޝަރީޒް އެންޑް އެގްރިކަލްޗާ މިނިސްޓްރީ + އިގްތިސޯދު އެންސިސް ފިޝަރީޒް


Addu gai boahiyaavahi kamuge mashroou eh hingan China aai Turkey ge kunfunyakaa havaalu kohfi - One Online\n13 ޖެނުއަރީ 2022، އައްޑޫ ސިޓީ ކައުންސިލުން އެ ސިޓީގައި ބޯހިޔާވަހިކަމުގެ މަޝްރޫއެއް ހިންގުމުގެ މަޝްރޫއެއް ޗައިނާ އާއި ތުރުކީގެ ކުންފުންޏަށް ހަވާލުކުރުމުގެ ރަސްމިއްޔާތު ތެރެއިން --- ފޮޓޯ: އައްޑޫ ސިޓީ ކައުންސިލް\nއައްޑޫގައި ބޯހިޔާވަހިކަމުގެ މަޝްރޫއެއް ހިންގަން ޗައިނާ އާއި ތުރުކީގެ ކުންފުންޏަކާ ހަވާލުކޮށްފި\nއައްޑޫ ސިޓީ ކައުންސިލުން އެ ސިޓީގައި ބޯހިޔާވަހިކަމުގެ މަޝްރޫއެއް ހިންގުމަށް ޗައިނާ އާއި ތުރުކީގެ ކުންފުންޏަކާ ހަވާލުކޮށްފިއެވެ.\nޗައިނާ އާއި ތުރުކީގެ ކުންފުންޏަކަށް ހަވާލުކޮށްފައިވަނީ 1000 އާއި 2000 އާ ދެމެދުގެ އަދަދަކަށް ސޯޝަލް ހައުސިން ޔުނިޓު އެޅުމުގެ މަޝްރޫއެކެވެ.\nއައްޑޫ ސިޓީ ކައުންސިލުގައި މިއަދު ބޭއްވި ރަސްމިއްޔާތެއްގައި މި މަޝްރޫއުގެ ފްރޭމްވޯކު އެއްބަސްވުމުގައި ސޮއިކުރީ ޗައިނާގެ ބީޔޫސީއެންޖީ ކުންފުންޏާ އެކުއެވެ. އަދި ރެސިޑެންޝަލް ހައުސިން ޔުނިޓު އެޅުމަށް ތުރުކީގެ ވިޒްޔޮން ވިލާ ކުންފުންޏާ އެކުއެވެ. އައްޑޫ ސިޓީ ކައުންސިލުގެ ފަރާތުން އެއްބަސްވުންތަކުގައި ސޮއިކުރެއްވީ އައްޑޫގެ މޭޔަރު އަލީ ނިޒާރުއެވެ.\nއެއްބަސްވުންތަކުގައި ސޮއިކުރުމަށްފަހު ބޭއްވި ނޫސްވެރިންގެ ބައްދަލުވުމެއްްގައި ނިޒާރު ވިދާޅުވި، ތުރުކީ ކުންފުނީގެ މަސައްކަތަކަށް ވާނީ އައްްޑޫގައި މީހުން ދިރިއުޅެން ދޫކޮށްފައިވާ، ނަމަވެސް މީހުން ދިރިނޫޅޭ ގޯތިތަކުގައި އިމާރާތްތަކެއް އެޅުން ކަމަށެވެ. އެގޮތަށް ހުރި ގޯތިތަކުގެ ވެރިންނާއި ތުރުކީ ކުންފުންޏާއެކު ވެވޭ އެއްބަސްވުންތަކަށް ފަހު ގިނަވެގެން ތިން މަސް ތެރޭގައި އެ މަސައްކަތް ފަށާނެ ކަމަށް ނިޒާރު ވިދާޅުވިއެވެ.\nނިޒާރު ވިދާޅުވީ، ޗައިނާ ކުންފުންޏާއެކު އެއްބަސްވުމެއް ހެދީ ސޯޝަލް ހައުސިން މަޝްރޫއު ކުރިއަށް ގެންދެވިދާނެ ގޮތްތަކެއް ހޯދަން ކަމަށްވާތީ ފްލެޓު އަޅާނެ އަދަދެއް އެނގޭނީ އެ މަސައްކަތް ނިމުމުން ކަމަށެވެ. ސޯޝަލް ހައުސިންގެ މަސައްކަތް އައްޑޫގައި ކުރިއަށްގެންދާނީ ބީޔޫސީއެންޖީގެ ފަރާތުން ކަމަށާއި އެ ކުންފުނީގެ މަސައްކަތް ފެށޭނެ ސީދާ ދުވަހެއް އަދި ނޭނގޭ ކަމަށް ވިދާޅުވިއެވެ.\nއައްޑޫގައި މަދުވެގެން 2،000 ފްލެޓު އެޅިއްޖެނަމަ ބޯހިޔާވަހިކަމުގެ މައްސަލައަށް ވަރަށް ބޮޑު ހައްލެއް ލިބޭނެ ކަމަށް ނިޒާރު ވަނީ ވިދާޅުވެފައެވެ.\nގުޅޭ ޓެގު ޗައިނާ އައްޑޫ ސިޓީ ތުރުކީ


Google in ganna konme eccheh "gondah" | Mihaaru\nގޫގުލް ކަހަލަ ބާރުގަދަ ކުންފުނިތަކުން ކުދި ކުންފުނިތައް ގަންނަނީ ވާދަވެރިންނަށް ހުރަސްއެޅުމަށް\nގޫގުލް އިން ގަންނަ ކޮންމެ އެއްޗެއް "ގޮނޑަށް"\n10 ނޮވެމްބަރ 2019 - 09:31\nމިއީ އިންޓަނެޓް ފޯރަމްތަކުގައި އަޑުގަދަ ވާހަކަ އެކެވެ. ގޫގުލް އިން ގަންނަ ކޮންމެ އެއްޗެއް، އެއްލައިލާ ވާހަކަ އެވެ. މިސާލެއްގެ ގޮތުގައި ދައްކަނީ، ބޮޑު އަގު ދީފައި ގަނެ އަދި އެއްފަރާތްކޮށްފައި ހުރި ކުންފުނިތައް އަދި މުދަލުގެ ވާހަކަ އެވެ.\nގޫގުލް އިން ފިޓްބިޓް ގަތުމާ ދިމާކޮށް މި ވާހަކަތައް ވައިގައި ހިފައިގެން އުޅެނީ، ފާއިތުވި 10 ވަރަކަށް އަހަރުގެ ތެރޭގައި، ގޫގުލުން ގަނެ، މުހިންމު ޚިދުމަތްތަކެއް ހިފަހައްޓާފައި ހުރުމުންނެވެ.\nގޫގުލް އުފެދިގެން އައިއިރު، މުހިންމު އަދި ދެމެހެއްޓެނިވި މަަސައްކަތްތަކެއް، ވަރަށް ފަަރުވާތެރިކާ އެކު ކުރި އެވެ. ގޫގުލް މެޕްސް، އެޑްވޯޑް، ޔޫޓިއުބް އަދި އެޑްސެންސް ފަދަ އުފެއްދުންތެރި ޚިދުމަތްތަކަކީ މިހާރު ގޫގުލްގެ ބާރުގަދަ ގުނަވަންތަކެކެވެ. އެހެން ނަމަވެސް، މޮޓޮރޯލާ މޯބިލިޓީ، އެޗްޓީސީ ރިސާޗް އެންޑް ޑިޒައިން، ނެޓްސް، ވޭޒް އަދި ޑްރޮޕްކެމް ފަދަ ބާރުތައް، ބޮޑު އަގުގައި ގަތުމަށް ފަހު ގުދަންކޮށްފައި ބެހެއްޓުން ވަނީ ގޫގުލް އަށް ބަޔަކު ނަފުރަތުކުރާ ކަމަކަށް ވެފަ އެވެ.\nމަޝްހޫރު ކުންފުނިތަކުން ކުދި ކުންފުނިތައް އަދި އުފެއްދުންތެރިކަމެއް ހުރި އެހެނިހެން ތަކެތި ގަނެ އަމިއްލަކުރަނީ ސީދާ ގޮތުން އެއިން މަންފާ ހޯދުމަކަށް ނޫނެވެ. ވާދަވެރި މާކެޓްގައި ވާދަވެރިންނަށް ފުރުސަތު ހަނިކުރުމަށެވެ. އެއީ ފަހަރުގައި އެހެން ކުންފުންޏަކުން ގަނެ އަދި އެކަމުގެ ސަބަބުން ބޮޑު ފައިދާއެއް ހޯދަފާނެ އުފެއްދުމެއް ކަމަށް ބެލެވޭ ނަމަ، އެ އެއްޗެއް ގަނެ ގުދަންކުރުމަކީ، ގޫގުލް ނޫނަސް އެހެން ކުންފުނިތަކުން ވެސް ކުރާ ކަމެކެވެ.\nގޫގުލުން ފިޓްބިޓް ގަތީ ގުދަންކޮށް، ފޮރުވުމަށް ކަމަށް ނުވެދާނެ އެވެ. ގޫގުލް އަކީ ވެސް ސްމާޓް ޑިވައިސްތައް އުފައްދާ ކުންފުންޏެކެވެ. ސްމާޓް ބޭންޑް އަދި ސްމާޓް ގަޑި އުފެއްދުމުގައި، އެޕަލް އަދި ސެމްސަންގް ފަދައިން، ގޫގުލް އަށް ވެސް ވަޝްހޫރުކަމެއް ލިބެން އެދެވޭތީ، ފިޓްބިޓް ގަތީ އެވެ.\nފިޓްބިޓް އަކީ ސްމާޓް ގަޑި އަދި ސްމާޓް ބޭންޑް އުފައްދާ ކުންފުންކެވެ. ފިޓްނެސް ޓްރެކާ އަދި ހެލްތު ކިޓްތައް އުފެއްދުމުގައި ފިޓްބިޓް އަށް ލިބިފައި ހުރި ތަޖުރިބާގެ ބޭނުންހިފައި، ގޫގުލުން ބޭނުންވަނީ އެ ކުންފުނީގެ ވެއާއޯއެސް ބާރުގަދަކުރާށެވެ. ގޫގުލް ވިސްނަނީ "ޕިކްސެލް ވޮޗް"ގެ ނަމުގައި ބާރުގަދަ ސްމާޓް ގަޑިތަކެއް އުފައްދާށެވެ.\nއިތުރު ލިޔުންތައް ގޫގްލް ޔޫޓިއުބް އެންޑްރޮއިޑް


Haalugai jehunu meehunnah Universal in3lakka rufiyaa dheefi | Mihaaru\nޚަބަރު / ޑިޒާސްޓަ މެނެޖްމެންޓް ސެންޓަރު\nހާލުގައި ޖެހުނު މީހުންނަށް ޔުނިވާސަލްއިން ތިން ލައްކަ ރުފިޔާ ދީފި\n06 ޑިސެމްބަރ 2018\nމާލެ އަށް އިއްޔެ ބޯކޮށް ވާރޭ ވެހި ފެންބޮޑުވުމުގެ ސަބަބުން ގެއްލުން ލިބުނު އާއިލާތަކަށް ޔުނިވާސަލް އެންޓަޕްރައިޒަސް ޕްރައިވެޓް ލިމިޓެޑުން ތިން ލައްކަ ރުފިޔާގެ އެެހީއެއް ދީފި އެވެ.\nމޯލްޑިވްސް ނެޝަނަލް ޑިޒާސްޓާ މެނޭޖްމެންޓް ސެންޓަރުގައި ބޭއްވި ރަސްމިއްޔާތެއްގައި ޔުނިވާސަލް އިން ދިން އެހީއާ ހަވާލުވެވަޑައިގަތީ ޑިފެންސް މިނިސްޓަރު މާރިޔާ އަހުމަދު ދީދީ އާއި އެ ސެންޓަރުގެ ޕްރޮޖެކްޓް ކޯޑިނޭޓާ ހިސާން ހަސަން އެވެ.\nރަސްމިއްޔާތުގައި ވާހަކަ ދައްކަވަމުން މިނިސްޓަރު މާރިޔާ ވިދާޅުވީ އެކި ފަރާތްތަކުން ދޭ ފައިސާ މީޑިއާ އަށް ހާމަކުރަނީ ލިބުނީ ކިހާ ފައިސާއެއް ކަމާއި އެހީތެރިވީ ކޮންކޮން ބައެއް ކަން ރައްޔިތުންނަށް އެންގުމަށް ޓަކައި ކަމަށެވެ. އަދި އެގޮތުން ލިބޭ ފައިސާ ހަރަދުކުރާނެ ގޮތް ވެސް އެންޑީއެމްސީން ފަހުން ހާމަކުރާނެ ކަމަށް ވެސް އޭނާ ވިދާޅުވި އެވެ. އެންޑީއެމްސީ އަށް އެހީތެރިވީީތީ ޔުނިވާސަލް އަށް ޝުކުރު އަދާކުރައްވައި މާރިޔާ ވިދާޅުވީ އިއްޔެ ހާލުގައި ޖެހުނު މީހުންނަށް ހަމްދަރުދީ ފާޅުކުރައްވައި ޔުނިވާސަލްގެ ޗެއާމަން ނޯޓެއް ވެސް ފޮނުއްވި ކަމަށެވެ.\nމާރިޔާ ވިދާޅުވީ ކުއްލިއަކަށް ދިމާވާ މިފަދަ ކަންކަމުގައި ކުރު މުއްދަތާއި ދިގު މުއްދަތުގައި ވެސް ކުރަން ޖެހެނީ ބޮޑު ހަރަދެއް ކަމަށާއި އިތުރު ފަރާތްތަކުން ވެސް އެހީތެރިކަން ދޭން ހުށަހަޅަމުން އަންނަ ކަމަށެވެ.\nއެންޑީއެމްސީން ބުނީ ރޭ 90 ގެއެއްގެ މައުލޫމާތު އެއްކޮށް، އެ މައުލޫމާތު އެނަލައިޒް ކުރަމުން އަންނަ ކަމަށެވެ. ގޭބިސީތަކަށް ފައިސާގެ ގޮތުން ލިބުނީ ކިހާވަރެއްގެ ގެއްލުންތަކެއް ކަން އެނގޭނީ އެ މަސައްކަތް ނިމުމުން ކަމަށް ވެސް ބުންޏެވެ.\nއިއްޔެ ކުރި ވިއްސާރައިގައި މާލެއަށް 200 މިލިމީޓަރަށް ވުރެ ގިނަ މިންވަރަކަށް ވާރޭ ވެހުނެވެ. އެގޮތުން ވެހުނު ވާރޭގެ ސަބަބުން ފެންބޮޑުވެ، ގިނަ ގެތަކަކަށާއި ފިހާރަތަކަށް ފެންވަދެ ގެއްލުންތައް ލިބުނެވެ. ފެން ހިއްކުމުގެ މަސައްކަތުގައި ދިފާއީ ބާރުތަކާއި ދަރުމައަށް މަސައްކަތް ކުރާ ބައެއް ޖަމިއްޔާތަކާއި ސަރުކާރުގެ މުއައްސަސާތަކުން ބައިވެރިވި އެވެ. އެ މަސައްކަތް ނިންމާލާފައި ވަނީ ރޭ ދަންވަރު 2:45 ހާއިރު އެވެ.\nމާލެ ޑިޒާސްޓަ މެނެޖްމެންޓް ސެންޓަރު ޑިފެންސް މިނިސްޓްރީ މާރިޔާ އަހުމަދު ދީދީ، ޑިފެންސް މިނިސްޓަރު\nހ.ހާޖަރާގެ ބެލްކަނިވެއްޓިހެން ގެއްލުން ލިބުނު6ސައިކަލިގެ އަގު ހަތަރު ފަސްލައްކައަށް އަރާނެ އެމީހުނަށްވެސް އެހީތެރިކަމެއް ވެދެއްވުމަކީ އެދެވިގެންވާކަމެއް.\nދިރާގުން2ލައްކަ. ޔުނިވާސަލްއިން3ލައްކަ. ޓޫ ޕްލަސް ތްރީ ވީމާ ވާނީ 23 ބާ\nތިލާރިކޮޅު ދެން މަޖިލިސް އިންތިހާބަށް ކެމްޕޭން ކުރަން ހަރަދު ނުކުރާތި ފޮޓޯއިންފެންނަން ހުރި އެކަކީ އެކްޓިވިސްޓެއް އޭނާ މިހާރުވެސް އުޅޭނީ ޔުނިވާސަލްގެ މުވައްޒަފަކަށް ހުރެ ޕާޓީއަށް ކެމްޕޭން ކޮށްދެން ރައްޔިތުން ލޮލުން ބޮލުން މިމީސް މީހުންނާއި ދޭތެރޭ ބަލަން ޖެހޭ އެބަ\nސުވާލަކީ ހާލުޖެހޮގެން ފެން ބޮޑުވެގެން ދައުލަތުން ކުރީ ކޮންކަމެއްތޯ.ޕަންޕް އެލިޔާއިން ފައިސާ ޔުނިވަރސަލްއިން. ދައުލަތުގެ ފައިސާ އެގޮތްމިގޮތަށްގެއްލެން ބަހައްޓާފަ\nބިލިޔަނަރުން އަނދުން އަޅުވާ ގޮތް ފެނޭތަ\n3 ލައްކަ ރުފިޔާ؟؟ ވަރަށް ބައިވަރު - ޝުކުރިއްޔާ މަނިކުފާނު! 1965ވަނަ އަހަރު ދިވެހި ރާއްޖެ އިގްތިސޯދް މެކުހަށް ޖަހަން ލިބުނު ފުރުސަތު ހަފާލައިގެން ތިބެ މަނިކުފާނު ތިޔަ ދިއްކޮއްލީ އެއްމް ލޯލަރިއެކޭ ބުންޏަސް ދޮގަކަށް ނުވާނެ!\nވަރަށް ރަގަޅު. ޔުނިވަރސަލްއިން މިފަދަ އެހީމީގެ ކުރިން ދެއްވާ އަޑެއްނީވޭ. އެންމެންވެސް ބުނަނީ އެއީ އެހީވާތަނެއްނޫނޭ\nވަރަށް ރަގަޅު "ފަރސްޓް ކަމް ފަރސްޓް ސަރވިސް" ބޭސިސްގެ ރޫލް ފޮލޯކުރުން މުހިމްމު. ފުރަތަމަ މީހުންގެ ދަރަނިތައްދައްކަންޖެހިފައިވާނަމަ އެދަރަނިތައް އަދާކުރުމަށް ފޮސްކަލޯ ނަސޭޙަތްތެރިވަމެވެ. އަދި ދަންނާށެވެ. މީހުންގެ މުދަލާއި ފައިސާއަކީ ބޯޑުވެގެންވާ ޚިޔާނެތެކެވެ. ނަމަނަމަ ޚިޔާނާތްތެރިނުވާށެވެ ފޮސްކަލޯގެ ދުއާއަކީ ފޮސްކަލޯ މިވަބާއިން ސަލާމަތްވެ އާޚިރަތުގައި ޚިޔާނާތުގެ ޗެޕްޓާ ކްލޯޒްކުރުމެވެ. އާމީން.\nފޮސްކަލޯ ތަ ދިނީ ކިތައް ރުފިޔާ.


Tree top hospital in Eid promotion tha'aarafu kohffi\nވިޔަފާރި - ޓްރީ ޓޮޕް ހޮސްޕިޓަލް\nޓްރީ ޓޮޕް ހޮސްޕިޓަލުން އީދު ޕްރޮމޯޝަން ތައާރަފުކޮށްފި\nމި ޕްރޮމޯޝަން ކުރިއަށްދާނީ ޖޫން5ވަނަ ދުވަހުން 8 ވަނަ ދުވަހަށް\nކ. މާލެ3ޖޫން 2019 | ހޯމަ 17:51 2,636\nޓްރީ ޓޮޕް ހޮސްޕިޓަލް - ޓްރީ ޓޮޕް ހޮސްޕިޓަލް\nފިތުރު އީދު ދުވަހުގެ މުނާސަބަތުގައި ޓްރީ ޓޮޕް އިން ޕްރޮމޯޝަނެއް ފަށައިފިއެވެ.\nމި ޕްރޮމޯޝަން ކުރިއަށްދާނީ ޖޫން5ވަނަ ދުވަހުން 8 ވަނަ ދުވަހުގެ ނިޔަލަށެވެ.\nމި ޕްރޮމޯޝަންގެ ދަށުން ލެބޯޓްރީ، ރޭޑިއޮލޮޖީ އަދި ޑައަގްނޮސްޓިކް ޑިޕާޓްމަންޓްތަކުން 10 އިންސައްތައާ ހަމައަށް ޑިސްކައުންޓް ލިބިގެންދާނެ ކަމަށާއި ޓްރީ ޓޮޕް ހޮސްޕިޓަލާއި އެހެން ސިއްހީ ހިދުމަތް ދޭ ފަރާތްތަކުން ޓެސްޓް ހަދަން ދޭ ރިފަރަލް ބޭނުންކޮށްގެން ވެސް ޕްރޮމޯޝަންގައި ބައިވެރިވެވޭނެ ކަމަށް ޓްރީ ޓޮޕް ހޮސްޕިޓަލުން ބުނެއެވެ.\nޓްރީ ޓޮޕް ހޮސްޕިޓަލް ރޭޑިއޮލޮޖީ ޑިޕާޓްމެންޓްގެ ދަށުން ސީ.ޓީ، އެމް.އާރް.އައި، އެކްސް.ރޭ، އަލްޓްރާ ސައުންޑް، މެމޯގްރަފީ، އަދި ބޯން ޑެންސިޓޮމެޓްރީ ޙިދުމަތް ލިބިގެންދާނެއެވެ. އަދި ލެބްރޮޓަރީ މެޑިސިންގެ ދަށުން ހީމަޓޮލޮޖީ، މައިކްރޯ ބަޔޮލޮޖީ، ކްލިނިކަލް ބަޔޯކެމިސްޓްރީ، އިމިއުނޮލޮޖީ، ޕަރެސައިޓޮލޮޖީ އަދި ޔޫރީން އެނެލިސިސްގެ ޙިދުމަތް ލިބިގެންދާނެއެވެ. އީ.އީ.ޖީ، އީ.ސީ.ޖީ، އެންސީވީ، ސްޕައިރޯމެޓްރީ، އަދި ޔޫރޯފްލޯމެޓްރީ ޙިދުމަތް ޑައަގްނޮސްޓިކްސް ޑިޕާޓްމަންޓުން ލިބިގެން ދާނެއެވެ.\nޓްރީ ޓޮޕް ހޮސްޕިޓަލްގެ އައުޓް-ޕޭޝަންޓް OPD ގެ ޙިދުމަތް ފިތުރު އީދު ދުވަހަށް ބަންދުވާނެ ކަމަށް ހޮސްޕިޓަލުން މައުލޫމާތުދެއެވެ. އަދި OPD ގެ ޙިދުމަތްތައް6ޖޫން 2019 އިން ފެށިގެން ހެނދުނު 09:00 އަކުން ހަވީރު 06:00 އަކަށް ބަދަލު ވެގެންދާނެއެވެ.\nއެހެން މަސްތަކެކޭ އެއްފަދައިން އަވަސް ފަރުވާގެ ހިދުމަތް 24 ގަޑިއިރު އެ ހޮސްޕިޓަލްގެ އީ.އާރް އިން ލިބިގެންދާނެ ކަމަށާއި އީ.އާރް ހިދުމަތް ހޯދުމަށް 1610 އަކަށް ގުޅުމަށް އެ ހޮސްޕިޓަލުން ވަނީ އެދިފައެވެ.


މައެއްގެ ސުވާލުތައް – DhiSalafiyyah\nއަޅުގަނޑުގެ ދަރިފުޅުގޮވައިގެން ބޭސްފަރުވާއަކަށް މާލެދާން ޖެހިގެން އެކަމަށްޓަކައި ވާންޖެހޭ ތައްޔާރީތައް ކުރަން ފަށައިފީމެވެ. އަންނައުނުދޮވެ ތައްޔާރުކުރުމަށްފަހު އަނބެއް ލިބޭތޯ ރައްޓެއްސެއްގެ ގެއަށް ދިޔައީމެވެ. ގޮސް އެގޭ ސިޓިންރޫމަށް ވަންއިރު އަޅުގަނޑު ބައްދަލުކުރަން ބޭނުންވާ ރަޙްމަތްތެރިޔާ އިނީ ފިލްމެއް ބަލާށެވެ.\nއަޅުގަނޑު އަނބެއް ނެތްހޭ އަހާލި ވަގުތު ފިލްމުން ފެނުނު މަންޒަރުން އަޅުގަނޑުގެ ދަރިފުޅުގެ ލޯމަތީގައި ޖެހުނީ އަތް އަޅާށެވެ. އެވަގުތު އޭނަގެ ފަރާތުން ޖަވާބު ވެސް ލިބުނެވެ. ގަހުގައި އަނބެއް ނެތްކަމުގައި އޭނަ ބުނި ވަގުތުވެސް ފިލްމުން ފެންނަނީ އަންހެނަކާއި ފިރިހެނަކު ގައިގޯޅިވާ މަންޒަރެވެ. އެވަގުތު އޭނަގެ ދެ އަންހެންކުދިންނާއި ދެފިރިހެން ކުދިންވެސް ހެވިފައި އެ މަންޒަރު ބަލަން ތިއްބެވެ. އެވަގުތު އަޅުގަނޑު ނިކުމެގެން އައީމެވެ.\nއައި މަގުމަތީ ހިތަށް އެރިއެވެ. އެ މަންމަ ހަމަޖެހިލާފައި ކުދިންނަށް އެމަންޒަރު ދައްކައިގެން އެހުންނަނީ އެއީ ހަމަ ކިހާވަރެއްގެ ކަމެއްކަން ނޭނގިބާވައެވެ. އޭނަ އެގޮތަށް ކަންތައް ކުރަނީ ކީއްވެގެން ބާވައެވެ. ކޮންމެއަކަސް އެ ސުވާލުގެ ޖަވާބު ވިސްނާ ވިސްނާ ނުލިބުނެވެ.\nޖެހިގެން އައި ދުވަހު އަވަހަށް ފުރަން ތައްޔާރުވެގެން ހަމަޖެހިލާފައި ކާރަކަށް ގުޅައިފީމެވެ. ޓެކްސީ ސެންޓަރުން ފޮނުވީ ވަރަށް ރީތި ކާރެކެވެ. އާއްމުކޮށް އަޅުގަނޑުގެ ގެއަށް އަންނަ ކާރެއް ނޫނެވެ. ގަޑިޖެހޭތީ އަވަހަށް ކާރަށް އެރިތަނާ ކުރިމަތީގައި ހުރި ކާރުގެ ސީޑީޕްލޭޔަރުން ފެންނަނީ ދެ ދިވެހިން އިންތިހާއަށް ނިވާކަންކުޑަ ހެދުމުގައި ތިބެގެން ގައިގޯޅިވާ މަންޒަރު ފެންނަ ލަވަ އެކެވެ. އެވަގުތު ދަރިފުޅު ކައިރީ ލޯމަރާލަން ބުނީމެވެ. ނަސީބަކުން ޑުރައިވަރު ލަވަ ނިއްވާލިއެވެ. އެހެންނަމަވެސް އެ ޢުމުރުގައި ދަރިފުޅަށް ފެންނަން ނުޖެހޭ މަންޒަރެއް ފެނިއްޖެއެވެ.\nއަޅުގަނޑުމެން ކާރުންފައިބައިގެން ގޮސް ފުލައިޓަށް އެރުމުގެ ކުރިން ކުރަންޖެހޭ ހުރިހާކަމެއް ކޮށް ނިންމާލާފީމެވެ. އަދި ފުލައިޓަށް އެރުމުގެ ވަގުތު ޖެހުމުން ގޮސް ފުލައިޓަށް އަރާހަމަޖެހިލައިފީމެވެ. ފުލައިޓު ނައްޓާލިއެވެ. އިރުކޮޅެއްފަހުން އަޅުގަނޑު ފޫހިވެގެން ކުރިމަތިން ފެންނަންއޮތް މަޖައްލާއެއްކިޔުމުގެ ގަސްދުގައި ހުޅުވާލީމެވެ. ހުޅުވާލި ވަގުތު ފެނުނީ އަންހެނެއްގެ ނިވާކަންކުޑަ ފޮޓޯއެކެވެ. ދަރިފުޅުކައިރީގައި ހުރުމާއެކު ވަގުތުން ފޮތްލައްޕާލީމެވެ. ހިތަށްއެރިއެވެ. އަޅެ މިނޫންއެއްޗެއް އެބަ ފެނޭބާވައެވެ.\nމިފިކުރުގައި އިންދާ ހުޅުލޭ ބަނދަރުގައި ބޯޓުޖައްސައިފިއެވެ. ބޯޓުން ފައިބައިގެން ފޮށިތައް ހިފައިގެން މާލެދިޔުމުގެ މަގުމަތީގައި ތިބި އިޝްތިހާރު ބޯޑުތަކުން ފެންނަ މަންޒަރުތަކުން ހުރީ ބުނާނެ އެއްޗެއް ނޭނގިފައެވެ. ހިތަށް އެރިއެވެ. އަޅެފަހެ މިކަންތައްކުރާމީހުންނަށް ހަމަ މިއަށްވުރެ ރަނގަޅުގޮތެއް ނުވިސްނެނީ ބާވައެވެ.\nކުރާނީކޮންކަމެއްބާވައެވެ. ހަދާނީ ކިހިނެއްބާވައެވެ. ޓީވީ ހުޅުވާލިއަސް އަންހެނުންނާއި ފިރިހެނުން މަސްހުނިވާ މަންޒަރެވެ. އެކަމަކު ކުޑަކުދިންނަށް ޖިންސީ ގޯނާކުރާވާހަކަވެސް ދައްކަނީ ހަމަ މި ޓީވީތަކުންނެވެ. މިކަން ހައްލުކުރެވޭނީ ކިހިނަކުން ބާވައެވެ.\nއަނެއްކާ އަޅުގަނޑު މާ ކަންތައްބޮޑީ ބާވައެވެ. އަޅުގަނޑު ހައްދުފަހަނައަޅާ ދިޔައީ ބާވައެވެ. ނޫނެކެވެ. އަޅުގަނޑު ހައްދުފަހަނައަޅާ ނުދާކަން އަޅުގަނޑަށް އެނގެއެވެ. އަޅުގަނޑުދަރިފުޅަށް މީރު އެއްޗެހިކާންދެމެވެ. ވެކްސިންދޭން ހޮސްޕިޓަލަށް ގެންދިޔައީމެވެ. ސްކޫލަށްފޮނުވަމެވެ. ކުޅިވަރުތަކުގައި ބައިވެރި ކުރުވަމެވެ. ކުދިންނާގުޅޭ ޓީވީގޭމަކީ ކޮބައިތޯ އަޅުގަނޑުބަލާ ޗެކުކުރުމަށްފަހު ގޭމު ކުޅުމުގެ ފުރުސަތު އަޅުގަނޑުދެމެވެ. އެހެންވެއްޖިއްޔާ މިކިޔާ “ހައްދުފަހަނައަޅާފައިވާ” މީހުންގެ ލިސްޓުގައި އަޅުގަނޑުހިމެނޭކަމަކަށް އަޅުގަނޑު ގަބޫލެއްނުކުރަމެވެ. ހައްދުފަހަނައަޅާފައިވާ މީހުންނަކީ މިފަދަކަންތައް ކުރާމީހުން ނޫންބާވައެވެ.\nކޮންމެއަކަސް ދީނާޚިލާފު މިފަދަ ބޮޑެތި ކަންތައްތައް ވަރަށް އާދައިގެ ކަންތައްކަމުގައި ދެކިގެން މީހުންކުރާ މަންޒަރު ފެނެއެވެ. ބަދު އަޚުލާގީ މައްސަލަ ޢާއްމުވެ ތުއްތު ކުއްޖާވެސް ސަލާމަތްނުވާ ދަރަޖައަށް ކަންތައްގޮސްފައިވާއިރު މިކަމަށް ފިކުރުކޮށް ޢަމަލީގޮތުން މަސައްކަތް ކުރާ މީހުން މަދެވެ.\nމައެއްގެ ޙައިސިއްޔަތުން މި އުދާސް ހިތުތެރޭގައިވާ ކިތައްމެ ބަޔަކު ރާއްޖޭގައި ވެއެވެ. އެހެނަސް މިކަމަށް ހައްލެއް ހޯދާނެގޮތް ނުވިސްނިފައެވެ. ރަގަޅުތަރުބިއްޔަތެއްދޭން ބޭނުންވާ ބެލެނިވެރިންގެ ދަރިން އަބަދު ލޯމަރާލައިގެންތިބެންވީ ބާވައެވެ. މިކަމަށް އޮތްހައްލަކީ ކޮބައިބާވައެވެ. އެހެނަސް ޖަވާބެއް ނުލިބެއެވެ.\nމުޅިގައުމުގައި ބަދުއަޚްލާގީ މަންޒަރުސިފަވާ ކުރެހުންތަކާއި ފޮޓޯތައް ޢާއްމުވެފައި ވުމުގެ ސަބަބުން މިއަދު ކުޑަކުދިންވެސް އެފަދަ ޢަމަލުތައް ކުރުމަކީ ފެޝަނަކަށް ވެއްޖެއެވެ. ކުދިން ނުލާހިކު ދަށް ގްރޭޑްތަކުގައި ވެސް އަންހެންކުދިންނާއި ފިރިހެންކުދިން ރައްޓެހިވެ ލޯބީގެވާހަކަ ދެއްކުންވަނީ ޢާއްމުވެފައެވެ. މިފަދަކަންތައް ކުރުމަކީ ބައެއް މީހުންވެސް އަދި ކުދިންވެސް ދެކޭގޮތުގައި މާ ބޮޑުކަމެއް ނޫނެވެ. އެހެންނަމަވެސް ގައުމުގައި ރަގަޅު ތަރުބިއްޔަތު ހުރި ޖީލެއް ބިނާ ކުރަން އެދޭ މައިން ބަފައިންނަށް މިފަދަ ކަންތައްތަކަކީ ބޮޑެތި ކަންތައްތަކެވެ. ގޭތެރެއިން ނުދައްކާ މަންޒަރު މުޖުތަމަޢުތެރެއިން ފެންނާތީ އެކަމުގެ ފިކުރު އިންތިހާއަށް ބޮޑުވެފައިވާ މައިންނާއި ބަފައިންގެ ޢަދަދު ރާއްޖޭގައި ގިނައެވެ. ޒިއްމާނަގާމީހުން މަދެވެ. ޖަވާބު ނުލިބޭ ސުވާލުތައް ގިނައެވެ.


ލ. ގަމުގައި އިމާރާތްކުރި ފެނަކައިގެ އާ އޮފީސް ހުޅުވައިފި – Haftha\nFri,3April, 2020, 5:40 am\nލ. ގަމުގައި އިމާރާތްކުރި ފެނަކައިގެ އާ އޮފީސް ހުޅުވައިފި\nލ. ގަމުގައި އިމާރާތްކުރި ފެނަކަ ކޯޕަރޭޝަންގެ އާ އޮފީސް އިމާރާތް މިއަދު ހުޅުވައިފިއެވެ.\nމި އޮފީސް ހުޅުވައިދެއްވީ އިކޮނިމިކް މިނިސްޓަރު އަދި ގަމު ދާއިރާގެ ކުރީގެ މެމްބަރު ފައްޔާޒު އިސްމާއިލް އާއި ފެނަކަ ކޯޕަރޭޝަންގެ މެނޭޖިން ޑިރެކްޓަރު އަހުމަދު ސައީދެވެ.\nމި ރަސްމިއްޔާތުގައި ގަމު ދާއިރާގެ މިހާރުގެ މެމްބަރު މުހައްމަދު ވިސާމާއި ފެނަކައިގެ ޑެޕިއުޓީ މެނޭޖިން ޑިރެކްޓަރު އިބްރާހިމް ވަހީދު އަދި ޗެއާމަން މުހައްމަދު ރަޝީދު ވެސް ބައިވެރިވިއެވެ.\nމިއަދު ހުޅުވި އޮފީސް އިމާރާތަކީ ގަމުގައި ވަކިން ހުރި ފެނަކައިގެ ތިން އޮފީސް އެއް އިމާރާތުގެ ބަދަލުގައި ހުޅުވި މަރުކަޒީ އޮފީސް އިމާރާތެވެ.\nރަސްމިއްޔާތުގައި ވާހަކަ ދައްކަވަމުން ފެނަކަ އެމްޑީ ސައީދު ވިދާޅުވީ، ތިން އޮފީސް އެއް އޮފީހަށް ބަދަލު ވެގެން ދިއުމަކީ ކުންފުނިން ރައްޔިތުންނަށް ދެމުންދާ ހިދުމަތްތައް ހަރުދަނާވެ ލުއިފަސޭހަ ކަމާއެކު ފޯރުކޮށްދިނުމަށް ކުންފުނިން ކުރަމުންދާ މަސައްކަތް އިތުރު ހަރުފަތަކަށް ވާސިލު ވުމަށް މަގު ފަހި ވެގެންދާނެ ކަމެއް ކަމަށެވެ.\n“މި އޮފީހުން ދެވޭ ހިދުމަތްތަކުގެ ސަބަބުން ރައްޔިތުން ކުންފުނީގެ ހިދުމަތްތަކާ ދޭތެރޭ ކުރާ އިތުބާރު އުއްމީދު އާ ވެގެންދާނެކަމުގެ ޔަގީންކަން އަރުވަން” ސައީދު ވިދާޅުވިއެވެ.\nގަމު ދާއިރާގެ މެންބަރު މުހައްމަދު ވިސާމް ވިދާޅުވީ އަމާޒަކީ ގަން އެއް ނެޓްވޯކަކުން ގުޅާލުން ކަމަށެވެ. އަދި ގަމުގެ ރައްޔިތުން ދައްކަމުންދާ އެއްބައިވަންތަކަމުގެ މިސާލު ފާހަގަކޮށް، ގަމުގެ ރައްޔިތުން ގުޅިގެން ކުރަމުންދާ މަސައްކަތުގެ ފޮނި މީރުކަން ލިބޭނެ ކަމަށް ވިދާޅުވިއެވެ.\nރަސްމިއްޔާތުގައި ހެންވޭރު ދެކުނު ދާއިރާގެ މެމްބަރު ހުސެއިން ޝަހީމް ވާހަކަ ދައްކަވަމުން ވަނީ، ސަރުކާރުގެ ސިޔާސަތުތައް ދަމަހައްޓަން ފެނަކަ އިން ކުރާ މަސައްކަތްތަކަކީ މިއަދު ތައުރީފު ހައްގު ވެގެންވާ މަސައްކަތްތަކެއް ކަމަށެވެ.\nއެގޮތުން އެ މަސައްކަތް ރާއްޖޭގެ އެހެން ކުންފުނިތަކުން ވެސް ނަމޫނާ އަކަށް ބެލުމަށް އިލްތިމާސް ކުރެއްވިއެވެ.


1- މަޤާމަށް ބޭނުންވާ ތަމްރީނެއް / ލައިސަންސެއް / ހުއްދައެއް ހާސިލް ކޮށްފައިވުން\nވަޒީފާއަށް އެދޭ ފޯމު ހުރާ ޞިއްހީމަރުކަޒު ލިބެން ހުންނާނެއެވެ. އަދި ސިވިލް ސާރވިސްގެ ވެބްސައިޓް www.csc.gov.mv އިން މިފޯމް ޑައުންލޯޑްވެސް ކުރެވޭނެއެވެ. މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 09 މެއި 2019 ވާ ބުރާސްފަތި ދުވަހުގެ 12:00 ގެ ކުރިން، ހުރާ ޞިއްހީމަރުކަޒު އަށެވެ. އިއުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅާއިފިނަމަ، އެކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމް ބަލައިގަނެވޭނެއެވެ.\nއިންޓަވިއު އޮންނާނީ، 14 މެއި 2019 އާއި 16 މެއި 2019 އާ ދެމެދު، ހުރާ ޞިއްހީމަރުކަޒު ގައެވެ. ވުމާއެކު، މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\nސުންގަޑި: 09 މޭ 2019 1200


1.9 Million Rufiya Vagahnegi Meehaku Hayyarukoh Faisaathah Hoadhaifi - Vaguthu\nސިޔާސީ މުވައްޒަފުން އެޗްޕީއޭގެ އުސޫލަށް ތަބާވުމެއް ނެތް! - 41 މިނެޓް ކުރިން\n1.9 މިލިއަން ރުފިޔާ ވަގަށް ނެގި މީހަކު ހައްޔަރުކޮށް ފައިސާތައް ހޯދައިފި\n1.9 މިލިޔަން ރުފިޔާގެ އިތުރުން އިތުރު ބައެއް ސާމާނު ވަގަށްނެގި މައްސަލައެއްގައި ބިދޭސީއަކު ހައްޔަރުކޮށް، ވަގަށް ނަގާފައިވާ ގިނަ އަދަދެއްގެ ފައިސާއާއި އިތުރު ތަކެތި ހޯދައިފިއެވެ.\nފުލުހުން ވިދާޅުވީ ވަގަށްނެގި ފައިސާއަކީ ކޭއެސްސީ އޯވަސީސް އެމްއެލްޑީ ޕްރައިވެޓް ލިމިޓެޑްގެ މުވައްޒަފުންނަށް މުސާރަ ދިނުމަށް ނަގާފައި ހުރި ފައިސާއެވެ. އެއީ ރިސޯޓެއްގައި މަސައްކަތް ކުރާ މުވައްޒަފުންތަކެއްގެ މުސާރައެވެ.\nފައިސާއާއި ތަކެތި ވަގަށްނެގީ އެ ފައިސާއާއި ތަކެއްޗާ ހަވާލުވެހުރި މީހާ ގެސްޓްހައުސްގައި މަޑުކޮށްގެން ހުއްޓާ ކަމަށް ފުލުހުން މައުލޫމާތު ދެއެވެ. ވަގަށްނެގި ފައިސާގެ އަދަދަކީ 1.9 މިލިޔަން ރުފިޔާ ކަމަށާއި އޭގެ އިތުރުން 25 ހާހަށްވުރެ އަގުހުރި ޑާޓާ ކާޑް އަދި ރައުޓަރުގެ އިތުރުން 11 ހާހުގެ އަގުހުރި ފަސް މޯބައިލް ފޯނާއި 29500 ރުފިޔާގެ އަގުހުރި ރިޗާޖްކާޑުވެސް ވަގަށްނެގި ތަކެތީގެ ތެރޭގައި ހިމެނޭކަމަށް ފުލުހުން ވިދާޅުވެއެވެ.\nފުލުހުން ކުރި މަސައްކަތުން މި މަހުގެ 12 ވަނަ ދުވަހު އޭގެ ތެރެއިން 1.5 މިލިޔަން ރުފިޔާއާއި އިތުރު ތަކެތި ހޯދާފައިވާކަމަށާއި ހަމަ އެދުވަހު އުމުރުން 27 އަހަރުގެ، ލަންކާ ރައްޔިތަކު ހައްޔަރުކޮށްފައިވާކަމަށް ވެސް ފުލުހުން ވިދާޅުވިއެވެ.\nމި މައްސަލަ މިހާރު އަންނަނީ އިތުރަށް ތަހުގީގު ކުރަމުންނެވެ. މި މައްސަލައިގާ ހައްޔަރުކުރި މީހާގެ ބަންދަށް ވަނީ 15 ދުވަސް ޖަހާފައެވެ.\nފަހަކަށް އައިސް ވައްކަމުގެ މައްސަލަތައް ވަނީ އިތުރު ވެފައެވެ. އިއްޔެ ރޭ ވެސް މާލޭގައި ވައްކަމެއްކޮށް 1.5 މިލިއަން ރުފިޔާ ވަގަށްނަގާފައި ވެއެވެ.\nސަމާލުވޭ! ކުރީގެ ބޮޑުބެރު ލަވަކިޔުންތެރިޔާ އަބްދުއްރާޒިގްގެ ނަމުގައި ފައިސާ ހޯދަނީ!\nގެއަކުން ފައިވާންތަކެއް ވަގަށް ނެގި ދެ މީހަކު ހޯދަނީ\nއޭޕްރީލް 15, 2020 09:36\nރާއްޖެތެރޭ މީހާއަށް ކުލިނުދެއްކުނީ ރަށަށް ފުނުވާލާފައި ވައްކަން ކުރި މީހާ ނުވަތަ އެ ބިދޭސީ މީހާ އަށް އުޅެވޭނެ ގޮތް ހޯދައިދޭން ޖެހޭނެ.


Israel In Feyrigenfaiva Palestine Ge Bimugai Viyafaari Kuraa Kunfunithah Haamakohfi - Vaguthu\nބައިނަލްއަޤުވާމީ ހުރިހާ ޤާނޫނަކާއި ހިލާފަށް އިސްރާއީލުން ފޭރިގެންފައިވާ ފަލަސްތީންގެ ބިންތަކުގައި ޤާނޫނާއި ހިލާފަށް ވިޔަފާރިކޮށް މާލީ މަންފާތައް ހޯދަމުން ގެންދާ ކުންފުނިތައް އދ.ގެ އިންސާނީ ޙައްޤުތަކާއި ބެހޭ އޮފީހުން ހާމަކޮށްފިއެވެ.\nއިންސާނީ ޙައްޤުތަކާއި ބެހޭ އޮފީހުން ހާމަކޮށްފައި ވަނީ ހުޅަނގު އައްސޭރީގައި ވިޔަފާރިކޮށް މަންފާ ހޯދަމުން އަންނަ 112 ކުންފުންޏެއްގެ މައުލޫމާތެވެ. މީގެ ތެރެއިން 94 ކުންފުންޏެއްގެ އޮފީސް އިސްރާއީލުން ފޭރިގެންފައިވާ ފަލަސްތީންގެ ބިމުގައި އެބަހުއްޓެވެ.\nފަލަސްތީންގެ ބިމުގައި ވިޔަފާރިކޮށް މާލީ މަންފާތައް ހޯދަމުން އަންނަ ކުންފުނިތައް ނިސްބަތްވަނީ އެމެރިކާ، ފްރާންސް، ލަގްޒަމްބާގް، ތައިލެންޑް އަދި އިނގިރޭސިވިލާތަށެވެ.\nއިންސާނީ ޙައްޤުތަކާއި ބެހޭ އޮފީހުން ބުނީ މިކުންފުނިތަކުން ފަލަސްތީންގެ ބިމުގައި ކުރަމުން ގެންދާ ވިޔަފާރި އަކީ ޤާނޫނާއި ހިލާފު ވިޔަފާރިއެއް ކަމަށާއި މިއީ އިންސާނީ ޙައްޤުތަކަށް އަރައިގަތުމުގެ އަމަލެއް ކަމަށެވެ.\nފަލަސްތީންގެ ބިމުން މާލީ މަންފާ ހޯދަމުން އަންނަ ކުންފުނިތަކުގެ ތެރެގައި އެއާބީއެންބީ، އެކްސްޕެޑިއާ، ޓްރިޕްއެޑްވައިޒާ، މޮޓޮރެލާ ފަދަ ކުންފުނިތައް ހިމެނެއެވެ. މީގެ އިތުރުން ފްރާންސްގެ އެގިސް ރެއިލް އާއި އިނގިރޭސިވިލާތުގެ ޖޭސީ ބަމްފޯޑް އެކްސްކަވޭޓާ ވެސް ހިމެނެއެވެ.\nއދ.ގެ އިންސާނީ ޙައްޤުތަކާއި ބެހޭ އޮފީހުން ނެރުނު ރިޕޯޓާއި ގުޅިގެން ފަލަސްތީންގެ ފޮރިން މިނިސްޓަރ ރިޔާދް އަލް-މާލިކީ ވިދާޅުވީ މިއީ ބައިނަލްއަޤުވާމީ ޤާނޫނުތަކަށް ލިބުނު ކާމިޔާބެއް ކަމަށެވެ.\nފަލަސްތީންގެ ބޮޑުވަޒީރު މުހައްމަދު ސަތައްޔާހް ވަނީ ބައިނަލްއަޤުވާމީ ޤާނޫނުތަކާއި ހިލާފަށް ފަލަސްތީންގެ ބިމުގައި ވިޔަފާރި ކުރަމުން އަންނަ ކުންފުނިތަކާއި ދެކޮޅަށް ބައިނަލްއަޤުވާމީ ޤާނޫނުތަކުގެ ދަށުން ފިޔަވަޅު އެޅުމަށް ގޮވާލާފައެވެ. އަދި އެކުންފުނިތަކުން ފަލަސްތީންގެ ބިމުގައި ހިންގަމުން އަންނަ އޮފީސްތަކާއި ބްރާންޗްތައް ބަންދު ކުރުމަށް ވެސް އޭނާ ވަނީ ގޮވާލައްވާފައެވެ.\nކޮވިޑް-19: ނުރައްކާ ބޮޑުވެ ފަލަސްތީނުގައި ކާފިއު އިއުލާނުކޮށްފި